
ΠΕΡΙΟΔΟΣ Κ΄- ΣΥΝΟΔΟΣ Γ΄ 

ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ

ΠΡ Α Κ Τ Ι Κ Ο

(Άρθρο 40 παρ. 1 Κ.τ.Β.)

Στην Αθήνα, σήμερα, 24 Ιουλίου 2026, ημέρα Παρασκευή και ώρα 10.15΄, στην Αίθουσα «Προέδρου Αθανασίου Κωνστ. Τσαλδάρη» (223) της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Χριστόδουλου Στεφανάδη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Πολιτισμού: «Σύσταση νομικού προσώπου ιδιωτικού δικαίου, με την επωνυμία «Οργανισμός Ανάπτυξης και Διαχείρισης Ελληνικής Πολιτιστικής Κληρονομιάς ΑΕ» (Hellenic Heritage Organisation SA), Αναδιοργάνωση του Οργανισμού Διαχείρισης και Ανάπτυξης Πολιτιστικών Πόρων (Ο.Δ.Α.Π.) - Στρατηγική για την προστασία και ανάδειξη της ενάλιας πολιτιστικής κληρονομιάς της Ελλάδας - Ίδρυση Φορέα Διαχείρισης Επισκέψιμων Χώρων Ενάλιας Πολιτιστικής Κληρονομιάς - Εφαρμογή του εθνικού σχεδίου δράσης με σκοπό την ανάπτυξη του Οπτικοακουστικού Δημιουργικού Τομέα (Ο.Δ.Τ.) - Ρυθμίσεις για την προστασία των αρχαιοτήτων και της πολιτιστικής κληρονομιάς - Διαχείριση και διανομή αδιάθετων ποσών πνευματικών δικαιωμάτων - Θέματα Οργανισμού Πνευματικής Ιδιοκτησίας και άλλων εποπτευόμενων φορέων του Υπουργείου Πολιτισμού» (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν η Υπουργός Πολιτισμού κυρία Στυλιανή Μενδώνη, ο Υφυπουργός Πολιτισμού, κύριος Ιάσων Φωτήλας, καθώς και αρμόδιοι υπηρεσιακοί παράγοντες.

Στη συνεδρίαση παρέστησαν και εξέθεσαν τις απόψεις τους σύμφωνα με το άρθρο 38 του Κ.τ.Β. οι κ.κ. Ιωάννης Γλέζος, Πρόεδρος του ΔΣ του Οργανισμού Συλλογικής Διαχείρισης Μουσικών Πνευματικών Δικαιωμάτων «Αυτοδιαχείριση», Δημήτριος Γιαρμενίτης και Χρήστος Ντούρμας, Γενικός Διευθυντής και Επικεφαλής Νομικών Υποθέσεων, αντίστοιχα, της GRAMMO – ΕΡΑΤΩ – ΑΠΟΛΛΩΝ (GΕΑ), Κωνσταντίνος Σταματόπουλος, Πρόεδρος του ΔΣ της Ένωσης Σκηνοθετών Δημιουργών (ΕΣΔ), Χάρης Παπαδόπουλος, Πρόεδρος της Εταιρείας Ελλήνων Σκηνοθετών (ΕΕΣ), Αναστάσιος Κατοπόδης, Γενικός Γραμματέας της Πανελλήνιας Ομοσπονδίας Θεάματος Ακροάματος (ΠΟΘΑ), Ανδρέας Τσιλιφώνης, Αντιπρόεδρος της Ένωσης Παραγωγών Οπτικοακουστικών Έργων (PACT), Αδαμαντία Λιβανού και Αλέξανδρος Νικολούζος, Αντιπρόεδρος του ΔΣ και Νομικός Σύμβουλος, αντίστοιχα, του Συνδέσμου Ανεξάρτητων Παραγωγών Οπτικοακουστικών Έργων (ΣΑΠΟΕ) και Λεωνίδας Χριστόπουλος, Διευθύνων Σύμβουλος του Ελληνικού Κέντρου Κινηματογράφου, Οπτικοακουστικών Μέσων και Δημιουργίας (ΕΚΚΟΜΕΔ).
Επίσης, μέσω υπηρεσιών τηλεδιάσκεψης (άρθρο 38 παρ.9), εξέθεσαν τις απόψεις τους, οι κ.κ. Μαρία-Δάφνη Παπαδοπούλου, Αναπληρώτρια Διευθύντρια του Οργανισμού Πνευματικής Ιδιοκτησίας (ΟΠΙ), Μάχη Νικολάρα, Πρόεδρος του Οργανισμού Συλλογικής Διαχείρισης «ΞΕΝΟΦΩΝ» (ΟΣΔ), Παναγιώτης Παπαδημητρίου, Πρόεδρος του ΔΣ της Ένωσης Τεχνικών Ελληνικού Κινηματογράφου και Τηλεόρασης - Οπτικοακουστικός Τομέας (ΕΤΕΚΤ – ΟΤ), Δημήτριος Καμπάς, Πρόεδρος της Ένωσης Κινηματογραφιστών Βόρειας Ελλάδας (ΕΚΒΕ), Ασημίνα Προέδρου, Αντιπρόεδρος του ΔΣ της Ελληνικής Ακαδημίας Κινηματογράφου (ΕΑΚ), Ιωάννης Καρλιάμπας, Πρόεδρος του Συλλόγου Ελλήνων Αρχαιολόγων (ΣΕΑ), Κίμων Παπαδημητρίου, μέλος Εργαστηριακού Διδακτικού Προσωπικού του Τμήματος Αγρονόμων και Τοπογράφων Μηχανικών του Αριστοτέλειου Πανεπιστημίου Θεσσαλονίκης (ΤΑΤΜ - ΑΠΘ), Δημήτριος Κουρκουμέλης – Ροδόσταμος, Αναπληρωτής Προϊστάμενος της Εφορείας Εναλίων Αρχαιοτήτων του Υπουργείου Πολιτισμού, Αγγελική Μαραγκάκη, Διευθύντρια Πολιτιστικών Παραγωγών, Πωλήσεων και Προβολής του Οργανισμού Διαχείρισης και Ανάπτυξης Πολιτιστικών Πόρων (ΟΔΑΠ) και Ιωάννης Τσακοπιάκος, Πρόεδρος της Πανελλήνιας Ομοσπονδίας Εργαζομένων του Υπουργείου Πολιτισμού (ΠΟΕ - ΥΠΠΟ).      

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αμυράς Γεώργιος, Αραμπατζή Στεργιανή (Στέλλα), Βαρτζόπουλος Δημήτριος, Βλαχάκος Νικόλαος, Γιώργος Ιωάννης, Δεληκάρη Αγγελική, Καλλιάνος Ιωάννης, Καπετάνος Χρήστος, Κατσανιώτης Ανδρέας, Καφούρος Μάρκος, Κεφαλογιάννης Κωνσταντίνος, Κουλκουδίνας Σπυρίδων, Λιάκος Ευάγγελος, Λιβανός Μιχαήλ, Λυτρίβη Ιωάννα, Μηταράκης Παναγιώτης (Νότης), Μονογυιού Αικατερίνη, Παππάς Ιωάννης, Πασχαλίδης Ιωάννης, Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Γρηγοράκου Παναγιώτα (Νάγια), Θρασκιά Ουρανία (Ράνια), Πάνας Απόστολος, Παπανδρέου Γεώργιος, Παραστατίδης Στέφανος, Χρηστίδης Παύλος, Δάγκα Παρασκευή (Βιβή), Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Βορύλλας Ανδρέας, Τσιρώνης Σπυρίδων, Μπιμπίλας Σπυρίδων, Ηλιόπουλος Αθανάσιος (Νάσος), Κοντοτόλη Μαρίνα, Κοροβέση Μυρτώ και Τζούφη Μερόπη.

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Κυρία Υπουργέ, κύριε Υφυπουργέ, αγαπητοί προσκεκλημένοι θεσμικοί, αρχίζει η συνεδρίαση. Είναι αφιερωμένη στην ακρόαση των θεσμικών φορέων. Ο χρόνος που διατίθεται είναι 3 λεπτά και η παράκληση είναι να τηρηθεί για να μπορέσουμε να φέρουμε μέσα στους χρόνους σε πέρας την συνεδρίαση. Πάντα έτσι γίνεται, ξέρετε ότι είναι θέμα του Κανονισμού της Βουλής, λέμε τι συμβαίνει, καταλαβαίνω. Να ξέρετε ότι τα τρία λεπτά μπορούν να γίνουν τέσσερα, αλλά όχι πέντε. Αυτό είναι ξεκάθαρο. Θα είναι 18 φορείς που θα μιλήσουν, ωραία. Μπορείτε να στείλετε σε υπόμνημα αυτά που δεν θα προλάβετε να πείτε.

Παρακαλώ, η κυρία Μαρία - Δάφνη Παπαδοπούλου, μέσω Webex, είναι η Αναπληρώτρια Διευθύντρια του Οργανισμού Πνευματικής Ιδιοκτησίας. Κυρία Παπαδοπούλου, έχετε τον λόγο.

ΜΑΡΙΑ - ΔΑΦΝΗ ΠΑΠΑΔΟΠΟΥΛΟΥ (Αναπληρώτρια Διευθύντρια του Οργανισμού Πνευματικής Ιδιοκτησίας (ΟΠΙ)): Καλημέρα σας. Σας ευχαριστώ πολύ για την πρόσκληση. Θα είμαι σύντομη, αντιλαμβάνομαι τον περιορισμένο χρόνο της συνεδρίασης. Θέλω να τονίσω, καταρχάς, ότι η Οργανισμός Πνευματικής Ιδιοκτησίας έχει επεξεργαστεί αυτές τις διατάξεις. Έχουν στόχο να επιλύσουν συγκεκριμένα ζητήματα και δυσλειτουργίες που έχουν διαπιστωθεί στην πράξη κατά την εφαρμογή της σχετικής νομοθεσίας. Οι σχετικές διατάξεις που είναι για την πνευματική ιδιοκτησία είναι από το άρθρο 115 μέχρι το άρθρο 120.

Είχα σκοπό να πω δυο τρία πράγματα για το κάθε ένα από αυτά τα άρθρα, αλλά για λόγους συντομίας θα ήθελα να σταθώ κυρίως στη διάταξη του άρθρου 117 που τροποποιεί την παράγραφο 9 του άρθρου 18 του ν. 2121/1993, σχετικά με απόφαση του ΟΠΙ για την κατανομή της εύλογης αμοιβής μεταξύ των Οργανισμών Συλλογικής Διαχείρισης. Η σημερινή ετήσια διαδικασία κατανομής απαιτεί από τον Οργανισμό να επανεκκινεί κάθε χρόνο, εντός αυστηρών προθεσμιών, μια ιδιαίτερα απαιτητική διοικητική και νομική διαδικασία ακόμη και όταν δεν έχουν μεσολαβήσει ουσιώδεις μεταβολές στα δεδομένα, εφόσον οι Οργανισμοί Συλλογικής Διαχείρισης δεν έχουν συμφωνήσει, βέβαια, για την μεταξύ τους κατανομή αυτής της εύλογης αμοιβής. 
Αυτό δημιουργεί μια σημαντική επιβάρυνση τόσο για τον ΟΠΙ, όσο και για τους ίδιους τους Οργανισμούς Συλλογικής Διαχείρισης. Έτσι, όπως έχει φανεί, ουσιαστικά ενθαρρύνει και τη μη επίτευξη συμφωνίας αφού κάποιοι οργανισμοί δεν έχουν κίνητρο να διαπραγματευτούν όταν γνωρίζουν ότι η διαδικασία θα επαναληφθεί εντός του επόμενου έτους.

Η προτεινόμενη τριετής ισχύς της απόφασης δεν είναι πρωτότυπη, ούτε ελληνική επινόηση. Έχουμε αντίστοιχο και στην ισπανική νομοθεσία που προβλέπεται υποχρεωτική αναθεώρηση τουλάχιστον ανά τριετία και είναι σημαντικό να τονίσω ότι η ελληνική ρύθμιση, όπως και η ισπανική, διατηρεί δύο ουσιώδεις ασφαλιστικές δικλείδες. Πρώτον, αν οι Οργανισμοί Συλλογικής Διαχείρισης καταλήξουν οι ίδιοι σε συμφωνία πριν τη λήξη της τριετίας η απόφαση του ΟΠΙ παύει αυτοδικαίως να ισχύει από την κοινοποίηση της συμφωνίας και δεύτερον, παραμένει ανοικτή η δυνατότητα, βέβαια, δικαστικής προσφυγής στο Μονομελές Πρωτοδικείο για όποιον Οργανισμό διαφωνεί με το περιεχόμενο της απόφασης. Υπάρχει και σε άλλα κράτη - μέλη η επιλογή να υπάρχει αόριστη διάρκεια, όπως στην Ιταλία και στο Βέλγιο, αλλά και στην Πολωνία.

Νομίζω ότι και οι παρατηρήσεις που έχουν γίνει στη διαβούλευση από ορισμένους Οργανισμούς Συλλογικής Διαχείρισης, οι οποίοι εκφράζουν αυτή την ανησυχία, ότι η τριετής ισχύ περιορίζει τη δυνατότητά τους να επικαλεστούν ετησίως εξελίξεις σε ενωσιακό και εθνικό επίπεδο και ότι αυτό περιορίζει τη δυνατότητα αυτή. Θεωρούμε ότι η δυνατότητα σύναψης συμφωνίας οποτεδήποτε, καθώς και η πρόσβαση στη δικαιοσύνη, καλύπτουν επαρκώς αυτή την ανησυχία χωρίς να διατηρείται το κόστος και η αβεβαιότητα μιας ετήσιας διοικητικής διαδικασίας που στην πράξη, συχνά, δεν οδηγούσε σε ουσιαστική αναθεώρηση. Σας ευχαριστώ πολύ. Είμαι στη διάθεσή σας για ερωτήσεις στο τέλος της συνεδρίασης.

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε πολύ, κυρία Παπαδοπούλου. Ο κύριος Γλέζος είναι Πρόεδρος του Διοικητικού Συμβουλίου του Οργανισμού Συλλογικής Διαχείρισης Μουσικών Πνευματικών Δικαιωμάτων «Αυτοδιαχείριση» . Κύριε Γλέζο, έχετε τον λόγο.

ΙΩΑΝΝΗΣ ΓΛΕΖΟΣ (Πρόεδρος του ΔΣ του Οργανισμού Συλλογικής Διαχείρισης Μουσικών Πνευματικών Δικαιωμάτων «Αυτοδιαχείριση»): Ευχαριστώ πάρα πολύ για την πρόσκληση. Θέλω να συγχαρώ το Υπουργείου Πολιτισμού και την κυρία Μενδώνη γι’ αυτό το νομοσχέδιο που λύνει βασικά προβλήματα των μελών μας και θέλω να επικεντρωθώ σε ένα από τα πιο βασικά θέματα που πιστεύω ότι αυτό το νομοσχέδιο θα το λύσει, πλέον, οριστικά. Είναι το εξής. Μας ενδιαφέρει πάρα πολύ και πιστεύουμε ότι είναι εξαιρετικό το άρθρο 120, ειδικά στις παραγράφους 1α΄, β΄, γ΄ και στην παράγραφο 4, διότι με το άρθρο αυτό παρέχεται η δυνατότητα στην σύνδικο της πτώχευσης της ΑΕΠΙ να εισπράξει τα τιμολογηθέντα και μη εισπραχθέντα οφειλόμενα ποσά δικαιωμάτων και να τα διανείμει σε όλους τους δικαιούχους αυτών, Ελλήνων και αλλοδαπών, για πολλούς από τους οποίους αποτελεί το μοναδικό μέσο επιβίωσής τους.

Δεύτερον, την πρόσβαση στους χωριστούς τραπεζικούς λογαριασμούς της ΑΕΠΙ που αφορούν στα δικαιώματα και τη διαχείριση των αδιάθετων ποσών που υπάρχουν σε αυτούς για τη διανομή τους στους δικαιούχους. Το κυριότερο, από την πτωχευτική περιουσία της ΑΕΠΙ στην οποία συγκαταλέγονται και τα ποσά της προμήθειας κρατήσεων που αναλογούν σε αυτά και θα προκύψουν και από τις ανωτέρω πράξεις, θα καταστεί δυνατή η πληρωμή οφειλόμενων μισθών και αποζημιώσεων των πρώην εργαζομένων της ΑΕΠΙ που πολλοί έμειναν στο δρόμο χωρίς εισοδήματα του δημοσίου και των λοιπών πιστωτών αυτής.

Πιστεύω ότι είναι ένα άρθρο που λύνει ένα «αγκάθι» που υπήρχε στο σώμα των πνευματικών δικαιωμάτων. Ευχαριστώ πολύ για την εργασία της Επιτροπής σας και, πάλι, την Υπουργό.

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε πολύ, κύριε Γλέζο. Τον λόγο έχει η κυρία Μάχη Νικολάρα, Πρόεδρος του Οργανισμού Συλλογικής Διαχείρισης «ΞΕΝΟΦΩΝ», μέσω Webex. Κυρία Νικολάρα, έχετε τον λόγο.

ΜΑΧΗ ΝΙΚΟΛΑΡΑ (Πρόεδρος του Οργανισμού Συλλογικής Διαχείρισης «ΞΕΝΟΦΩΝ» (ΟΣΔ)): Καλή σας μέρα. Ευχαριστούμε πολύ για τη δυνατότητα. Ο «ΞΕΝΟΦΩΝ» είναι Οργανισμός Συλλογικής Διαχείρισης για την προστασία και τη διεκδίκηση των πνευματικών δικαιωμάτων των δημοσιογράφων. Έχει πάρει άδεια από το 2023 από το Υπουργείο Πολιτισμού για να λειτουργήσει και αποτελεί πρωτοβουλία της ΕΣΗΕΑ και έχει τη στήριξη όλων των ενώσεων συντακτών της χώρας.

Υπό αυτή την αρμοδιότητα εμείς θέλουμε να παρέμβουμε, το έχουμε κάνει και στη διαβούλευση, κυρίως τη μεταβατική διάταξη του άρθρου στο οποίο αναφέρθηκε η Αναπληρώτρια Διευθύντρια του ΟΠΙ, η κυρία Παπαδοπούλου. Η μεταβατική διάταξη πέρα από την τριετή ισχύ, στο εξής, των αποφάσεων του ΟΠΙ, το οποίο κατανοούμε ότι έχει μία εύλογη λειτουργία για να μη διαταράσσεται και η είσπραξη, όταν δεν επιτυγχάνεται συμφωνία μεταξύ των οργανισμών, Ωστόσο η παράταση επί 2 έτη, μέχρι το 2027, της απόφασης της πενθήμερης, το 2025, δημιουργεί κάποια ζητήματα, κατά τη γνώμη μας.

Κατανοούμε, ότι για το 2026 θα ήταν προβληματικό να εκδοθεί νέα απόφαση, γιατί βρισκόμαστε ήδη στον Ιούλιο και ακόμα δεν έχουνε τιμολογηθεί, αυτά που πρέπει να εισπράξουν οι Οργανισμοί. Όμως, πιστεύουμε ότι η παράταση της συγκεκριμένης απόφασης θα πρέπει να παραταθεί μόνο για φέτος, για το 2026 και το 2027 να εκδώσει απόφαση ο ΟΠΙ, η οποία πλέον θα έχει την τριετή ισχύ, η οποία προβλέπεται στο συγκεκριμένο άρθρο. Αφενός, γιατί, θα χρειάζεται, κατά τη γνώμη μας, να γίνει νέα έρευνα, η προηγούμενη έγινε το 2023, να επικαιροποιηθούν δηλαδή τα στοιχεία και να ληφθούν υπόψη και νομολογιακά ζητήματα σοβαρά, τα οποία έχουν προκύψει σε επίπεδο Ευρωπαϊκού Δικαστηρίου.

 Δεν θα κουράσω με λεπτομέρειες την Επιτροπή σας και η κυρία Παπαδοπούλου και η κυρία Υπουργός, γνωρίζουν το συγκεκριμένο ζήτημα. Θέλω μόνο να πω, για να μην σας απασχολήσω περισσότερο, ότι εμείς πιστεύουμε, όπως και η ίδια η κυρία Υπουργός και το Υπουργείο Πολιτισμού κατά καιρούς έχουν δηλώσει, ο νόμος της πνευματικής ιδιοκτησίας του 1993 ήταν στην εποχή του ένας νόμος πάρα πολύ καλός, ο οποίος έδωσε λύσεις σε σημαντικά ζητήματα της πνευματικής ιδιοκτησίας προς το συμφέρον των δημιουργών και των υπόλοιπων δικαιούχων. Ωστόσο, θεωρούμε ότι είναι ώρα πλέον, με τις τεχνολογικές εξελίξεις που έχουν επέλθει και είναι ραγδαίες, να ξαναδούμε σε αυτό το νόμο συγκεκριμένα ζητήματα του.

 Πολλώ δε μάλλον, ένα ζήτημα που για μας θα είχε αποτελέσει πρόβλημα, το γεγονός ότι ο ΟΠΙ ερμηνεύει, κατά τη γνώμη μας, αρκετά περιοριστικά το άρθρο 9, του συγκεκριμένου νόμου. Αυτό το συγκεκριμένο άρθρο δεν έχει αποτελέσει τις προηγούμενες δεκαετίες πρόβλημα, λόγο, για να αποκλειστούν, από την κατανομή της εύλογης αμοιβής της οπτικοακουστικής κατηγορίας, δικαιούχοι της συγκεκριμένης κατηγορίας. Όμως, ερμηνεύεται πολύ περιοριστικά, συγκεκριμένα για τους δημοσιογράφους, ενώ σημειώνω και το κατανοεί ο καθένας, ότι η οπτικοακουστική παραγωγή στην Ελλάδα και οπουδήποτε στον κόσμο δεν είναι μόνο μυθοπλασία, ταινίες, σειρές, είναι και ενημερωτική παραγωγή.

  Σημειώνω απλά, ότι στην ελληνική πραγματικότητα σχεδόν το 50%, ας πούμε το 40%, αν θέλετε να είμαστε πιο επιεικείς της οπτικοακουστικής παραγωγής είναι η ενημέρωση. Είναι απολύτως άδικο, οι δημοσιογράφοι να αποκλείονται από την κατανομή των συγκεκριμένων έργων, των οπτικοακουστικών έργων, γιατί λαμβάνουν αυτή τη στιγμή μερίδιο για το λόγο, για τα κείμενά τους, δηλαδή, τα προφορικά ή γραπτά.

 Δεν θέλω να σας κουράσω άλλο, είναι μια συζήτηση που ελπίζουμε ότι το Υπουργείο Πολιτισμού, θα την ανοίξει το επόμενο διάστημα. Έχουμε καταθέσει στη διαβούλευση, τις απόψεις μας, είμαστε στη διάθεση του Υπουργείου και του ΟΠΙ για να παράσχουμε τεκμηρίωση νομολογιακή και νομική και από άλλες χώρες. Σε κάθε περίπτωση, για το σημερινό νομοσχέδιο, το οποίο συζητείται αυτή τη στιγμή, το αίτημα μας είναι η μεταβατική διάταξη του άρθρου 117, να περιοριστεί στον ένα χρόνο. Η απόφαση, δηλαδή, του 2025 του οποίου θα ισχύσει για το 2026, να γίνει νέα έρευνα, να ληφθούν υπόψιν οι νομολογιακές εξελίξεις σε επίπεδο Ευρωπαϊκού Δικαστηρίου και το 2027 να έχουμε μια νέα απόφαση. Η οποία θα μπορέσει να περιέλθει στην ισχύ του συγκεκριμένου άρθρου, που είναι τριετής ισχύς. 

Σας ευχαριστώ πάρα πολύ για την δυνατότητα.

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε και εμείς.

Ο κ. Γιαρμενίτης, είναι Γενικός Διευθυντής της GRAMMO – ΕΡΑΤΩ – ΑΠΟΛΛΩΝ (GΕA). Έχετε τον λόγο.

ΔΗΜΗΤΡΙΟΣ ΓΙΑΡΜΕΝΙΤΗΣ (Γενικός Διευθυντής της GRAMMO – ΕΡΑΤΩ – ΑΠΟΛΛΩΝ (GΕA)): Καλημέρα σας και ευχαριστούμε για την πρόσκληση. Σε αυτό το συγκεκριμένο άρθρο, δεν θα τοποθετηθεί ο GΕA. Μαζί με τον συνεργάτη μου, τον δικηγόρο μας, τον  κ. Ντούρμα, έχουμε έρθει για να τοποθετηθούμε για το άρθρο 115.

 Οπότε, αν γίνει συζήτηση για το άρθρο 115, αν είναι τώρα, αν είναι αργότερα.

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Μπορείτε να τοποθετηθείτε και τώρα.

ΔΗΜΗΤΡΙΟΣ ΓΙΑΡΜΕΝΙΤΗΣ (Γενικός Διευθυντής της GRAMMO – ΕΡΑΤΩ – ΑΠΟΛΛΩΝ (GΕA)):  Ωραία, μια χαρά. Ευχαριστούμε κατ’ αρχάς, το ΟΠΙ και φυσικά, την κυρία Υπουργό, που κατανόησε τα θέματά μας για άλλη μια φορά και έτσι έχουμε αυτή τη στιγμή, μία τροπολογία η οποία βοηθάει τη λειτουργία του Οργανισμού μας. Ο Οργανισμός μας εκπροσωπεί τους μουσικούς όλου του κόσμου και τους Έλληνες και όλου του κόσμου, τους τραγουδιστές Έλληνες και όλου του κόσμου και τους παραγωγούς Έλληνες και όλου του κόσμου. Εκπροσωπεί, δηλαδή, το συγγενικό δικαίωμα και στην ουσία εισπράττει το άρθρο 49.1, (άρθρο 49, παράγραφος 1, του ν. 2121/1993, περί Πνευματικής Ιδιοκτησίας και Συγγενικών Δικαιωμάτων) το δικαίωμα που προκύπτει από το άρθρο 49.1, την εύλογη αμοιβή για την παρουσίαση στο κοινό, τη ραδιοτηλεοπτική μετάδοση και την δημόσια εκτέλεση μουσικής με οποιονδήποτε τρόπο και από οποιοδήποτε μέσο.  
Επειδή, το συγκεκριμένο άρθρο αφορά μια πολύ τραυματική, καθημερινή εμπειρία του Οργανισμού, αλλά και των επιχειρήσεων που πληρώνουν τον Οργανισμό, θα ήθελα να δώσω το λόγο στο δικηγόρο μας, τον κ. Ντούρμα, ο οποίος θα εξηγήσει ακριβώς και πολύ σύντομα, το πώς αντιμετωπίζει στα Δικαστήρια το πρόβλημα και γιατί, χρειάστηκε αυτή η τροπολογία. Νομίζω θα διευκολύνει και τους χρήστες μουσικής και τους δικαιούχους μας και τη Δικαιοσύνη, με την έννοια, ότι θα μειώσει κατά πολύ το φόρτο των δικαστικών υποθέσεων που είναι και ένα ζητούμενο, όπως ξέρουμε όλοι για το μεγάλο όγκο ύλης.

ΧΡΗΣΤΟΣ ΝΤΟΥΡΜΑΣ (Νομικός/Δικηγόρος της GRAMMO – ΕΡΑΤΩ – ΑΠΟΛΛΩΝ «GΕΑ»): Χαίρετε, σας ευχαριστώ για την πρόσκληση.

 Η προτεινόμενη τροπολογία του άρθρου 115, αποτελεί μια ιδιαιτέρως σημαντική και απολύτως αναγκαία νομοθετική παρέμβαση. Κατ’ αρχάς να σημειώσω και να επισημάνω, ότι δεν μεταβάλλει το ουσιαστικό περιεχόμενο της υφιστάμενης διάταξης του άρθρο 22, παράγραφος 7, του ν. 4481/2017, που αφορά τον τρόπο με τον οποίο οι χρήστες  ή ο Οργανισμός Συλλογικής Διαχείρισης, μπορεί να διεκδικήσει δικαστικά την καταβολή της εύλογης αμοιβής στο άρθρο 49.

 Αντιθέτως, η τροπολογία αυτή, έρχεται να αποσαφηνίσει το αυτονόητο που είναι, ότι η αξίωση της εύλογης αμοιβής γεννάται μόνο μετά τη χρήση. Η διευκρίνιση αυτή, να τονίσουμε ότι εναρμονίζεται πλήρως με τη νομολογία του Δικαστηρίου της Ευρωπαϊκής Ένωσης, η οποία διαχωρίζει τον τρόπο άσκησης και καταβολής  εύλογης αμοιβής από τους πνευματικούς δημιουργούς, σε αντίθεση με τους δικαιούχους των συγγενικών δικαιωμάτων.

 Επομένως, η τροπολογία αυτή, έρχεται να «θεραπεύσει» μια ερμηνευτική ασάφεια που έχει οδηγήσει σε αντικρουόμενες δικαστικές αποφάσεις, που απορρίπτουν, στην ουσία, τα ασφαλιστικά μέτρα, δηλαδή, την διάταξη 22, παράγραφος 7, για τις χρήσεις που αφορούν παρελθούσες χρήσεις. Σε πολλές περιπτώσεις αυτή η πρακτική είχε, ως αποτέλεσμα να καθίσταται η διάταξη πρακτικά ανεφάρμοστη, επιβαρύνοντας άσκοπα τα πινάκια των ελληνικών δικαστηρίων. Ο σκοπός άλλωστε, του ιστορικού νομοθέτη για τη διάταξη αυτή, είναι η ταχεία και άμεση καταβολή της εύλογης αμοιβής, ως αντιστάθμισμα στο δικαίωμα του απαγορεύειν του πνευματικού δημιουργού.

 Με την παρούσα αποσαφηνιστική ρύθμιση, αποκαθίσταται η ασφάλεια του δικαίου, ενισχύεται η προβλεψιμότητα των δικαστικών αποφάσεων και διασφαλίζεται η αποτελεσματική προστασία των συγγενικών δικαιωμάτων, χωρίς να περιορίζονται τα αδικήματα ούτε των χρηστών, οι οποίοι εξακολουθούν να έχουν πλήρη δυνατότητα δικαστικού ελέγχου, ως προς τον οριστικό προσδιορισμό της εύλογης αμοιβής.

 Κλείνοντας, θέλω να πω, ότι η τροπολογία επιτυγχάνει την αναγκαία ισορροπία μεταξύ των συμφερόντων των δικαιούχων και χρηστών, υπηρετώντας τόσο την ασφάλεια των συναλλαγών, όσο και την ορθή εφαρμογή του ενωσιακού και εθνικού δικαίου. Μάλιστα, συνεισφέρει και στην ταχύτερη απονομή της Δικαιοσύνης, καθώς περιορίζεται σημαντικός αριθμός των δικών. Επομένως, η προτεινόμενη αυτή διάταξη, είναι εύστοχη, αναγκαία και αξίζει την υποστήριξη όλων. Ευχαριστώ πολύ.

 ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε, κ. Ντούρμα. Τον λόγο έχει ο κ. Παναγιώτης Παπαδημητρίου είναι Πρόεδρος του Διοικητικού Συμβουλίου της Ένωσης Τεχνικών Ελληνικού Κινηματογράφου και Τηλεόρασης - Οπτικοακουστικός Τομέας (ΕΤΕΚΤ - ΟΤ), μέσω webex.  

ΠΑΝΑΓΙΩΤΗΣ ΠΑΠΑΔΗΜΗΤΡΙΟΥ (Πρόεδρος του ΔΣ της Ένωσης Τεχνικών Ελληνικού Κινηματογράφου και Τηλεόρασης - Οπτικοακουστικός Τομέας (ΕΤΕΚΤ - ΟΤ)): 
Καλημέρα σας, ευχαριστώ πάρα πολύ για την πρόσκληση. Παρακολούθησα εχθές με πολύ προσοχή τη συζήτηση που έγινε και θέλω να σταθώ σε 2-3 σημεία όσον αφορά τη διαδικασία του ΕΚΚΟΜΕΔ. Μέχρι σήμερα το σωματείο το δικό μας, που είναι το πιο αντιπροσωπευτικό από το 1948, είχε μια επαφή με το Υπουργείο Πολιτισμού, από εποχή κύριου Ιατρομανωλάκη, του κύριου Δήμα και σήμερα, στην σημερινή ηγεσία, προσπαθώντας να βάλει μια τάξη κάποιων πραγμάτων. Όλα στο κενό. 
Ερχόμαστε σήμερα και γίνεται μια κουβέντα την οποία έχουμε ξανακάνει στο παρελθόν, βάζοντας και βγάζοντας πράγματα όπως είναι τα τηλεπαιχνίδια, οι εκπομπές, όπως πιο παλιά ήταν αντίστοιχα το ίδιο πράγμα. Ερχόμαστε στη διαδικασία να λέμε ότι πρέπει να στηρίξουμε τη βιομηχανία της τηλεόρασης, τους εργαζόμενους, εκεί στεκόμαστε εμείς, στη λέξη εργαζόμενοι. Αν κάποιος ξέρει πολύ καλά πώς λειτουργεί το θέμα εργαζομένων είμαστε εμείς, Εμείς είμαστε οι εργαζόμενοι. 

Άκουσα με μεγάλη προσοχή τον Υφυπουργό εχθές που είπε ότι μέχρι σήμερα έχουν απασχοληθεί 3.000 εργαζόμενοι με τις ξένες παραγωγές και πλήρης εργασία. Βέβαια ο Υφυπουργός δεν έχει ενημερωθεί κάτω από ποιες συνθήκες και πόσες ώρες δούλευαν αυτοί οι 3.000 εργαζόμενοι. Γι’ αυτό προσπαθούμε χρόνια στο Υπουργείο εμείς να μπούμε σε μια άδεια, σε μια διαδικασία να εξειδικεύσει τον κλάδο, να μπορέσουμε να βάλουμε μία αρχή ώστε να μην υπάρχουν αμφισβητήσεις ούτε από το εξωτερικό για την ποιότητα των Ελλήνων τεχνικών αλλά για τη θεσμοθέτηση της διαδικασίας, πως γίνεται ένα γύρισμα. 
Το γύρισμα δεν είναι μια απλή δουλειά, 7:00-15:00, ούτε οι συνθήκες είναι ίδιες με μια δουλειά γραφείου. Προσπαθούσαμε και έχουμε καταφέρει να κάνουμε μια συλλογική σύμβαση μετά από 15 χρόνια. Κάνοντας μια κρούση στη διαδικασία να περάσει στο νόμο το θέμα της συλλογικής σύμβασης. Πριν 1,5 χρόνο πήραμε μια απάντηση ότι «Εμείς δεν είμαστε ελεγκτικοί μηχανισμοί, δεν μπορούμε να εφαρμόσουμε συλλογική σύμβαση όσον αφορά τη διαδικασία του ΕΚΚΟΜΕΔ». 

Παράλληλα η Ευρώπη όμως λειτουργεί και κινείται κάτω από άλλες συνθήκες όπως το γαλλικό CNN C, υπάρχει η ρήτρα που λέει ότι αν δεν τηρούνται οι συλλογικές συμβάσεις δεν μπορεί να γίνει καμία συμφωνία και δεν μπορεί να αποπληρωθεί τίποτα απολύτως. Εδώ ερχόμαστε εμείς και λέμε: «Θέλει το Υπουργείο Πολιτισμού να στηρίξει μια διαδικασία απέναντι στους εργαζόμενους»; Οι εργαζόμενοι του κινηματογράφου είναι κάτω από την ομπρέλα του Υπουργείου Πολιτισμού. Ούτε του Εργασίας, ούτε του Βιομηχανίας. Από το Βιομηχανίας ξεκινήσαμε και η Μελίνα Μερκούρη μας έφερε στο Υπουργείο Πολιτισμού θέτοντας πολύ αυστηρούς κανόνες και λογικές το πώς δουλεύουν οι Έλληνες τεχνικοί. 

Σήμερα βρισκόμαστε ξεκρέμαστοι. Δεν έχουμε καμία υποστήριξη από το Υπουργείο Πολιτισμού ούτε στο χώρο εργασίας, ούτε στις διεκδικήσεις κι όλη η ιστορία είναι, τι σημαίνει χρηματοδοτούμε κατά το δοκούν, δηλαδή στην τηλεοπτική βιομηχανία πρέπει να στηρίξουν την τηλεοπτική βιομηχανία με ότι σημαίνει αυτό, αλλά από την άλλη έχουμε και καλλιτεχνική άποψη, βλέμμα σε φεστιβάλ, σε πολλά πράγματα. Γιατί πολύς κόσμος δεν μπορεί να ξέρει πώς γίνεται μια ταινία του Νόλαν στην Ελλάδα, ποιες είναι οι συνθήκες εργασίας. Δεν φτάσαμε ποτέ εκεί, δεν φτάσαμε ποτέ εκεί για πολύ συγκεκριμένους λόγους. Τι ζητάμε εμείς; Ζητάμε κάποια στιγμή να μπορούμε να μας καλύψει μέσα από τη διαδικασία του ΕΚΚΟΜΕΔ, να μπορούμε να είμαστε διασφαλισμένες στο χώρο εργασίας. Γιατί είτε είναι δημόσιο είτε ευρωπαϊκό μπαίνει σε μια διαδικασία να κάνει μια επένδυση. Η λέξη επένδυση είναι όλο αυτό που συζητάμε αυτή τη στιγμή. 

Ερχόμαστε σε κάτι άλλο που εχθές όλοι οι Βουλευτές, δικαίως, δεν έδωσαν σημασία για να γίνει μια ερώτηση για το άρθρο 22. Το άρθρο 22 αναφέρεται σε ένα μητρώο απασχόλησης στον πολιτισμό που έχει ξεκινήσει την ίδρυσή του από το 2023. Η υπόσχεση του Υπουργείου δεν ήταν να γίνει το Μητρώο απασχόλησης πολιτισμού για να μπορούμε να παίρνουμε επί covid τα επιδόματα. Η διαδικασία είχε γίνει ώστε να χαρτογραφηθεί ο χώρος, να ξέρει το Υπουργείου Πολιτισμού για ποιους απασχολούμενους στον πολιτισμό μιλάμε, νούμερα και είχε δεσμευθεί ότι όταν περάσει από το Υπουργείο Εργασίας, το Υπουργείο Πολιτισμού, θα μας καλέσει και θα συζητήσουμε όλοι μαζί πώς θα γίνει ένταξη ανά κλάδο. Κλείνοντας θέλω να πω πως ορισμένα πράγματα που ακούστηκαν δεν συνάδουν με την πραγματικότητα. Ευχαριστώ πολύ. 

ΧΡΙΣΤΟΔΟΥΛΟΣ ΣΤΑΦΑΝΑΔΗΣ (Πρόεδρος της Επιτροπής): Και εμείς ευχαριστούμε. Ο κύριος Καμπάς παρακαλώ έχει τον λόγο, είναι Πρόεδρος της Ένωσης Κινηματογραφιστών Βορείου Ελλάδος. 

ΔΗΜΗΤΡΙΟΣ ΚΑΜΠΑΣ (Πρόεδρος της Ένωσης Κινηματογραφιστών Βορείου Ελλάδος (ΕΚΒΕ)):  Σας ευχαριστώ πολύ για την πρόσκληση. Θέλω να σας αναφέρω ότι εκπροσωπώ τον κλάδο των κινηματογραφιστών στη Βόρεια Ελλάδα που συνήθως δεν έχει κάποια φωνή προς το κέντρο. Θέλω να σας πω ότι προέρχομαι από το πεδίο των γυρισμάτων άρα δεν είμαι στη θεωρία. Βιώνω όλες τις εργασιακές δυσκολίες και επίσης βιώνω όλες τις εξαγγελίες που βγαίνουν σε όλο το νομοθετικό πεδίο. 

Διάβασα λοιπόν, όσο μπορούσα, μέσα σε 13 μέρες που είχαμε χρόνο να δούμε τα 30 περίπου άρθρα, που αφορούν τον ΕΚΚΟΜΕΔ. Περίμενα να δω κάποιες καινούργιες ιδέες, όσον αφορά τον κινηματογραφικό νόμο. Περίμενα να δω για τον κινηματογραφικό τουρισμό, να δω και κάποιες ρυθμίσεις για τα εργασιακά. Δεν έχω δει κάτι τέτοιο. Θα συμφωνήσω με τον προλαλήσαντα γιατί μιλάμε για επένδυση. Ναι, είναι επένδυση μια κτηνοτροφική παραγωγή αλλά πρέπει να κοιτάμε και την ισορροπία των πραγμάτων. Έκπληκτος λοιπόν διάβασα ότι δεν εξαιρούνται αυτή τη φορά από τα καθεστώτα ενίσχυσης ψυχαγωγικές εκπομπές, τηλεοπτικές συνεντεύξεις, τηλεπαιχνίδια, διαγωνισμοί γνώσεων, ικανοτήτων και δεξιοτήτων.
Έψαξα λοιπόν να δω τι γίνεται στη Γαλλία, τι γίνεται στη Γερμανία, στο Ηνωμένο Βασίλειο. Τίποτα από όλα αυτά δεν συμβαίνει. Να πιάσουμε το παράδειγμα της Γαλλίας. Συγκεκριμένα ενισχύει τη μυθοπλασία, το animation, το δημιουργικό ντοκιμαντέρ ενώ αποκλείει εκπομπές ποικίλης ύλης και τηλεπαιχνίδια. Επιτρέψτε μου εδώ να εκφράσω την απορία μου για την απουσία από τη σημερινή διαδικασία των συναδέλφων του ντοκιμαντέρ. Κρίσιμο και ιδιαίτερα ευάλωτο τομέα της παραγωγής και οξύμωρο γιατί σε λίγους μήνες θα φιλοξενήσουμε και τα εκπληκτικά ευρωπαϊκά βραβεία. 

Φτάνουμε λοιπόν στην ουσία, θα είμαι πολύ σύντομος. Η αδιακρίτως ένταξη ριάλιτι, τηλεπαιχνιδιών και talent shows κάνουν καθαρά εμπορικό τηλεοπτικό formats στο cash rebate, με μόνη προϋπόθεση έναν αόριστο χαρακτηρισμό πολιτιστικού χαρακτήρα. Εγείρει σοβαρό ερώτημα συμβατότητας με το άρθρο 54 του κανονισμού της Ευρωπαϊκής Ενώσεως 651/2014 περί κρατικών ενισχύσεων. Το τι λέει η Ευρωπαϊκή Ένωση για το πολιτιστικό τεστ προφανώς το γνωρίζετε όλοι και το τι σημαίνει να είναι πολιτιστικό. Γιατί αποκλείει λοιπόν τα ριάλιτι και τα τηλεπαιχνίδια; Τα ριάλιτι, τα τηλεπαιχνίδια και τα talent shows κόβονται στο πολιτιστικό τεστ επειδή βασίζονται σε παγκόσμια τυποποιημένα εμπορικά formats, δεν παράγουν πολιτιστικό πρωτότυπο ή καλλιτεχνικό έργο, δεν έχουν ως πρωταρχικό στόχο την προώθηση πολιτιστικής πολυμορφίας. Η απλή νομοθετική βάφτιση ενός ριάλιτι ως πολιτιστικού προϊόντος δεν αρκεί για να δικαιολογήσει τη χρηματοδότησή του με δημόσιο χρήμα. 
Το θεμελιώδες ερώτημα είναι απλό. Θέλουμε έναν τομέα της εξωστρέφειας, να στηρίζεται στην κινηματογραφία και τους εργαζόμενους με τις συλλογικές συμβάσεις, την αξιοπρέπειά τους ή έναν μηχανισμό επιδότησης του καθημερινού προγράμματος των τηλεοπτικών σταθμών; 
Σας ευχαριστώ πολύ. 

ΧΡΙΣΤΟΔΟΥΛΟΣ ΣΤΑΦΑΝΑΔΗΣ (Πρόεδρος της Επιτροπής): Και εμείς ευχαριστούμε. Ο κύριος Σταματόπουλος είναι Πρόεδρος του Διοικητικού Συμβουλίου της Ένωσης Σκηνοθετών Δημιουργών. 

ΚΩΝΣΤΑΝΤΙΝΟΣ ΣΤΑΜΑΤΟΠΟΥΛΟΣ (Πρόεδρος του Διοικητικού Συμβουλίου της Ένωσης Σκηνοθετών Δημιουργών (ΕΣΔ)): Καλησπέρα και από εμένα. Θα ξεκινήσω με μια σκέψη ότι η Ένωση του Ντοκιμαντέρ έπρεπε να είναι εδώ, όπως και το σωματείο εργαζομένων στον οπτικοακουστικό τομέα «ΚΛΑΚΕΤΑ». Είναι άνθρωποι που τους ενδιαφέρει άμεσα. Μετέπειτα συνεχίζουμε μία με παράδοξη διαπίστωση κατά τη γνώμη μου.

Ο κύριος Φωτήλας χτες είχε δίκιο. Σε τι είχε δίκιο; Ο νόμος είναι συγκεκριμένος, δεν είναι αφηρημένος. Αλλά δεν είχε δίκιο, κατά τη γνώμη μου, στην εικόνα που παρουσίαζε και που παρουσιάζεται, γενικότερα. Υπάρχει το κομμάτι του συντελεστή 4 που ακούμε. Η άλλη έρευνα του ΙΟΒΕ έβγαλε 2,6. Τέλος πάντων, του ΙΟΒΕ βγάζει 2,6 επί του συνόλου της παραγωγής και όχι επί των επενδύσεων στην Ελλάδα δηλαδή, 1,4 οριακά.

 Αλλά πάμε να δούμε, είναι ανάπτυξη; Είναι ανάπτυξη, θα πω εγώ. Πάμε να δούμε ανάπτυξη για ποιόν. Με τα στοιχεία του ΕΚΚΟΜΕΔ,  που έχει δημόσια, το cash rebate το 2019-2025 απορρόφησε το 81%. Το 3% απορρόφησε το εκπληκτικό, υποτίθεται, που θα στήριζε την ελληνική κινηματογραφία. Λέω, παίρνοντας υπόψιν το εξής. Σε αυτό το πεδίο, υπήρχαν άνθρωποι και εταιρείες που αναπτύχθηκαν; Βεβαίως αναπτύχθηκαν. Οι πέντε μεγαλύτεροι δικαιούχοι απορρόφησαν το 27,7 % με τα στοιχεία του ΕΚΚΟΜΕΔ, δηλαδή, οι 15 μεγαλύτερες εταιρείες απορρόφησαν το 67%. Ένας δικαιούχος πήρε 23,2 εκατομμύρια με τα στοιχεία που έχει δημόσια ΕΚΚΟΜΕΔ, αν έχει κάτι άλλο να μας το δώσει. 
Λέμε, το κομμάτι για τα 16 εκατομμύρια. Τα 16 εκατομμύρια που δηλώνονται ότι θα έρθουν στην εθνική κινηματογραφία και παλαιότερα δεν υπήρχαν ήταν, καταρχάς να πάρουμε υπόψη μας ότι ήμασταν οι χαμηλότεροι στην Ευρώπη κάτω από οποιαδήποτε χώρα. Η Κροατία είχε 15 εκατομμύρια με λιγότερο ΑΕΠ, για να έχουμε μια εικόνα. Αυτό πάλι όμως ότι δίνοντας στον ελληνικό κινηματογράφο δεν ισχύει. Τι εννοώ, δεν ισχύει; Ο καινούργιος νόμος τι μας φέρνει; Σε αυτό το πλαίσιο, τέλος πάντων, η έννοια του επιλεκτικού για τον ελληνικό κινηματογράφο διαλύεται, καθώς μπορούν να ενταχθούν σε αυτό ψηφιακά παιχνίδια, τεχνολογίες εμβάθυνσης, vr, κάθε καινοτόμο μορφή, μια ρήτρα σκόπιμα απεριόριστη. 

Ένα τελευταίο σχόλιο, είναι το εξής. Κουβεντιάζουμε πάρα πολλές φορές για μοντέλα, εμείς δεν θα μπούμε σε αυτή την κουβέντα. Δεν είναι μέσα στην ανισομετρία της Ε.Ε. και τους ανταγωνισμούς. Είναι τελείως διαφορετικά τα πράγματα, ανάλογα τη χώρα και ανάλογα, με το τι επιλογές γίνονται από την εκάστοτε κυβέρνηση. Υπάρχουν συγκρούσεις μέσα σε αυτό. Εμείς έχουμε επιλέξει να είμαστε Μάλτα. Η Μάλτα κάνει δύο ταινίες το χρόνο αλλά έχει το μεγαλύτερο cash rebate. Επιλέγουμε να είμαστε Βουλγαρία. Αυτά ήταν τα μοντέλα που μας παρουσίασαν. Αυτό είναι για τον ελληνικό κινηματογράφο. Προφανώς, υπάρχει ανάπτυξη. Το ερώτημα είναι για ποιον;  

Ευχαριστώ.

 ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Τον λόγο έχει ο κ. Παπαδόπουλος. 

ΧΑΡΗΣ ΠΑΠΑΔΟΠΟΥΛΟΣ (Πρόεδρος της Εταιρείας Ελλήνων Σκηνοθετών (ΕΕΣ)): Ευχαριστώ κύριε Πρόεδρε, κυρία Υπουργέ, κύριε Υφυπουργέ. Μετά από ενάμιση χρόνο βρίσκομαι εδώ δηλαδή, τότε που έγινε η συγχώνευση των δύο φορέων, το  Ελληνικό Κέντρο Κινηματογράφου και ΕΚΚΟΜΕΔ και δεν ήταν εύκολο εγχείρημα, ήταν δύσκολο εγχείρημα, εμείς το στηρίξαμε και δικαιωθήκαμε. Ξεφύγαμε από τις παλιές παθογένειες και αυτό έχει σημασία. Μιλούσαμε για 3.600 που έπαιρνε το κέντρο τότε με τα λειτουργικά του έξοδα και τώρα, μιλάμε, για 7 και 15. Αυτό είναι πολύ θετικό. Επειδή ο πολιτισμός δεν είναι κομματικός, αλλά οικουμενικός, θα αναφέρω τον κ. Μπλέτσα, που ξεκίνησε, τον Υφυπουργό Ψηφιακής Πολιτικής, τότε, φτιάχνοντας το ΕΚΚΟΜΕΔ. Τότε  ήταν αρνητικοί πάλι όλοι. Εγώ ήμουν εκεί πάλι, δύο Σωματεία θυμάμαι, αλλά το στηρίξαμε και ξεκίνησε και ήταν κι αυτό σε θετική κατεύθυνση.

 Η πρότασή μας που έχουμε καταθέσει, αφορά το πρωταρχικό στοιχείο, την θεσμικότητα και αυτό είναι το κέρδος αυτού του νομοσχεδίου. Η πρότασή μας στηρίζεται λοιπόν στην απαρέγκλιτη τήρηση της θεσμικότητας, στα  θεσμικά όργανα της πολιτείας στο χώρο του πολιτισμού. Αυτά έχουν τη δυνατότητα ορισμού των εκπροσώπων στην κεντρική επιτροπή αξιολόγησης. Τώρα, ιδιώτες, νομίζω δεν χωράνε σ’ αυτό το σχέδιο. Υπάρχει ακαδημία βέβαια, η οποία θέλει να μπει αλλά δεν ξέρω δηλαδή, σε τι διαφέρει από τους υπόλοιπους φορείς, απλώς, έχει ένα πομπώδες όνομα, Ακαδημία.

 Λοιπόν, τα θεσμικά όργανα τελικώς, λογοδοτούν στην κοινωνία. Αντιθέτως, η παροχή δυνατότητας σε ιδιώτες να ορίσουν εκπρόσωπό τους στην ανωτέρω Επιτροπή, απειλεί να ανοίξει τον ασκό του Αιόλου, αφού συχνά παρατηρούνται ανταγωνισμοί εκ διαμέτρου αντίθετες απόψεις, ακόμη και τριβές μεταξύ ιδιωτών που δραστηριοποιούνται στον χώρο του πολιτισμού. Όντως οι ντοκιμαντερίστες, έχουνε κάνει ένα πολύ καλό υπόμνημα και σημειώσεις που καλό θα είναι να το έχετε και εσείς και πιστεύω, σας  το έχουν στείλει και αξίζει τον κόπο να το διαβάσετε.

 Ο ρόλος της Επιτροπής πρέπει να είναι γνωμοδοτικός για μας και όχι αποφασιστικός  και  η γνωμοδότηση, να προωθείται στον Διευθύνοντα Σύμβουλο του ΕΚΚΟΜΕΔ ο οποίος εν συνεχεία, θα εισηγείται στο ΔΣ του ΕΚΚΟΜΕΔ για τις τελικές αποφάσεις. 

Η πρότασή μας, στηρίζεται στο επιτυχημένο μοντέλο που εφαρμόζεται εδώ και δεκαετίες για το ΥΠΠΟ στον τομέα της προστασίας των αρχαίων και σύγχρονων μνημείων, μέσω των αντίστοιχων γνωμοδοτικών οργάνων, ΚΑΣ και Κεντρικού Συμβουλίου Νεώτερων Μνημείων.

  Τέλος, λέω τον τρόπο που θα γίνεται αλλά αυτό θα το δούμε ίσως και μετά το νόμο, αναλυτικά πώς θα γίνεται η χρηματοδότηση. Εμείς, μιλάμε, για τους readers να είναι επώνυμοι πια, να έχουν πρόσωπο και να μην είναι κάποιοι άνθρωποι που δεν ξέρουμε, ποιοι είναι και τι κάνουν.

 Πάω γρήγορα στην τηλεόραση, στο cash rebate, λέμε, ναι, εντάξει, να στηριχθεί η τηλεόραση. Η τηλεόραση στηρίζεται βέβαια, σε ένα χυδαίο λόγο, καθώς παγκοσμίως η τηλεόραση θεωρείται ένας χώρος, λυπάμαι που το λέω, σκουπιδιών και μιλάω, για την ιδιωτική ιδίως τηλεόραση και εξαιρώ την δημόσια τηλεόραση φυσικά. Εδώ βάζουμε το θέμα των εργαζομένων όπου οι μισθοί, είναι μισθοί γαλέρας. Εδώ πρέπει να το δούμε και εμείς σαν σωματεία, να δούμε, τι θα γίνει με αυτό και να μην παίρνουν αστεία  χρήματα. Έχει φτάσει οι ηθοποιοί να παίρνουν 20 ευρώ για να παίξουν κτλ. κτλ.. 

Τελειώνω, αυτό που πρέπει επίσης να στηρίξουμε, είναι οι πολλές ταινίες, οι πολλές μικρού μήκους  και να δώσουμε  την ευκαιρία σε κάποιον ακόμα και να αποτύχει. Αυτός είναι ο ρόλος ενός οργανισμού. Είμαστε θετικοί με το νομοσχέδιο και θα στείλω και ένα υπόμνημα πιο αναλυτικό. 

Σας ευχαριστώ πολύ.

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Τον λόγο έχει η κυρία Προέδρου.

ΑΣΗΜΙΝΑ ΠΡΟΕΔΡΟΥ (Αντιπρόεδρος του Διοικητικού Συμβουλίου της Ελληνικής Ακαδημίας Κινηματογράφου (ΕΑΚ)): Σας ευχαριστούμε πολύ για την πρόσκληση. Είμαι Αντιπρόεδρος της Ελληνικής Ακαδημίας Κινηματογράφου του φορέα που εκπροσωπεί σχεδόν το σύνολο των δημιουργών παραγωγών, καλλιτεχνικών, συντελεστών και επαγγελματιών του ελληνικού κινηματογράφου.

 Καταρχάς, να πω ότι εκφράσαμε εξαρχής, τη δυσαρέσκειά μας για το γεγονός ότι η δημόσια διαβούλευση διήρκησε μόλις μια εβδομάδα, γιατί για ένα τόσο σημαντικό νομοσχέδιο δεν υπήρξε ο απαραίτητος χρόνος για έναν ουσιαστικό διάλογο. 

Επίσης, επισημάναμε και επισημαίνουμε, ακόμα ότι ο νόμος πρέπει να θεσπίζει τις βασικές αρχές και οι επιμέρους διαδικασίες, να ρυθμίζονται από τους κανονισμούς χρηματοδότησής του ΕΚΚΟΜΕΔ ύστερα από διαβούλευση με τον κλάδο. Αυτό, για να μπορεί να επικαιροποιείται, ανταποκρινόμενος, στις εξελισσόμενες ανάγκες του οπτικοακουστικού τομέα. 

Παρόλα αυτά, συμμετείχαμε ενεργά στη διαβούλευση με προτάσεις που αφορούν τις διατάξεις του μέρους δ του σχεδίου νόμου, για τη λειτουργία των επιλεκτικών προγραμμάτων. Έχουμε λοιπόν, καταθέσει αναλυτικά τις προτάσεις μας και  κάποιες από αυτές υιοθετήθηκαν, οπότε σήμερα θα αναφερθώ μόνο στα σημεία στα οποία εξακολουθούμε να έχουμε επιφυλάξεις.

 Πρώτον, στο άρθρο 83, ζητούμε την εφαρμογή του άρθρου 17, παράγραφος 2, του ν. 4779/2021 που προβλέπει την υποχρεωτική επένδυση του 1,5% στην ελληνική οπτικοακουστική παραγωγή. 

Η εφαρμογή της διάταξης αυτής θα δημιουργήσει ένα σημαντικό αναπτυξιακό πόρο χωρίς καμία επιβάρυνση για τον Κρατικό Προϋπολογισμό. 

Δεύτερον, στο άρθρο 85 και από τη στιγμή που η απόφαση του Υπουργείου για τη σύσταση της Επιτροπής ήταν ήδη ειλημμένη, θεωρήσαμε ότι θα πρέπει τουλάχιστον να συγκροτείται κατά πλειοψηφία από πρόσωπα τα οποία θα είναι ανεξάρτητα τόσο από το Υπουργείο όσο και από το ΕΚΚΟΜΕΔ. Προτείναμε λοιπόν στη λογική αυτή να αποτελείται και από τρεις καταξιωμένους επαγγελματίες του κινηματογράφου που θα υποδεικνύονται από την Ελληνική Ακαδημία Κινηματογράφου με ανανεωμένη σύνθεση. 

Να πω ότι με την παραπάνω πρόταση συντάχθηκαν στη δημόσια διαβούλευση τόσο τα Σωματεία τους από ΑΕΔ, δηλαδή των παραγωγών όσο και το Σωματείο των Σκηνοθετών, Παραγωγών, η ΕΣΠΕΚ. Επισήμαναν στη λογική αυτή ότι το μέτρο αυτό ενισχύει τη διαφάνεια αλλά ταυτόχρονα επιτρέπει την αναγκαία ευελιξία ώστε να υποστηριχθούν έργα με ιδιαίτερη καλλιτεχνική ή παραγωγική δυναμική. Σε σχέση λοιπόν με την Επιτροπή θεωρούμε ότι η Επιτροπή αυτή θα πρέπει να είναι αρμόδια για την κατανομή των ποσών και να αξιολογεί μόνο τα σχέδια που βρίσκονται σε οριακή βαθμολογική θέση, δηλαδή δεν θα πρέπει να υποκαθιστά τον ρόλο των Readers των αξιολογητών. 

Τρίτο σημείο, στο άρθρο 86 ζητούμε να προβλεφθεί νομοθετικά συγκεκριμένη προθεσμία για την έκδοση των κανονισμών χρηματοδότησης του ΕΚΚΟΜΕΔ, καθώς και υποχρεωτικό στάδιο διαβούλευσης με τους αντιπροσωπευτικότερους φορείς του κλάδου. Τελευταίο σημείο, στο άρθρο 88 ζητούμε να αποσαφηνιστεί ο θεσμός των εξωτερικών αναγνωστών, των Readers δηλαδή που αποτελούν την καρδιά της διαδικασίας αξιολόγησης και γι’ αυτό ο ρόλος, οι αρμοδιότητες και οι εγγυήσεις ανεξαρτησίας τους, πρέπει να οριστούν με σαφήνεια στο ίδιο το νομοσχέδιο.

 Σας ευχαριστώ πολύ. Είμαι στη διάθεσή σας για διευκρινίσεις. 

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε πολύ κυρία Προέδρου. Ο κύριος Τάσος Κατοπόδης είναι Γενικός Γραμματέας της Πανελλήνιας Ομοσπονδίας Θεάματος Ακροάματος. Έχετε τον λόγο. 

ΤΑΣΟΣ ΚΑΤΟΠΟΔΗΣ (Γενικός Γραμματέας της Πανελλήνιας Ομοσπονδίας Θεάματος Ακροάματος (ΠΟΘΑ)): Ευχαριστώ πάρα πολύ κύριε Πρόεδρε, ευχαριστούμε για την πρόσκληση. Θα συμπλεύσω πλήρως με αυτά τα οποία κατέθεσε προηγουμένως ο Πρόεδρος της ΕΤΕΚΤ, ο κ. Παύλος Παπαδημητρίου. Κύριε Πρόεδρε, κυρία Υπουργέ, κύριε Υφυπουργέ, κυρίες και κύριοι Βουλευτές και εκπρόσωποι φορέων, κυρίες και κύριοι. Θα παρακαλέσω λίγο την ανοχή σας στο θέμα του χρόνου γιατί εκπροσωπούμε 46 σωματεία. 
Εκφράζει η Ομοσπονδία μας την έντονη ανησυχία και τους προβληματισμούς μας για το παρόν σχέδιο νόμου. Θα αναφερθούμε αρχικά στα άρθρα 74 έως 104 και θα επισημάνουμε ότι το παρόν σχέδιο νόμου καταρτίστηκε για μια ακόμη φορά χωρίς ουσιαστική διαβούλευση με τους συλλογικούς φορείς των καλλιτεχνών και των εργαζομένων στο χώρο της τέχνης και του πολιτισμού που διαθέτουν αποδεδειγμένα πολυετή εμπειρία καθώς και σημαντική γνώση των σύγχρονων εξελίξεων, τόσο σε εθνικό όσο και σε διεθνές επίπεδο. 

Δυστυχώς δεν είχαμε αυτή τη δυνατότητα για διαβούλευση, όχι μόνο για το ίδιο το νομοσχέδιο αλλά και ενισχύει τη λογική της εμπορευματοποίησης της κινηματογραφικής τέχνης και της οπτικοακουστικής παραγωγής. Αντιμετωπίζει το κινηματογραφικό έργο πρωτίστως ως επιχειρηματική επένδυση και οικονομικό προϊόν, αντί να αναγνωρίζει τον χαρακτήρα του ως καλλιτεχνική δημιουργία με ουσιαστική κοινωνική, πολιτιστική και εκπαιδευτική αξία. 

Την ίδια στιγμή παραλείπει να θεσπίσει ουσιαστικά κίνητρα για την ανάδειξη και στήριξη νέων δημιουργών. Καμία πρόβλεψη για το σενάριο που αποτελεί το θεμέλιο κάθε κινηματογραφικού έργου, απουσιάζουν επίσης μέτρα για την ανάδειξη νέων δημιουργικών ταλέντων, τη στήριξη των ανεξάρτητων δημιουργών και την ενδυνάμωση της καλλιτεχνικής παραγωγής, πέρα από τα στενά οικονομικά κριτήρια. Όπως αναφέρατε κι εσείς, κ. Υφυπουργέ, χθες, λειτουργεί πραγματικά ως ένα αναπτυξιακό μέσο και μονάχα σε ότι αφορά τον κινηματογράφο, εκεί εμπίπτουν τα πολιτιστικά κριτήρια.

 Έχουμε ένα σοβαρότατο θέμα με τις τηλεοπτικές σειρές, με την τηλεόραση ενώ θα έπρεπε η τηλεόραση να καταβάλει το 1,5% από τα ετήσια έσοδά τους για την παραγωγή ελληνικών κινηματογραφικών ταινιών, αυτό παρακάμπτεται, μόνο η ΕΡΤ δυστυχώς δίνει το 1,5% οι υπόλοιποι όχι. Αντί να διασφαλίζεται βέβαια αυτή η υποχρέωση τι ερχόμαστε και κάνουμε με αυτό το νομοσχέδιο; Ενισχύουμε περισσότερο τα τηλεοπτικά κανάλια, ενισχύουμε πολιτιστικά δεν ξέρω αν εδώ τίθεται ένα τεράστιο ερωτηματικό. Προχωράτε και δίνετε, ας πούμε, σε ριάλιτι, τηλεπαιχνίδια, που; 

Σε μια τηλεόραση η οποία θα τα χρησιμοποιήσει ως χαλί για να πουλήσει τις τηλεοπτικές διαφημίσεις και παράλληλα να έχει φτάσει σε ένα σημείο τόσο υψηλού τζόγου που με κανένα τρόπο δεν έχει βάλει όρους λειτουργίας της τηλεόρασης όταν αυτή χρηματοδοτείται με αυτό τον τρόπο. Συγκεντρώνεται υπερβολικές αρμοδιότητες σε λίγα πρόσωπα μέσω του νομοσχεδίου και ειδικότερα στο Διευθύνοντα Σύμβουλο. Βασικός στόχος η προσέλκυση ξένων οπτικοακουστικών παραγωγών που θα χρηματοδοτηθούν με πολλαπλάσια εκατομμύρια σε σχέση με την ελληνική κινηματογραφική παραγωγή. Καμία υποχρέωση των διεθνών παραγωγών που λαμβάνουν δημόσια χρηματοδότηση να συνεργάζονται με Έλληνες επαγγελματίες. Αναφέρατε χτες ότι ναι, ήρθε μια παραγωγή και χρησιμοποίησε, που υπάρχει υποχρεωτικότητα; Καμία υποχρεωτικότητα δεν υπάρχει. 
Ένα άλλο σοβαρό θέμα, καμία δημόσια ενίσχυση χωρίς σεβασμό στην εργατική νομοθεσία και στις συλλογικές συμβάσεις εργασίας. Όταν η Ευρωπαϊκή Ένωση βάζει ένα στόχο 80% των εργαζομένων σε κάθε μέλος της Ευρωπαϊκής Ένωσης να υπόκειται κάτω από συλλογική σύμβαση εργασίας. 
Εμείς εδώ πέρα δεν παίρνουμε καμία ασφαλιστική δικλείδα προς αυτή την κατεύθυνση και πότε; Όταν φτάνουν οι εργαζόμενοι, ιδίως οι τεχνικοί, να δουλεύουν 14-15 και 17 ώρες εργασίας με απλήρωτες υπερωρίες και εργασία στο ρεπό. Κανόνες υγείας και ασφάλειας σε όλες τις παραγωγές. Αυτό θα πρέπει με κάθε τρόπο να περάσει μέσα στο νομοσχέδιο. Πολλά κρίσιμα ζητήματα τα οποία θα ρυθμιστούν αργότερα με Υπουργικές ή κοινές Υπουργικές αποφάσεις. Άρα φτιάχνουμε ένα νομοσχέδιο και μετά το αφήνουμε μέσω αυτής της διαδρομής να ρυθμιστεί. 

Ουσιαστικά, θα πρέπει να υπάρχουν πραγματικές ασφαλιστικές δικλείδες ανεξαρτησίας και κοινωνικού ελέγχου με τη συμμετοχή εκπροσώπων της κινηματογραφικής κοινότητας και των επαγγελματικών φορέων στις διαδικασίες εποπτείας. Αυτό που αποκομίζουμε δυστυχώς από το νομοσχέδιο είναι ότι αποτελεί ένα προεκλογικό δώρο ότι εξυπηρετεί κυρίως συγκεκριμένα επιχειρηματικά συμφέροντα, προσφέροντας νέες χρηματοδοτήσεις στα ιδιωτικά τηλεοπτικά κανάλια. 

Ειδικότερα τώρα, για τις λοιπές διατάξεις θα αναφερθώ στο άρθρο 117 το οποίο δημιουργεί ένα κατεστημένο για μια απόφαση του ΟΠΙ για τρία έτη ενώ τώρα είναι για ένα έτος. Σε ότι αφορά τις διαφορές οι οποίες υπάρχουν μεταξύ οργανικών οργανισμών συλλογικής διαχείρισης όταν έχουν να μοιραστούν κάποια ποσά τα οποία δεν συμφωνούν πως θα μοιραστούν. 

Αυτό δημιουργεί αυτομάτως ένα πλεονέκτημα σε αυτόν που, υποθετικά, μπορεί να ευνοείται σε σχέση με αυτόν ο οποίος θεωρείται αδικημένος. Με την υπάρχουσα κατάσταση, με τον ένα χρόνο, μπορεί να δημιουργηθεί μέσω της δικαστικής οδού μία λύση. Εφόσον ο ΟΠΙ δεν προτείνει μια λύση η οποία να είναι αποδεκτή και από τους δύο, γιατί θα πρέπει αυτή η απόφαση, την οποία θα πάρει, να έχει μια ισχύ για τρία χρόνια και να δημιουργεί πρόβλημα προφανώς στον έναν, στους δύο, στους τρεις, στους περισσότερους;

Εμείς τουλάχιστον, στο μουσικό, το έχουμε αυτό το θέμα διότι οι παραγωγοί εισπράττουν το 50% του γενικού δικαιώματος και δεν θέλουμε αυτό το πράγμα να ισχύσει και στο άρθρο 18 στις σύγχρονες τεχνολογίες όπως γίνεται αυτή τη στιγμή. Σε ό,τι αφορά την ΑΕΠΙ λοιπόν έρχεστε αυτή τη στιγμή, και πολύ καλά κάνετε, βάζετε ένα σχέδιο για να μοιραστούν αυτά τα χρήματα. Είναι δυνατόν όμως να γίνει η διανομή με βάση τον κανονισμό μιας εταιρείας που καταγγέλθηκε και της οποίας αφαιρέθηκε η άδεια για σωρεία παρανομιών και παραβάσεων; 

Προβλέπεται μέσα στο άρθρο αυτό να μοιράσετε με βάση τον κανονισμό της ΑΕΠΙ, αυτό είναι λάθος ή θα πρέπει να εφαρμόσετε πιστά το νόμο με βάση το μορφότυπο και με βάση τα στοιχεία που υπάρχουν ψηφιακά ή τουλάχιστον μοιράστε με τον κανονισμό της διαδόχου κατάστασης που ήταν η ΕΥΕΔ. 

Δεύτερον, το οποίο πρέπει να προσεχθεί και να δοθεί και κάποια λύση, είναι τι θα γίνει, πώς θα μοιραστούν τα χρήματα κατευθείαν στους δικαιούχους ή στους οργανισμούς συλλογικής διαχείρισης που τώρα έχουν αυτή τη στιγμή αναθέσει τα δικαιώματά τους; 

Μισό λεπτό, έχω τελειώσει με την ανοχή σας παρακαλώ. Λοιπόν σε αυτή την περίπτωση θα υπάρχουν και κρατήσεις από το δεύτερο οργανισμό; Κατά αυτή την έννοια το μισό δικαίωμα πάει χαμένο. Επίσης, τι θα γίνει με προκαταβολές οι οποίες είχαν δοθεί και προφανώς θα είναι καταγεγραμμένες μέσα στους λογαριασμούς της ΑΕΠΙ και αν αυτές θα αφαιρεθούν από τις εισπράξεις, θα γίνουν; 

Ένα τελευταίο για το μητρώο. Στο μητρώο το οποίο δεν έχει αποσαφηνιστεί ακόμα μέχρι τώρα το τι θα γίνει.
Βάζετε στις προϋποθέσεις ένταξης ενός εργαζομένου, στο άρθρο 108 και 109, στην παράγραφο Ε, την καταγραφή εισοδημάτων από άσκηση επιχειρηματικής δραστηριότητας. Εδώ πέρα τίθεται το εξής θέμα. Εμείς έχουμε τιμολόγια παροχής υπηρεσιών επί των οποίων επικολλάται ΕΦΚΑ μισθωτών υπηρεσιών. 

Αντιμετωπίζουμε συνέχεια το ίδιο πρόβλημα, να μας θεωρείτε επιχειρηματίες, σας έχουμε πει ότι έχουμε πρόβλημα και με το ειδικό εποχικό επίδομα στις κατά τόπους υπηρεσίες όπως και με το επίδομα ανεργίας. Πρέπει να αποσαφηνίζεται τι θέλετε να κάνετε εδώ πέρα. Θέλετε να βάλετε εμπορικές επιχειρήσεις ή θα καταγράφεται τους συναδέλφους οι οποίοι έχουν ένα μπλοκάκι; 

Θα ήθελα να κάνω κάποια ερωτήματα, αν μου επιτρέπετε.
ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Κύριε Κατοπόδη υπόμνημα. 

ΤΑΣΟΣ ΚΑΤΟΠΟΔΗΣ (Γενικός Γραμματέας της Πανελλήνιας Ομοσπονδίας Θεάματος Ακροάματος (ΠΟΘΑ)): Εντάξει, ευχαριστώ πάρα πολύ κ. Πρόεδρε. 

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστώ. Τον λόγο έχει τώρα ο κ. Τσιλιφώνης, είναι Αντιπρόεδρος της Ένωσης Παραγωγών Οπτικοακουστικών Έργων (PΑCΤ).

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε, τον λόγο έχει τώρα ο κ. Τσιλιφώνης, Αντιπρόεδρος της Ένωσης Παραγωγών Οπτικοακουστικών Έργων.

ΑΝΔΡΕΑΣ ΤΣΙΛΙΦΩΝΗΣ (Αντιπρόεδρος της Ένωσης Παραγωγών Οπτικοακουστικών Έργων - PACT): Ευχαριστώ πάρα πολύ. Θα κάνουμε παρατηρήσεις στα τρία τμήματα - μέρος Β, μέρος Γ και μέρος Δ - και ξεκινάω από το μέρος Β άρθρο 38, που αφορά τον τρόπο υπολογισμού του κόστους κινηματογράφησης. Είναι γεγονός, ότι αυτός ο νόμος που ισχύει τώρα, ξεκίνησε στην ΚΥΑ της 4/7/2019, έγιναν κάποιες προσπάθειες για διαφοροποίηση, αλλά δυστυχώς περιέχει μέσα δύο πάρα πολύ σοβαρά αντικίνητρα για να μπορεί να συνεργαστούν οι παραγωγές με το Υπουργείο Πολιτισμού. 
Εδώ πρέπει να διευκρινίσω κάτι. Το γενικότερο κλίμα που υπάρχει στα στελέχη του Υπουργείου Πολιτισμού τα τελευταία 5 χρόνια, γενικά είναι θετικό. Υπάρχουν όμως εξαιρέσεις. Υπάρχουν Εφορείες οι οποίες λειτουργούν άψογα, γρήγορα, και αποτελεσματικά, αλλά υπάρχουν και κάποιες άλλες, οι οποίες δεν είναι έτσι. Αυτό γιατί γίνεται; Δεν μπορώ να τους κατηγορήσω τους ανθρώπους, είναι γιατί δεν έχουν, κατά τη γνώμη μας, ένα σαφές πλαίσιο πώς θα κινηθούν, βλέπουν τα προβλήματα. Δηλαδή, τα προβλήματα σε αυτή την ΚΥΑ του 2019, τα ανακάλυψαν οι ίδιοι οι εργαζόμενοι και μας είπαν κάποια τέτοια πράγματα που δεν μπορούν να τα εφαρμόσουν και προσπαθούν να κάνουν κάτι.

Λέω τα 2 βασικά αντικίνητρα - που από κάποιους ζητιέται, δεν ζητιέται από όλες τις Εφορείες. Πρώτον, είναι η κατάθεση ολοκληρωμένου σεναρίου. Καταθέτω, ότι μας ζήτησε ο Woody Allen να κάνουμε μια έρευνα για να γυρίσει μια ταινία στην Επίδαυρο και του είπαμε: «Ξέρετε, εκεί θα πρέπει να καταθέσετε το σενάριο» και είπε: «Καλά, εγώ δεν το δίνω στους ηθοποιούς, δεν πρόκειται να δώσω σε κανέναν άλλον» και σταμάτησε την κουβέντα και δεν πήγαμε παρακάτω. 
Αυτό που προτείνουμε, όσον αφορά το σενάριο, είναι, βεβαίως θέλει περιγραφή στις σκηνές τι θα γίνει, τι θα συμβεί, τι θα είναι και τι θα πουν σαν νόημα, αλλά όχι το ίδιο το σενάριο και όχι συνολικά το σενάριο. Αυτό είναι τεράστιο αντικίνητρο, ειδικά στις ξένες μεγάλες παραγωγές. Όπως καταλαβαίνετε, ο Nolan δεν δίνει το σενάριό του σε κανέναν, όχι σε μας. Αυτό είναι το ένα θέμα.

Το δεύτερο θέμα είναι, ότι θα πρέπει να βρεθεί τρόπος να ενσωματώσουμε το τέλος χρήσης των πλάνων που έχουν γυριστεί, μέσα στη βασική τιμή που έχει δοθεί για το κόστος κτηματογράφησης. Εδώ έχουμε το εξής γεγονός. Υπάρχει ένα κατάλοιπο από το παρελθόν, όταν το Υπουργείο Πολιτισμού συνεργαζόταν πιθανόν με την Εκδοτική Αθηνών, που έλεγε, «Θα βγάλω αυτά τα βιβλία, που θα έχουν αυτές τις φωτογραφίες και μέσα σε αυτά τα πράγματα θα εκδώσω 10.000 ή 100.000, για παράδειγμα, αντίγραφα». Αυτό το πράγμα δεν μπορεί και δεν υπάρχει τρόπος να καταγραφεί στα οπτικοακουστικά, ούτε πόση ώρα, γιατί το πόση ώρα θα διαρκέσει, θα το ξέρουμε ένα χρόνο ή δύο χρόνια μετά, άρα υπάρχει ένα κενό μέχρι τότε και το δεύτερο είναι, ότι σε καμία περίπτωση, κανένα έργο, δεν ξέρει τι θα κάνει από θεατές. Γίνονται επικοινωνίες με το Υπουργείο, υπάρχει καλή διάθεση, απλώς θεωρούμε ότι είναι καλή ευκαιρία τώρα να ξεκαθαριστεί αυτό το πράγμα, γιατί δημιουργεί πολλά «αγκάθια». 

Πριν φύγουμε από αυτό, θέλω να προσπαθήσετε να εφαρμόσουμε το άρθρο 2 της γνωστής ΚΥΑ, που είχαμε δουλέψει πάρα πολλά χρόνια για να γραφτεί, γράφτηκε είναι σωστή, αλλά κάποιες Εφορείες αρνούνται να την εφαρμόσουν. Τι λέει αυτή η ΚΥΑ: «Στην περίπτωση φωτογράφησης, βιντεοσκόπησης σε υπαίθριους δημόσιους χώρους του σύγχρονου αστικού τοπίου, όπου στον πολεοδομικό ιστό παρεμβάλλονται μνημεία, η φωτογράφιση ή η βιντεοσκόπηση δύναται να πραγματοποιηθεί χωρίς άδεια από το Υπουργείο Πολιτισμού, εφόσον δεν εστιάζει το μνημείο και δεν αφορά έμμεσα ή άμεσα αυτό». Απλώς προτείνουμε να μπει και η λέξη και «υπεραστικού», δηλαδή «αστικού και υπεραστικού τοπίου», γιατί αυτή τη στιγμή δεν μπορείτε να φανταστείτε τι προβλήματα υπάρχουν, όχι σε αρχαιολογικούς χώρους. Θες να κάνεις μια σκηνή στο Ναύπλιο, για παράδειγμα, και υπάρχει μια ομάδα που πάνε να καθίσουν σε ένα εστιατόριο, «Όχι, σου λέει, αυτό είναι πρόβλημα, θα πρέπει να πληρωθούν δικαιώματα». 

Είχαμε ένα τεράστιο πρόβλημα με το Netflix - πιθανά το ξέρετε - έκαναν μια ταινία στη Μύκονο και θεωρήθηκε, ότι όλη η Μύκονος είναι νεότερο μνημείο και τους ζήτησαν για όλο το έργο να καταβάλουν δικαιώματα. Αντιλαμβάνεστε ότι αυτό το πράγμα είναι ουσιαστικό αντικίνητρο. Θα παρακαλούσαμε, όποιο κόστος είναι, να το ενσωματώσετε στο κόστος κτηματογράφησης και να ξέρουμε εξ αρχής ότι γι’ αυτό θέλουμε 5 ή 10 χιλιάδες ευρώ. Συγνώμη που το λέω, γιατί ξέρω ότι σε κάποιες μικρές ταινίες αυτά τα νούμερα που θα πω ακούγονται μεγάλα, αλλά δεν μιλάμε να δίνονται 1000 ευρώ για έναν αρχαιολογικό χώρο, μπορεί να ζητήσετε περισσότερα χρήματα σε σχέση με το μπάτζετ της ταινίας. Αυτό είναι κάτι που μπορεί να συζητηθεί.

Επίσης, από τη στιγμή που το Υπουργείο Πολιτισμού θέλει να προβάλει τον ελληνικό κινηματογράφο, θεωρούμε ότι ίσως αυτό το κόστος για τα επιλεκτικά προγράμματα ειδικά, θα μπορεί να μην καταβάλλεται, γιατί έτσι θα βοηθηθεί ακόμα περισσότερο η ελληνική κινηματογραφία. Στο Υπουργείο Πολιτισμού το θέλουν, το κάνουμε, αλλά πρέπει να φθάσουμε σε εσάς για να το κάνετε, έχουμε περάσει από κάπου αλλού που λένε όχι.

Πάμε στις παρατηρήσεις στο μέρος Δ. Αυτή τη στιγμή θα ήμασταν άδικοι τουλάχιστον, αν δεν λέγαμε ότι έχουμε ένα πάρα πολύ καλό νόμο. Έχουμε ένα νόμο, το cash rebate γενικότερα, το οποίο όταν ξεκινήσαμε να το φτιάξουμε το 2017, το σύνολο των παραγωγών στην Ελλάδα - τηλεόραση, κινηματογράφος, ντοκιμαντέρ και κάποια ξένα έργα που ερχόντουσαν μια φορά στα πέντε ή στα δέκα χρόνια - δεν ξεπέρναγε τα 30-35 εκατομμύρια ευρώ το χρόνο. Στην πενταετία, όπως έδειξε η πρόσφατη μελέτη, έχουμε πάει στα 200 εκατομμύρια επιδότηση που δόθηκε, δημιουργήθηκαν ταινίες συνολικού μπάτζετ 600 εκατομμυρίων και είχαμε αντίκτυπο στο ΑΕΠ ένα 1 δισεκατομμύριο ευρώ. Αυτό δείχνει ότι ο νόμος δουλεύει καλά. Υπάρχουν όμως κάποια «αγκάθια», υπάρχουν κάποια προβλήματα καθαρά τεχνικά, τα οποία θα σας τα αναφέρω στο υπόμνημα που θα σας στείλω.

Σας ευχαριστώ.

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε πολύ, τον λόγο έχει η κυρία Αδαμαντία Λιβανού, που είναι Αντιπρόεδρος του Διοικητικού Συμβουλίου του Συνδέσμου Ανεξάρτητων Παραγωγών Οπτικοακουστικών Έργων.

ΑΔΑΜΑΝΤΙΑ ΛΙΒΑΝΟΥ (Αντιπρόεδρος του ΔΣ του Συνδέσμου Ανεξάρτητων Παραγωγών Οπτικοακουστικών Έργων (ΣΑΠΟΕ)): Καλημέρα, ευχαριστούμε πάρα πολύ για την πρόσκληση. 

Καταρχάς, χαιρετίζουμε ως θετική εξέλιξη το πενταετές πρόγραμμα, σαν ένα σταθερό προγραμματισμό σε βάθος πενταετίας, παρέχει την ασφάλεια του δικαίου, που είναι πάγιο αίτημα του κλάδου - και ήταν πάντα. Πράγματι ήταν αποκαρδιωτικά τα νούμερα των επιλεκτικών προγραμμάτων, συμφωνώ με τους προλαλήσαντες, φυσικά. 

Να πω επίσης, ότι ήταν πάγιο αίτημα του κλάδου για χρόνια πολλά, πολλά - πολλά χρόνια, να δημιουργηθεί ένα cash rebate, επομένως και αυτό ήταν κάτι που στηρίξαμε όταν έγινε το 2019, αλλά και στη συνέχειά του, που εξελίχθηκε παραπάνω. 

Μας έχουν καλύψει οι προλαλήσαντες και για το 1,5% - φυσικά και θέλουμε να εφαρμοστεί - όπως θέλαμε να εφαρμοστεί η φορολόγηση όλων των παρόχων, κάτι που όλα τα μέλη της Κυβέρνησης και των οργανισμών με τους οποίους είχαμε συνδιαλλαγή γι’ αυτό συμφώνησαν, πάραυτα κάπως καταργήθηκαν μαγικά. Επίσης, συμφωνούμε για τους κανονισμούς χρηματοδότησης, ότι οι νόμοι και οι ΚΥΑ πρέπει να καταλήγουν σε σαφείς, εύληπτους, αποτελεσματικούς κανονισμούς. Χαιρετίζουμε τη διαβούλευση και τις διορθώσεις που έγιναν στο θέμα της Επιτροπής, όπως τις ανέφερε η Ελληνική Ακαδημία Κινηματογράφου, η κυρία Προέδρου, όπως και συμφωνούμε με τον κ. Τσιλιφώνη και την PACT για τα τέλη χρήσης των αρχαιολογικών χώρων, έχουμε καλυφθεί.

Δύο θέματα εγώ θα θίξω γρήγορα. Το ένα είναι το θέμα των προεγκρίσεων των επιλεκτικών προγραμμάτων, τα οποία είχαν διάρκεια τρία χρόνια μέχρι την συμβασιοποίηση. Πάρα πολλά χρόνια τώρα, το ίδιο ισχύει στο εξωτερικό, το ίδιο ισχύει στην ΕΡΤ, δεν καταλαβαίνουμε γιατί αυτό πρέπει να μειωθεί σε δύο και ένα και γιατί πρέπει να γίνει ειδική μνεία. Είναι λίγα τα τρία χρόνια για να μπορέσεις να στήσεις μια διεθνή συμπαραγωγή. Το Συμβούλιο της Ευρώπης και το Eurimages σου δίνει τρία χρόνια, θα έπρεπε να έχουμε τρία χρόνια για να πάρουμε την πρώτη έγκριση, να ξεκινήσουμε να μπορέσουμε να στήσουμε μια παραγωγή. Είναι πολύ σημαντικό. 

Θα ήθελα επίσης να κάνω μια ειδική μνεία στο θέμα του animation εν τω συνόλω του. Νομίζω ότι εδώ δεν βρίσκεται η ASIFA - δεν ξέρω για ποιο λόγο - όπου η ASIFA είναι η Ελληνική Ένωση animation. Το  animation πλέον εντάσσεται οριζόντια σαν ένα τηλεοπτικό ή κινηματογραφικό προϊόν, χωρίς να λαμβάνει υπόψιν τις ιδιαιτερότητές του, οι οποίες είναι ιδιαιτερότητες τεχνικές και καλλιτεχνικές. Πάραυτα, υποτίθεται ότι είναι μια προτεραιότητα των οργανισμών. Θα σταθώ σε δύο θέματα ιδιαίτερα προβληματικά και θα πω, ότι εμείς συνταχθήκαμε πλήρως με τις θέσεις της ASIFA, όπως διατυπώθηκαν στη διαβούλευση. Το θέμα της σώρευσης, είναι ένα δύσκολο οπτικοακουστικό έργο και το θέμα του τηλεοπτικού animation, ότι δεν μπορεί να υπάγεται σαν διάρκεια και σαν επεισόδια και σαν ελάχιστο κόστος, στους κανόνες που έχουν τα υπόλοιπα, τα κανάλια. 

Θα καταθέσουμε φυσικά υπόμνημα σε όλους σας. Σας ευχαριστώ πολύ. 

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Παρακαλώ. Έχει τον λόγο ο κύριος Νικολούζος.

ΑΛΕΞΑΝΔΡΟΣ ΝΙΚΟΛΟΥΖΟΣ (Νομικός Σύμβουλος του Συνδέσμου Ανεξάρτητων Παραγωγών Οπτικοακουστικών Έργων (ΣΑΠΟΕ)): Θα είμαι πολύ σύντομος κύριε Πρόεδρε, γιατί προφανώς δεν υπάρχει χρόνος, θα καταθέσουμε υπόμνημα. Θα ήθελα να διαβαστεί και κυρίως από τους νομικούς συμβούλους στο Υπουργείο, γιατί σε δύο σημεία του νομοσχεδίου βλέπουμε και ένα θέμα της αντισυνταγματικότητας, τα αναπτύσσω στο υπόμνημα.

Πολύ συνοπτικά, επιγραμματικά. Τέθηκε από την ακαδημία αυτό το ζήτημα, το θεωρούμε κομβικό. Πριν την έκδοση των υπουργικών αποφάσεων και των αποφάσεων του διοικητικού συμβουλίου να υπάρχει στάδιο διαβούλευσης με τα αντιπροσωπευτικά σωματεία του κλάδου. Η τεχνογνωσία τους είναι ανεκτίμητη και η διαβούλευση και η διαδικασία. Μπορεί να ακούγεται διαδικαστικό αυτό αλλά η διαδικασία συμβάλλει στη νομιμοποίηση των αποφάσεων.

Πολύ επιγραμματικά, δύο τρεις παρατηρήσεις σε άρθρα. Ο ορισμός του δύσκολου οπτικοακουστικού. Δεν μπορούμε να καταλάβουμε γιατί έχει διαγραφεί η υπαγωγή στο δύσκολο οπτικοακουστικό έργο και των περιορισμένων δυνατοτήτων εμπορικής εκμετάλλευσης ενός έργου. Γιατί το προβλέπει και ο κανονισμός 651 του 2014. Καλό είναι να επανέλθει, δίνει μια ευελιξία στον οργανισμό.

Η πλατφόρμα για την επαγωγή κατά το διάστημα που είναι κλειστό και υπό προϋποθέσεις μια διεθνή συμπαραγωγή διασυνοριακή, μπορεί να υποβάλει αίτημα εκτός πλατφόρμας. Εμείς, νομίζουμε, ότι αυτό, υπό προϋποθέσεις και επαρκή τεκμηρίωση, πρέπει να ισχύει και για τις εγχώριες παραγωγές, διότι αλλιώς εισάγεται ευμενής διάκριση υπέρ μόνο των αλλοδαπών συμπαραγωγών.

Τέλος, κομβικό για μας, δυνατότητα ανάκλησης αίτησης υπαγωγής εκ των υστέρων. Επειδή θίγονται, παραβιάζονται τα ανθρώπινα δικαιώματα λέει μια διάταξη, μπορεί να κριθεί, ότι το έργο υποκινεί σε βία είναι προβληματικό. Θα οδηγήσει στην άσκηση πιέσεων προς το Υπουργείο, προς τον φορέα, τον ΕΚΚΟΜΕΔ εννοώ, προκειμένου να ανακαλούνται υπαγωγές που δεν αρέσουν σε ομάδες, γιατί τα ανθρώπινα δικαιώματα είναι πολύ ευρεία έννοια, όπως καταλαβαίνετε. Ακόμη και το δικαίωμα στην τιμή και την υπόληψη θα πει κάποιος είναι προφανώς συνταγματικό δικαίωμα κάθε πολίτη. Επομένως, είναι διάταξη που νομίζουμε ότι ανοίγει τον ασκό του Αιόλου.

Θα καταθέσουμε το υπόμνημα εντός της ημέρας, γιατί είναι αδύνατο να αναπτυχθούν περαιτέρω αυτά τα θέματα και ευχαριστούμε πάρα πολύ για την πρόσκληση.

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε πολύ κ. Νικολούζο. Ο κύριος Λεωνίδας Χριστόπουλος, Διευθύνων Σύμβουλος του Ελληνικού Κέντρου Κινηματογράφου Οπτικοακουστικών Μέσων και Δημιουργίας.

ΛΕΩΝΙΔΑΣ ΧΡΙΣΤΟΠΟΥΛΟΣ (Διευθύνων Σύμβουλος του Ελληνικού Κέντρου Κινηματογράφου Οπτικοακουστικών Μέσων και Δημιουργίας (ΕΚΚΟΜΕΔ)): Καλημέρα κύριε Πρόεδρε. Κυρία Υπουργέ, κύριε Υφυπουργέ, κυρίες και κύριοι Βουλευτές, ευχαριστούμε καταρχάς για την πρόσκληση γι’ αυτό το νομοσχέδιο, στο οποίο θα καταθέσουμε την επιχειρησιακή εμπειρία των δύο τελευταίων ως ΕΚΚΟΜΕΔ, από τη σύσταση του ΕΚΚΟΜΕΔ το Σεπτέμβριο του 2024 και θα εξηγήσω, γιατί θεωρώ, ότι αυτό το νομοσχέδιο είναι ένα απολύτως αναγκαίο και εύλογο βήμα για την υλοποίηση του πενταετούς σχεδίου δράσης.

Κατ’ αρχάς, θέλω, γιατί το άκουγα και χθες και στην Επιτροπή αλλά νομίζω, ότι πρέπει να ειπωθεί λιγάκι και με πολύ συγκεκριμένα νούμερα, τι έχει κάνει το ΕΚΚΟΜΕΔ τα δύο τελευταία χρόνια, γιατί πολλές φορές λέμε διάφορα πράγματα αλλά τα νούμερα είναι αυτά που δείχνουν την αλήθεια. Δημιουργήθηκε πριν δύο χρόνια ένας οργανισμός, ο οποίος δεν είχε μεταβατική περίοδο. Στην πραγματικότητα έπρεπε να συγχωνευτεί και να κερδίσει πίσω την αξιοπιστία και των δύο χρηματοδοτικών εργαλείων, θα το επαναλάβω, και των δύο χρηματοδοτικών εργαλείων. Διότι το πρώτο πράγμα που έγινε όταν πήγαμε σαν ΕΚΚΟΜΕΔ είναι να βγουν οι προφανώς οφειλές που είχε το cash rebate και τα χρωστούμενα που υπάρχουν στο Κέντρο Κινηματογράφου και είναι πάρα πολλά απο όλα τα προηγούμενα χρόνια. Παλιά χρόνια μεν αλλά με πάρα πολλούς ανοικτούς ελέγχους από όλες τις ελεγκτικές αρχές του δημοσίου.

Πάμε στα ζητήματα του Ελληνικού Κέντρου Κινηματογράφου. Από την πρώτη μέρα λοιπόν, έπρεπε να λειτουργούμε, να αξιολογούμε, να ελέγχουμε, να πληρώνουμε. Σήμερα, δύο χρόνια μετά να δούμε τι έχει γίνει. Από το σύνολο των 362 εκατομμυρίων ευρώ που έχει δοθεί ως δημόσια χρηματοδότηση από το 2019, το 55% έχει πληρωθεί μέσα στα δύο τελευταία χρόνια και μάλιστα ενώ βρισκόμασταν σε διαδικασία συγχώνευσης και πλήρους οργανωτικής αναδιάρθρωσης. Από το σύνολο των 550 ενεργών επενδυτικών σχεδίων που έχουν υποβάλει αίτηση από το 2018 μέχρι το τέλος του 2025, το ποσοστό αποπληρωμής είναι 70%. Έχουμε αποπληρώσει το 70% των έργων. 
Το ποσοστό ληξιπρόθεσμων είναι στο 0,4%, δηλαδή, μιλάμε για δύο επενδυτικά έργα τα οποία θα πληρωθούν τις επόμενες βδομάδες. Τα επιλεκτικά προγράμματα αυξήθηκαν το 2025 για πρώτη φορά μετά από πάρα πολλά χρόνια στο 78%, από τα 4,5 εκατομμύρια στα περίπου 8 εκατομμύρια και το 2026 ως το 2030 η αύξησή του σε σχέση με το 2024 θα είναι 233%. Μιλάμε για τα προγράμματα της Ελληνικής Κινηματογραφικής Τέχνης, δεν μιλάμε για το cash rebate το οποίο είναι το αυτόματο πρόγραμμα.

Για πρώτη φορά και χαίρομαι που το θέσατε αυτό. Αυτά τα στοιχεία είναι δημόσια, δεν ήταν ποτέ δημόσια. Τώρα είναι δημόσια και μπορείτε να λέτε και να έχετε μια εικόνα των αριθμών και να λέτε ότι στο site του ΕΚΚΟΜΕΔ, για πρώτη φορά, υπάρχει ευρετήριο έργων. Ποιος έχει πάρει, πόσα λεφτά, ποιος παραγωγός, ποιος τηλεοπτικός σταθμός, πότε τα πήρε και για ποιον, για ποιο έργο. Αυτό δεν υπήρχε ποτέ.

Να πω και κάτι άλλο. Στο πρόγραμμα εξωστρέφειας και λόγω του μόνιμου πόρου που θεσμοθετήθηκε το 2024, που δεν υπήρχε, που ήταν από τα τέλη της συνδρομητικής τηλεόρασης και αντικαταστάθηκε με μόνιμη επιχορήγηση όταν καταργήθηκαν τα τέλη της συνδρομητικής τηλεόρασης. Η χρηματοδότηση όλων των κινηματογραφικών φεστιβάλ, πολιτιστικών εκδηλώσεων, master classes, εκπαιδευτικών σεμιναρίων, ότι δηλαδή γίνεται σε όλη τη χώρα για τον κινηματογραφικό και οπτικοακουστικό τομέα αυξήθηκε από το 2024 κατά 316 %, ενισχύοντας ουσιαστικά την πολιτιστική δραστηριότητα σε όλη την περιφέρεια. Όλα αυτά συνοδεύτηκαν με σημαντικές διεθνείς επιτυχίες, όπως είναι ότι η Ελλάδα είναι τιμώμενη χώρα στο φεστιβάλ Βενετίας, όπως είναι ότι η Ελλάδα είναι τιμώμενη χώρα στο φεστιβάλ των Καννών.

Εγώ, σε ότι αφορά το συγκεκριμένο νομοσχέδιο, θα πω το εξής, γιατί ακούστηκαν για τρία ζητήματα. Σε ότι αφορά το cash rebate. Οι τηλεοπτικές παραγωγές χρηματοδοτούνταν από το 2017 δεν είναι τώρα. Ήταν μέρος του cash rebate από το 2017. Η τηλεοπτική παραγωγή είναι οπτικοακουστική παραγωγή, ανεξαρτήτως αν την κάνουν τα κανάλια, ανεξάρτητοι παραγωγοί ή οποιοιδήποτε. Αυτό που κάνει αυτό το νομοσχέδιο είναι να σταθεροποιεί το cash rebate σε δύο κουβάδες· στον κουβά των τηλεοπτικών παραγωγών και τον κουβά των κινηματογραφικών παραγωγών και ο ένας κουβάς να μην επηρεάζει τον άλλο κουβά, όπως γινόταν τόσα χρόνια. 
Όπως γινόταν τόσα χρόνια και δεν υπήρχαν αρκετά χρήματα για τον κινηματογράφο. Η ΔΡΑΣΗ FILM δεν έχει δικαιούχους για τηλεοπτικές παραγωγές, η ΔΡΑΣΗ TV αφορά μόνο τηλεοπτικές παραγωγές, να πω κάτι; Έχει δικαιούχους κανάλια, συνδεδεμένες με κανάλια επιχειρήσεις και εκτελεστές παραγωγούς ανεξάρτητους εφόσον συμφωνήσουν με τα κανάλια. Πρώτον αυτό. Άρα, κατ’ εμέ προστατεύονται τα δύο. Επειδή άκουσα ότι αυτό δεν είναι συμβατό με το άρθρο 54. Είναι πλήρως συμβατό με το άρθρο 54, δεν διαχωρίζει τίποτα το άρθρο 54 και τα πολιτιστικά κριτήρια του κάθε οπτικοακουστικού προϊόντος σαν εργαλείο όπως το cash rebate τα καθορίζει το κράτος μέλος.

Δεύτερον, θα πω, ότι όσον αφορά για τα επιλεκτικά προγράμματα, γενικούς κανόνες θέτει το νομοσχέδιο. Προφανέστατα μιλάμε από το Σεπτέμβρη του 2024 στη διαβούλευση με όλα τα σωματεία. Στους κανονισμούς χρηματοδότησης μπαίνουν συγκεκριμένοι κανόνες. Θέτει κάποιους γενικούς κανόνες διασφάλισης του δημόσιου χρήματος, ακριβώς επειδή αυτή τη στιγμή το ΕΚΚΟΜΕΔ προσπαθεί να νοικοκυρέψει όλα αυτά που βρήκε από το πρώην Κέντρο Κινηματογράφου και από το πρώην ΕΚΟΜΕ. Γενικοί κανόνες που έχουν να κάνουν και λένε το εξής απλό, ότι «Κύριε, αν χρωστάς στο ελληνικό δημόσιο δεν μπορεί να σου ξαναδώσω».
ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Κύριε Χριστόπουλε, έχετε υπερβεί διπλάσια το χρόνο σας.

ΛΕΩΝΙΔΑΣ ΧΡΙΣΤΟΠΟΥΛΟΣ (Διευθύνων Σύμβουλος του Ελληνικού Κέντρου Κινηματογράφου Οπτικοακουστικών Μέσων και Δημιουργίας (ΕΚΚΟΜΕΔ)): Χίλια συγνώμη. Το τελευταίο πράγμα που θέλω να πω, είναι για την Κεντρική Επιτροπή Αξιολόγησης. Πρώτη φορά υπάρχει μια τέτοια κεντρική Επιτροπή. Ως Διευθύνων Σύμβουλος χαίρομαι που φεύγει αυτή η αρμοδιότητα απ’ το διοικητικό συμβούλιο και πάει σε μια ανεξάρτητη λειτουργικά Επιτροπή που έχει τρεις Κινηματογραφιστές και δύο Γενικούς Διευθυντές του ΕΚΚΟΜΕΔ. Πρώτη φορά συμβαίνει αυτό το πράγμα. Χαίρομαι ιδιαιτέρως και νομίζω, ότι αυτό είναι που τόσα χρόνια μας λέγανε, όταν μας λένε ότι το διοικητικό συμβούλιο του ΕΚΚΟΜΕΔ δεν έχει κανέναν άνθρωπο από τον κινηματογραφικό χώρο. Τώρα λοιπόν σε αυτή την Κεντρική Επιτροπή που θα υπάρχουν άνθρωποι του κινηματογραφικού χώρου,  θα αποφασίζουν για τα χρήματα. Ευχαριστώ πολύ.

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε κ. Χριστόπουλε. Τον λόγο έχει ο κ. Καρλιάμπας, είναι Πρόεδρος του Συλλόγου Ελλήνων Αρχαιολόγων.

ΙΩΑΝΝΗΣ ΚΑΡΛΙΑΜΠΑΣ (Πρόεδρος του Συλλόγου Ελλήνων Αρχαιολόγων (ΣΕΑ)): Καλημέρα σας. Ευχαριστούμε για την πρόσκληση.

Πριν προχωρήσω στην έκθεση των απόψεών μας να πω ότι έρχομαι και ως έμμεσος εκπρόσωπος έξι Συλλόγων εργαζομένων στο Υπουργείου Πολιτισμού, του Ενιαίου Συλλόγου Υπαλλήλων Αττικής, Στερεάς και Νήσων, του Τμήματος Πολιτισμού της ΕΜΔΥΔΑΣ Αττικής, του Πανελλήνιου Συλλόγου Πτυχιούχων Υπαλλήλων Ανώτατης Τεχνολογικής Εκπαίδευσης του ΥΠΠΟ, του Πανελλήνιου Σωματείου Έκτακτου Προσωπικού του ΥΠΠΟ και της Πανελλήνιας Ένωσης του Συλλόγου Εκτάκτων Αρχαιολόγων. Οι σύλλογοι αυτοί συμμετείχαν στη διαβούλευση, δημοσιοποίησαν τις απόψεις τους, αλλά δεν κλήθηκαν να εκθέσουν τις απόψεις τους στην Επιτροπή. Θα σχολιάσουμε τα τρία πρώτα Μέρη Α, Β και Γ του νομοσχεδίου, τα οποία άπτονται ζητημάτων που μας αφορούν. Το υπό συζήτηση νομοσχέδιο διαμορφώνει ένα νέο πλαίσιο για την προστασία, την προβολή και την ανάδειξη της πολιτιστικής κληρονομιάς και το ζήτημα αυτό μας αφορά άμεσα και ως εργαζόμενες και εργαζόμενους στο Υπουργείο Πολιτισμού αλλά και ως Έλληνες πολίτες. 

Στο πρώτο μέρος θεσμοθετείται μια ανώνυμη εταιρεία. Η νέα αυτή ανώνυμη εταιρεία θα διαχειρίζεται το σύνολο των εσόδων που προέρχονται από την πολιτιστική κληρονομιά και σε μεγάλο βαθμό θα παράγει και θα διαμορφώνει το δημόσιο λόγο σχετικά με την πολιτιστική κληρονομιά. Στην ουσία υποκαθιστά τον ΟΔΑΠ και ένα μέρος των αρμοδιοτήτων της Αρχαιολογικής Υπηρεσίας. Αυτό που μας προβληματίζει ιδιαίτερα είναι πώς θα διασφαλιστεί ο αναδιανεμητικός ρόλος του ΟΔΑΠ και πώς θα συνεχίσουν τα χρήματα αυτά, τα έσοδα του ΟΔΑΠ να επιστρέφουν στους αρχαιολογικούς χώρους, τα μνημεία και τα μουσεία όλης της χώρας. 
Μας προβληματίζει, επίσης, η απουσία θεσμικού ελέγχου στη διαχείριση τέτοιων οικονομικών μεγεθών γιατί τα έσοδα από τα μνημεία είναι μεγάλα. Τα ποσά είναι μεγάλα. Η εταιρεία θα υπόκειται σε έλεγχο από μηχανισμούς εταιρικής διακυβέρνησης προκαλώντας, κατά τη γνώμη μας, θεσμικό έλλειμμα και ανοίγοντας το δρόμο για πιθανή κακοδιαχείριση. Μας προβληματίζει ότι ένα Διοικητικό Συμβούλιο μιας εταιρείας θα καθορίζει σε τέτοιο βαθμό την πολιτική του Υπουργείου Πολιτισμού. Η εταιρεία θα μπορεί ακόμη και να εισηγείται νομοσχέδια στο Υπουργείο Πολιτισμού όταν η πολιτική για την πολιτιστική κληρονομιά είναι κρατική υποχρέωση. 

Στο τρίτο μέρος του νομοσχεδίου η διαχείριση των επισκέψιμων ενάλιων αρχαιολογικών χώρων και των χερσαίων χώρων και των ακινήτων που σχετίζονται με την προβολή, την προστασία και την ανάδειξη της πολιτιστικής κληρονομιάς περνά στην αρμοδιότητα ενός Νομικού Προσώπου Δημοσίου Δικαίου. Το νομικό πρόσωπο αναλαμβάνει ένα σημαντικό μέρος των αρμοδιοτήτων της Εφορείας Ενάλιων Αρχαιοτήτων. Το μεγαλύτερο μέρος του στόχου που αναφέρεται στο άρθρο 55 του νομοσχεδίου έχουν επιτευχθεί ήδη από μια υποστελεχωμένη Εφορεία Εναλίων Αρχαιοτήτων. Ένα ακόμη σημείο εδώ, όπως στην πράξη πλέον γνωρίζουμε από την εμπειρία των μεγάλων μουσείων που μετατράπηκαν σε Νομικά Πρόσωπα Δημοσίου Δικαίου, η λειτουργία τους έχει μεγαλύτερο κόστος από αυτό που είχε η λειτουργία των Ειδικών Περιφερειακών Υπηρεσιών του Υπουργείου Πολιτισμού που αντικαταστάθηκαν και έχει επιβάλλει μεγαλύτερο γραφειοκρατικό φόρο. Η πολιτιστική κληρονομιά ενσωματώνει πολλές όψεις και διαστάσεις της καθημερινής μας εμπειρίας. Έχει περιεχόμενο ιστορικό, κοινωνικό και εκπαιδευτικό και θεωρούμε ότι δεν είναι θεμιτό να την προσεγγίζουμε αποκλειστικά ως πεδίο οικονομικής εκμετάλλευσης. 

Σταχυολογώντας από το νομοσχέδιο η γαστρονομία είναι κάτι που διαμορφώνεται πολιτισμικά με την επίδραση του περιβάλλοντος και των παραγωγικών δυνατοτήτων κάθε τόπου, τις συνήθειες και τις αντιλήψεις των ανθρώπων, τα δίκτυα ανταλλαγής, τις εμπορικές σχέσεις και πάντοτε εξελίσσεται ιστορικά. Θα ήταν πολύ ενδιαφέρον να δούμε πώς όλα αυτά θα αναδεικνύονται στα ιδιωτικά γεύματα για τα οποία θα παραχωρούνται τα μνημεία, γιατί η εντύπωση που αποκομίζουμε μέσα από τους στόχους της ανώνυμης εταιρείας είναι αυτή. Θεωρούμε ότι με την παραχώρησή τους οι τέτοιου είδους ιδιωτικές απολαύσεις, τα ιδιωτικά γεύματα, δεν νομίζουμε ότι τα μνημεία καθίστανται προσβάσιμα στην κοινωνία των πολιτών. 

Κλείνοντας, εκφράζουμε τη συνολική μας αντίθεση στο νομοσχέδιο επειδή πιστεύουμε ότι αντιμετωπίζει την πολιτιστική κληρονομιά ως έννοια στατική και μονοδιάστατη, υποβαθμίζει τους αρχαιολογικούς χώρους και τα μνημεία, αποστερεί το ιστορικό και κοινωνικό τους πλαίσιο και τα καθιστά ένα κενό περιεχομένου, γραφικό σκηνικό κατάλληλο μόνο για περιορισμένη τουριστική αξιοποίηση και πρόσκαιρη αποκόμιση κέρδους. Πιστεύουμε, δηλαδή, ότι δεν μπορεί να επιτελέσει ούτε αυτόν τον στόχο που είναι ο κυρίαρχος της αύξησης των εσόδων μέσα σε μια λογική αειφορίας. 

Πιστεύω ότι ήμουν αρκετά σύντομος και προσπάθησα να είμαι σαφής μέσα σε πολύ λίγο χρόνο. Θα είμαι στη διάθεση των μελών της Επιτροπής για οποιανδήποτε διευκρίνηση στο πλαίσιο των ερωτήσεων.

Σας ευχαριστώ. 

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε πολύ κύριε Καρλιάμπα. 

Τον λόγο έχει ο κ. Κίμων Παπαδημητρίου, μέλος Εργαστηριακού Διδακτικού Προσωπικού του Τμήματος Αγρονόμων και Τοπογράφων Μηχανικών του Αριστοτέλειου Πανεπιστημίου Θεσσαλονίκης (ΤΑΤΜ - ΑΠΘ).
ΚΙΜΩΝ ΠΑΠΑΔΗΜΗΤΡΙΟΥ (Μέλος Εργαστηριακού Διδακτικού Προσωπικού του Τμήματος Αγρονόμων και Τοπογράφων Μηχανικών του Αριστοτέλειου Πανεπιστημίου Θεσσαλονίκης (ΤΑΤΜ - ΑΠΘ)): Σας ευχαριστώ για την πρόσκληση να παραστώ στην Επιτροπή εκπροσωπώντας την ομάδα του Πανεπιστημίου του Αριστοτελείου Πανεπιστημίου Θεσσαλονίκης που εξειδικεύεται στην έρευνα και την εκπαίδευση για την τεκμηρίωση, τη διαχείριση της σχετικής πληροφορίας και την ανάδειξη της Ενάλιας Πολιτιστικής Κληρονομιάς. Θα ήθελα να θέσω υπόψη της Επιτροπής τρεις βασικούς άξονες που καθορίζουν τη λογική προσέγγισής μας και οι οποίοι θεωρώ ότι πρέπει να αποτελέσουν και το πρίσμα αξιολόγησης του Μέρους Γ στο νομοσχέδιο, για το οποίο έχω να τοποθετηθώ. 

Πρώτα απ’ όλα το χρονικό εύρος της Ενάλιας Πολιτιστικής Κληρονομιάς. Το ελληνικό υποβρύχιο τοπίο διαμορφώνεται από προϊστορικούς βυθισμένους οικισμούς, αρχαία ναυάγια, βυζαντινές λιμενικές εγκαταστάσεις και ναυάγια πλοίων ή αεροσκαφών από τους δύο Παγκόσμιους Πολέμους ή και νεότερα. Αυτό το εύρος περιβάλλει έναν φορέα που έχει μια ενιαία επιστημονική εποπτεία ικανή να χειριστεί αυτές τις ετερόκλητες κατηγορίες μνημείων και δεδομένων που τη συνοδεύουν και έχει αυτό το εύρος από την προϊστορία ως τη σύγχρονη ιστορία. 

Ο δεύτερος άξονας της προσέγγισης είναι η χωρική διάσταση, δηλαδή η γεωγραφική κατανομή αυτών των μνημείων σε ολόκληρη την επικράτεια - θυμίζω ότι το μήκος της ακτογραμμής είναι το 11ο στη σειρά σε παγκόσμια κατάταξη - σε συνδυασμό με τις περιβαλλοντικές και τεχνικές ιδιαιτερότητες κάθε περιοχής καθιστά αδύνατη μια αποτελεσματική διαχείριση με το σημερινό τρόπο κατακερματισμένο όπως είναι για την διαχείριση. Οπότε η ίδρυση ενός φορέα με σαφή αποστολή και σύνδεση με τις τοπικές κοινωνίες, τους δήμους και τις περιφέρειες ανταποκρίνεται σε αυτήν ακριβώς την πρόκληση της έκτασης. 

Τρίτον, η πολυεπίπεδη και διεπιστημονική διαχείριση που απαιτείται για ένα τέτοιο εγχείρημα. Η οργανωτική δομή που προτείνει το νομοσχέδιο και εμπλέκει επιστημονικό, τεχνικό, διοικητικό τμήμα, συντονισμό λειτουργίας των χώρων και τμήμα προβολής κατά κάποιο τρόπο έρχεται να συμπληρώσει αυτή τη διαπίστωση ότι η προστασία, η έρευνα και η ανάδειξη της ενάλιας κληρονομιάς απαιτούν ταυτόχρονα από αρχαιολόγους, συντηρητές, τεχνικούς επαγγελματίες της κατάδυσης, ειδικούς στην γεωπληροφορική ή τα μέσα επικοινωνίας και επιστήμονες του θαλάσσιου περιβάλλοντος να συνεργάζονται κάτω από μια στέγη. 

Με αυτούς τους τρεις άξονες θεωρώ ότι η πρόβλεψη του Μέρους Γ για την ίδρυση ενός ενιαίου φορέα διαχείρισης των επισκέψιμων χώρων με τη μορφή Νομικού Προσώπου Δημοσίου Δικαίου που υπάγεται στο Υπουργείο Πολιτισμού κινείται στη σωστή κατεύθυνση και αποτελεί ένα θεσμικό βήμα για την ολοκληρωμένη διαχείριση της ενάλιας πολιτιστικής κληρονομιάς. Θα ήθελα να τονίσω ότι η Ελλάδα διαθέτει όλες τις προϋποθέσεις για να αναδείξει ένα τέτοιο πρότυπο Εθνικό Σύστημα Διαχείρισης των επισκέψιμων χώρων και το ζητούμενο πλέον είναι η θεσμική βούληση να μετουσιωθεί σε μια σταθερή και επαρκώς στελεχωμένη και επιστημονικά καθοδηγούμενη λειτουργία του νέου φορέα. Είμαι στη διάθεσή σας για τυχόν ερωτήσεις. 

Ευχαριστώ πάρα πολύ. 

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε πολύ τον κ. Παπαδημητρίου. 

Ο λόγος στον κ. Δημήτριο Κουρκουμέλη - Ροδόσταμο, Αναπληρωτή Προϊστάμενο της Εφορείας Εναλίων Αρχαιοτήτων του Υπουργείου Πολιτισμού.
ΔΗΜΗΤΡΙΟΣ ΚΟΥΡΚΟΥΜΕΛΗΣ - ΡΟΔΟΣΤΑΜΟΣ (Αναπληρωτής Προϊστάμενος της Εφορείας Εναλίων Αρχαιοτήτων του Υπουργείου Πολιτισμού): Ευχαριστώ πολύ, κύριε Πρόεδρε. Κυρία Υπουργέ, κυρίες και κύριοι Βουλευτές, καταρχήν ευχαριστώ για την πρόσκληση και θα αρχίσω με κάποιες, νομίζω, γνωστές σε όλους, ιδέες. Η προοπτική της δυνατότητας πρόσβασης του κοινού σε επισκέψιμους ενάλιους αρχαιολογικούς χώρους, είναι μια διεθνής ιδέα, πρωτοβουλία, η οποία έχει υιοθετηθεί από την UNESCO ήδη από το 2001, όταν έγινε αποδεκτή η Σύμβαση για την προστασία της Υποβρύχιας Πολιτιστικής Κληρονομιάς. Πρέπει εδώ να σημειωθεί, ότι φέτος, για πρώτη φορά,, στις 22 Αυγούστου θα εορταστεί η Παγκόσμια Ημέρα για την Υποβρύχια Πολιτιστική Κληρονομιά, ημέρα ακριβώς που έχει θεσμοθετηθεί από την UNESCO. 

Το Υπουργείο Πολιτισμού, το 2020, είχε θέσει ως βασική προτεραιότητά του την ανάπτυξη και την απόδοση επισκέψιμων ενάλιων αρχαιολογικών χώρων στο κοινό και ήδη αυτή τη στιγμή που μιλάμε και πιθανόν αυτή τη στιγμή να γίνονται καταδύσεις, λειτουργούν 6 επισκέψιμοι ενάλιοι αρχαιολογικοί χώροι στην Ελλάδα, 3 στην Αλόννησο και 3 στον Δυτικό Παγασητικό, ενώ υπάρχουν ήδη αναγνωρισμένοι 16, κυρίως αρχαία ναυάγια, αλλά μπορεί και στο άμεσο μέλλον να φθάσουν και τους 50 σε όλη την Επικράτεια. Σε αυτούς θα πρέπει να προστεθούν παράκτιοι χώροι, για τους οποίους λόγω της θέσης τους υπάρχει ένα μεγάλο κοινό που μπορεί να τους δει και να τους επισκεφθεί, αλλά και τα σύγχρονα ναυάγια πλοίων και αεροσκαφών, για τα οποία υπάρχει ένα ιδιαίτερο καταδυτικό ενδιαφέρον. 

Η Εφορεία Εναλίων Αρχαιοτήτων, ως μια ειδική περιφερειακή υπηρεσία του Υπουργείου Πολιτισμού, από την ίδρυσή της από το 1976, ακριβώς φέτος κλείνουμε 50 χρόνια, έχει αναλάβει όλες αυτές τις δεκαετίες ένα σημαντικό ρόλο για τον εντοπισμό, διερεύνηση, ανασκαφή και την προστασία της Υποβρύχιας Πολιτιστικής Κληρονομιάς, έχει επωμιστεί ένα μεγάλο βάρος ελέγχου αυτοψιών σε έργα ιδιωτών και φορέων, υποδείξεις για τον εντοπισμό εναλίων αρχαιοτήτων σε όλη την Επικράτεια, όπου η χώρα ασκεί πλήρη δικαιοδοσία και σύμφωνα με τις διεθνείς συνθήκες στις οποίες η χώρα έχει προσχωρήσει. Το θέτω αυτό, διότι η αρμοδιότητα της Εφορείας Εναλίων δεν περιορίζεται μόνο στα χωρικά ύδατα, αλλά και στην αποκλειστική οικονομική ζώνη της χώρας. 

Είναι, όμως, σαφές και μπορεί να είσαστε σίγουροι, κυρίες και κύριοι Βουλευτές, από την θέση μου το γνωρίζω καλύτερα από οποιονδήποτε άλλο, ότι η αναγκαιότητα στο να αποδοθούν ενάλιοι αρχαιολογικοί χώροι στο καταδυτικό και μη κοινό, αποτελεί μια διεθνής προσδοκία, για την οποία θα κληθεί, ευελπιστώ, ο Φορέας, συνεπικουρούμενος από την Εφορεία Εναλίων Αρχαιοτήτων, να διαχειριστεί. Αυτό και μόνο. Σε όλους τους άλλους τους τομείς, διοικητικούς, επιστημονικούς, ερευνητικούς, είναι προφανές, ότι η Εφορεία Εναλίων Αρχαιοτήτων, παραμένει η αρμόδια υπηρεσία, ειδική περιφερειακή υπηρεσία του Υπουργείου Πολιτισμού. 

Τι θα κληθεί ακριβώς να διαχειριστεί ο νέος Φορέας. Πέραν της γενικότερης διαχείρισης των επισκέψιμων χώρων, που θα έχουν τύχει της έγκρισης του Υπουργείου Πολιτισμού, όπως περιγράφεται στο σχέδιο νόμου, ο Φορέας, κατά την άποψή μου και από τα βασικότερα θέματα που θα κληθεί είναι να κατηγοριοποιήσει τα κριτήρια για την επιλογή των μελλοντικών επισκέψεων ενάλιων αρχαιολογικών χώρων, που θα βασίζεται σε μοντέλα που θα επιτρέπουν την επιτυχή μελλοντική λειτουργία τους για κάθε έναν από αυτούς. Δίνω μερικά παραδείγματα κριτηρίων, προσβασιμότητα, παρουσία Λιμενικών Αρχών, Καταδυτικά Κέντρα, ευκολία ή δυσκολία κατάδυσης, ύπαρξη Κέντρων Υγείας για την περίπτωση καταδυτικών περιστατικών. 
Η επισκεψιμότητα, όπως έχουμε διαπιστώσει από τους λειτουργούντες πιλοτικούς χώρους, βασίζεται κατά πολύ σε αυτά τα κριτήρια. Ο Φορέας ακριβώς θα κληθεί να διαχειριστεί και να αντιμετωπίσει όλες αυτές τις παραμέτρους, ώστε να είναι βιώσιμοι και αποδεικτικοί για το κοινό οι χώροι αυτοί. Αυτό είναι πρακτικά δύσκολο να το διαχειριστεί μια δημόσια υπηρεσία, της οποίας η βασική αποστολή είναι να αντιμετωπίσει τα αιτήματα των φορέων και των πολιτών. 

Θα πρέπει, επίσης, να ληφθεί σοβαρά υπόψη, ότι οι χώροι αυτοί και κυρίως οι μελλοντικοί, πρόσφατα το Υπουργείο Πολιτισμού ενέκρινε δύο νέους επισκέψιμους χώρους με 7 ναυάγια στους Φούρνους Κορσεών. Με όλες τις δυνατότητες που έχουν, απαιτούν αποκλειστική και συνεχή διαχείριση και ενασχόληση, που νομίζω, μόνο με ένα αποκλειστικό διαχειριστικό Φορέα που θα αναλάβει αυτό το έργο, μπορεί να αντιμετωπιστεί επιτυχώς και στην ουσία να αποφευχθούν δυσκολίες και αγκυλώσεις που πιθανόν να θέσουν αυτό το εγχείρημα σε δυσκολία και ακόμη σε αποτυχία. 

Η διαχείριση των ΕΑΧ, απαιτεί μία διεπιστημονική προσέγγιση πολλών διαφορετικών κλάδων και ειδικοτήτων και δεν άπτεται μόνο των Αρχαιολόγων της Αρχαιολογικής Υπηρεσίας η σωστή και ολοκληρωμένη διαχείριση των ΕΑΧ. Ο νέος Φορέας ακριβώς στοχεύει σε αυτό, δηλαδή, να αποτελέσει ένα κέντρο διεπιστημονικών συνεργειών και συνεργασιών μαζί με τους Αρχαιολόγους. Ο Φορέας δεν θα πρέπει να έχει τη μονοδιάστατη αντιμετώπιση των χώρων, αλλά μια σφαιρική αντιμετώπιση, η οποία θα συμβάλει και στη σωστή και αποτελεσματική διαχείριση. 

Κλείνοντας, θα ήθελα να επαναλάβω για μία ακόμη φορά, ότι ο Φορέας επουδενί δεν αντικαθιστά και δεν μπορεί θεσμικά να υποκαταστήσει την Εφορεία Εναλίων Αρχαιοτήτων. Ο Φορέας θα κληθεί να διαχειριστεί τους ΕΑΧ, ναυάγια, παράκτιους χώρους ή σύγχρονα ναυάγια, τους οποίους θα έχει διερευνήσει και συμφωνήσει ως προς τη δημιουργία τους η Εφορεία Εναλίων Αρχαιοτήτων. Δίνεται, δυστυχώς, η εντύπωση, ότι ο Φορέας Διαχείρισης επί της ουσίας καταργεί μια υπηρεσία του Υπουργείου Πολιτισμού και δη της υπηρεσίας της οποίας προΐσταμαι. Εάν κάποιος διαβάσει το σχέδιο νόμου για τον Φορέα, νομίζω, ότι θα αντιληφθεί, ότι ο Φορέας προβλέπεται να λειτουργήσει επικουρικά και υποστηρικτικά προς την Εφορεία Εναλίων και όχι επουδενί ανταγωνιστικά. 

Σας ευχαριστώ που παραμένω στη διάθεσή σας. 
Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αλεξοπούλου Χριστίνα, Αμυράς Γεώργιος, Αραμπατζή Στεργιανή (Στέλλα), Βαρτζόπουλος Δημήτριος, Βλαχάκος Νικόλαος, Γιώργος Ιωάννης, Δεληκάρη Αγγελική, Καλλιάνος Ιωάννης, Καπετάνος Χρήστος, Κατσανιώτης Ανδρέας, Καφούρος Μάρκος, Κεφαλογιάννης Κωνσταντίνος, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Κυριάκης Σπυρίδων, Λιάκος Ευάγγελος, Λιβανός Μιχαήλ, Λυτρίβη Ιωάννα, Μακρή Ζωή (Ζέττα), Μηταράκης Παναγιώτης (Νότης), Μονογυιού Αικατερίνη, Μπαρτζώκας Αναστάσιος, Παππάς Ιωάννης, Πασχαλίδης Ιωάννης, Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Γρηγοράκου Παναγιώτα (Νάγια), Θρασκιά Ουρανία (Ράνια), Πάνας Απόστολος, Παπανδρέου Γεώργιος, Παραστατίδης Στέφανος, Χρηστίδης Παύλος, Δάγκα Παρασκευή (Βιβή), Δελής Ιωάννης, Διγενή Ασημίνα (Σεμίνα), Κτενά Αφροδίτη, Ακρίτα Έλενα, Αμανατίδης Ιωάννης, Γιαννούλης Χρήστος, Ξανθόπουλος Θεόφιλος, Ασημακοπούλου Σοφία Χάιδω, Μπούμπας Κωνσταντίνος, Βορύλλας Ανδρέας, Τσιρώνης Σπυρίδων, Μπιμπίλας Σπυρίδων, Ρούσσου Έλλη, Ηλιόπουλος Αθανάσιος (Νάσος), Κοντοτόλη Μαρίνα, Κοροβέση Μυρτώ και Τζούφη Μερόπη.

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Τον λόγο έχει η κυρία Μαραγκάκη. 

ΑΓΓΕΛΙΚΗ ΜΑΡΑΓΚΑΚΗ (Διευθύντρια Ανάπτυξης και Προβολής του Οργανισμού Διαχείρισης και Ανάπτυξης Πολιτιστικών Πόρων (ΟΔΑΠ)): Ευχαριστώ, κύριε Πρόεδρε. Κυρίες και κύριοι Βουλευτές, καλημέρα σας, σας ευχαριστώ για την πρόσκληση να παραστεί ο ΟΔΑΠ στη σημερινή συνεδρίαση. Υπηρετώ στον Οργανισμό Διαχείρισης και Ανάπτυξης Πολιτιστικών Πόρων και βρίσκομαι σήμερα εδώ εκπροσωπώντας την Πρόεδρο του Οργανισμού, κυρία Νικολέττα Διβάρη-Βαλάκου, η οποία δεν κατέστη σήμερα δυνατόν να παραστεί λόγω ανειλημμένων υποχρεώσεων. 

Προΐσταμαι στο Αυτοτελές Τμήμα Παρακολούθησης και Ανάπτυξης Πόρων, ένα διοικητικό τμήμα του ΟΔΑΠ με αναπτυξιακό χαρακτήρα. Ο νομοθέτης, το 2020, περιέγραψε στο ν. 4761 με τέσσερις μόλις γραμμές. Ο Ιδρυτικός Νόμος του ΟΔΑΠ πρόβλεψε στο άρθρο 5 τη δυνατότητα σύστασης Νομικού Προσώπου Ιδιωτικού Δικαίου για την υποστήριξη των αναπτυξιακών σκοπών του Οργανισμού. Έπειτα από 6 χρόνια εφαρμογής του ν. 4761, η εμπειρία από την άσκηση των αναπτυξιακών αρμοδιοτήτων ανέδειξε την ανάγκη μετάβασης σε έναν σύγχρονο επιχειρησιακό φορέα, με δημόσιο, όμως, χαρακτήρα, την Ανώνυμη Εταιρεία με την επωνυμία «Οργανισμός Ανάπτυξης και Διαχείρισης Ελληνικής Πολιτιστικής Κληρονομιάς», έναν Φορέα που θα λειτουργεί υπό την εποπτεία του Υπουργείου Πολιτισμού και του ΟΔΑΠ. 

Η σύσταση, λοιπόν, της Ανώνυμης Εταιρείας, αποτελεί θεσμική συνέχεια και όχι μια αιφνίδια μεταβολή του υφιστάμενου μοντέλου. Είναι η εφαρμογή της δυνατότητας που ο ίδιος ο νομοθέτης είχε προβλέψει από το 2020. Η νέα εταιρεία θα διαθέτει την απαιτούμενη ευελιξία και επιχειρησιακή δυνατότητα για τον άρτιο σχεδιασμό και την ταχύτερη υλοποίηση προγραμμάτων ανάπτυξης, πωλητηρίων, αναψυκτήριων, εργαστηρίων παραγωγής ακριβών αντιγράφων, πολιτιστικών προϊόντων και υπηρεσιών, που θα εγκρίνονται από το Υπουργείο Πολιτισμού και τον ΟΔΑΠ. Αναλαμβάνει την περαιτέρω ανάπτυξη των ψηφιακών υπηρεσιών προς τον επισκέπτη και της πύλης Hellenic Heritage,του εμβληματικού έργου που υλοποίησε ο ΟΔΑΠ με πόρους του Ταμείου Ανάκαμψης και Ανθεκτικότητας, ενός έργου που άλλαξε πραγματικά τον τρόπο με τον οποίο συστήνονται τα Μνημεία μας και προβάλλονται στην Ελλάδα και το εξωτερικό. 

Με το νομοσχέδιο διασφαλίζεται πλήρως ο δημόσιος χαρακτήρας του εγχειρήματος. Ο ΟΔΑΠ διατηρεί τον στρατηγικό και εποπτικό του ρόλο, όπως και τα έσοδα, τα οποία επανεπενδύονται όπως και τώρα στην πολιτιστική κληρονομιά, όπως και τώρα, η εταιρεία αναλαμβάνει την επιχειρησιακή αναπτυξιακή λειτουργία υπό την εποπτεία του Υπουργείου Πολιτισμού και του Οργανισμού. Αυτό ακριβώς, λοιπόν, έρχεται να υπηρετήσει η νέα εταιρεία, τη μετάβαση από τη διοικητική διαχείριση σε μια οργανωμένη, εξωστρεφή διαχείριση και βιώσιμη ανάπτυξη. Με τη δημιουργία πόρων θα επανεπενδύονται συστηματικά στην ίδια την πολιτιστική κληρονομιά, διαχείριση η οποία θα ανταποκρίνεται στις απαιτήσεις μιας ιδιαίτερα ανταγωνιστικής διεθνούς αγοράς, πάντοτε, όμως, υπό την αυστηρή δημόσια εποπτεία και προς όφελος της πολιτιστικής μας κληρονομιάς. 

Σας ευχαριστώ, παραμένω στη διάθεσή σας για όποιες διευκρινήσεις.  


ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε και εμείς, κυρία Μαραγκάκη. Ο κ. Τσακοπιάκος είναι Πρόεδρος της Πανελλήνιας Ομοσπονδίας Εργαζομένων του Υπουργείου Πολιτισμού, μέσω Webex. Κύριε Τσακοπιάκο, έχετε τον λόγο.

ΙΩΑΝΝΗΣ ΤΣΑΚΟΠΙΑΚΟΣ (Πρόεδρος της Πανελλήνιας Ομοσπονδίας Εργαζομένων του Υπουργείου Πολιτισμού (ΠΟΕ-ΥΠΠΟ)): Καλημέρα σας. Ευχαριστώ πολύ, κύριε Πρόεδρε. Κυρία Υπουργέ, κύριε Υφυπουργέ, κυρίες και κύριοι Βουλευτές, είμαι υπόχρεος για το αίτημα που αποδεχθήκατε να βρισκόμαστε σήμερα στην Επιτροπή σας και να εκφράσουμε τις απόψεις μας, τις απόψεις της Πανελλήνιας Ομοσπονδίας Εργαζομένων του Υπουργείου Πολιτισμού, του Συλλογικού Οργάνου των εργαζομένων στο Υπουργείο, του δευτεροβάθμιου οργάνου που σε αυτό ανήκουν όλα τα σωματεία εκτός των ΣΕΑ. Νομίζω ότι πρέπει να γίνει καθαρό αυτό, διότι εμείς εκπροσωπούμε τους 6.000 εργαζόμενους στο Υπουργείο Πολιτισμού και τους ελάχιστους, πλέον, εργαζόμενους της Γενικής Γραμματείας Αθλητισμού που συνεχίζουν να ανήκουν σε εμάς.

Σε αυτή τη διαδικασία να πω, με απολύτως δημοκρατικές διαδικασίες και με εκλογές που έχουν γίνει, με ψηφοδέλτια τα οποία, έτσι και αλλιώς, έχουν το χαρακτηρισμό τους και το δικό μας ψηφοδέλτιο, που κατά κύριο λόγο είναι όχι στην κυβερνητική παράταξη, είναι σε μια διευρυμένη προοδευτική παράταξη και που, όμως, μέσα σε πέντε «σκληρά» ψηφοδέλτια έχει το 63% του τελευταίου συνεδρίου του συνόλου των εργαζομένων του Υπουργείου Πολιτισμού. Τα λέω αυτά για να ξεκαθαρίσω από την αρχή ποιος μιλάει, τι εκπροσωπεί και, παρά τον θόρυβο που μπορεί να γίνεται, ποιες είναι οι πραγματικότητες στο Υπουργείο Πολιτισμού.

Θα ήταν πολύ εύκολο για μένα, σαν Πρόεδρος αυτού του δευτεροβάθμιου οργάνου, να αρχίσω με κορώνες, να αρχίσω με διαφωνίες, να μιλάω για ξεπουλήματα και να είμαι αρεστός στα αυτιά και στη δυνατότητα που έχουν κάποιοι να χρησιμοποιούν όλα τα μέσα, προκειμένου και να αντιδρούν σε οτιδήποτε έρχεται από το Υπουργείο Πολιτισμού, αλλά ταυτόχρονα και να διαμορφώνουν διαδικασίες για να μην μπορεί κανείς να αρθρώσει διαφορετική άποψη διότι θα του «κρεμάσουν κουδούνια». Σε αυτή την λειτουργία εμείς βρισκόμαστε στο Υπουργείο Πολιτισμού. Όμως, με τη συγκεκριμένη στάση μας, με την αντίληψη δηλαδή ότι εμείς θα λέμε τα «σύκα - σύκα και τη σκάφη - σκάφη» και θα είμαστε υπέρ όλων αυτών που δίνουν τη δυνατότητα στο Υπουργείο Πολιτισμού, στους εργαζόμενους, στους θεσμούς να προχωρήσουν μπροστά και θα κατακρίνουμε αν κάτι βλέπουμε ότι είναι αρνητικό, είμαστε υποχρεωμένοι να λέμε την πραγματικότητα.

Στη βάση, λοιπόν, αυτή ειπώθηκαν πάρα πολλά πράγματα και από τον κύριο Κουρκουμέλη και από την κυρία Μαραγκάκη, τα οποία έτσι και αλλιώς είναι αλήθεια. Αυτή είναι η αλήθεια, όμως εμείς θέλουμε να πούμε μερικές βασικές λεπτομέρειες οι οποίες έχουν γίνει από την ψήφιση του προηγούμενου νόμου, του ν. 4761/2020, όπου άλλαξε το ΤΑΠ και έγινε ΟΔΑΠ, μέχρι σήμερα που η Υπουργός υλοποιεί τη νομική της υποχρέωση και φέρνει το Νομικό Πρόσωπο Ιδιωτικού Δικαίου, που θα μπορούσαν να κάνουν ένα ΝΠΔΔ ή μια ανώνυμη εταιρεία, για να ολοκληρωθεί η ψήφιση του προηγούμενου νόμου. Αυτό, εμείς, πιστεύουμε ότι συμβαίνει.

Θέλω να σας πω, κυρίες και κύριοι Βουλευτές, κύριε Πρόεδρε, ότι εμείς, μόλις ψηφίστηκε ο προηγούμενος νόμος, συναντηθήκαμε με την Υπουργό και της είχαμε συζητήσει ότι πριν φτάσει να φέρει αυτό το νομοσχέδιο το οποίο θα υλοποιούσε μια νέα μορφή εταιρείας στον ΟΔΑΠ, στο Υπουργείο, θα θέλαμε οπωσδήποτε να έχουμε μια συνάντηση μαζί της επί των βασικών αρχών. Αυτές δεν ήταν παραπάνω από τέσσερις. 
Η πρώτη βασική αρχή ήταν να παραμείνει ο ΟΔΑΠ ως φορέας ο οποίος θα συνεχίσει τη λειτουργία, ώστε να μην βρεθούν ξαφνικά οι εργαζόμενοι εκτός. Η δεύτερη παράμετρος ήταν να μη θιχτεί κανένας από τους εργαζόμενους του ΟΔΑΠ. Η τρίτη παράμετρος ήταν να μην υποχρεούνται οι εργαζόμενοι του ΟΔΑΠ χωρίς τη συναίνεσή τους να πάνε στην ανώνυμη εταιρεία και η τέταρτη παράμετρος ήταν τα έσοδα που υπάρχουν από τους αρχαιολογικούς χώρους, τα μνημεία και διάφορες άλλες δράσεις του Οργανισμού να συνεχίσουν να πηγαίνουν στον ΟΔΑΠ και από εκεί, όπως και σήμερα, να πηγαίνουν για την εξυπηρέτηση των Εφορειών αρχαιοτήτων και της πολιτιστικής μας κληρονομιάς. Αυτά τα τέσσερα είχαμε θέσει εμείς, τότε, προς την Υπουργό Πολιτισμού.

Είχαμε ξεχάσει την εκπροσώπηση των εργαζομένων, δεν την είχαμε πει, δεν την περιλαμβάνει. Μπορεί και να την συμπεριλάβει, αν το δεχτεί ως αίτημα τώρα η Υπουργός Πολιτισμού, γιατί το θεωρούσαμε ως κάτι που είναι δεδομένο, αλλά εν πάση περιπτώσει, και τα τέσσερα αυτά είναι δεδομένα, δομημένα, μέσα στο νομοσχέδιο. Τα τέσσερα αυτά περιλαμβάνονται, πράγμα που δείχνει και την δυνατότητα που έχει η Ομοσπονδία να θέτει βασικούς κανόνες οι οποίοι να είναι πραγματικοί και να εκπροσωπούν τους εργαζόμενους και να οριοθετούνται, αλλά και η βούληση της πολιτικής ηγεσίας, της Υπουργού, η βούληση αυτής της Υπουργού να αποδέχεται απολύτως οτιδήποτε λογικό υπάρχει.

Μέσα σε αυτό το πλαίσιο θέλω να σας κάνω απολύτως σαφές ότι, ταυτόχρονα με όλα τα άλλα, έχουμε ακούσει διάφορα. Τα έσοδα, λοιπόν, θα πηγαίνουν κανονικά με τον ίδιο τρόπο. Η εταιρεία και το ΔΣ είναι εταιρεία του δημοσίου και αυτό αποκρύπτεται, ενώ θα είναι μία εταιρεία που θα λειτουργεί με τους κανόνες του δημοσίου και το βασικότερο όλων είναι ότι είμαστε βέβαιοι ότι όπως έχει συμβεί και με τα Νομικά Πρόσωπα Δημοσίου Δικαίου που γίνανε τα πέντε μουσεία και αυτοί οι οποίοι τα πολεμούσαν σήμερα είναι στις θέσεις - κλειδιά, διότι πείστηκαν από το εγχείρημα και είναι Διευθυντές, Τμηματάρχες, έτσι θα συμβεί και με αυτήν την εταιρεία και θα ζητάνε οι εργαζόμενοι σε πολύ σύντομο χρονικό διάστημα να βρεθούν στις τάξεις αυτής της εταιρείας, αυτού του στόχου που θα επιτευχθεί με τον καλύτερο δυνατό τρόπο, όσο η Υπουργός Πολιτισμού το βάζει σαν στόχο, το παλεύει, δουλεύει 24 ώρες για να το πετύχει.

Εμείς δεν στεκόμαστε σε μικροκομματισμούς. Εμείς λέμε την πραγματικότητα και καλούμε και όλους τους Βουλευτές να υπερψηφίσουν αυτή την νομοθετική ρύθμιση, η οποία θα «απογειώσει» πάλι και με έναν άλλο στόχο τη θεσμική θωράκιση του Υπουργείου Πολιτισμού. 
Σας ευχαριστώ πολύ.

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε πολύ. Σε αυτή τη φάση τώρα εισερχόμαστε στο δεύτερο μέρος της συνέλευσης αυτής με τις ερωτήσεις των Εισηγητών και των Ειδικών Αγορητών από τις διάφορες παρατάξεις. Ο κύριος Αμυράς έχει τον λόγο.

ΓΕΩΡΓΙΟΣ ΑΜΥΡΑΣ (Εισηγητής της Πλειοψηφίας): Κύριε Πρόεδρε, δεν έχω ερωτήσεις να κάνω. Έχω σημειώσει αυτά που είπαν οι φορείς. Από εκεί και πέρα αργότερα και στην Ολομέλεια θα τοποθετηθούμε. Ευχαριστώ.

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε, κύριε Αμυρά. Η κυρία Γρηγοράκου έχει τον λόγο.

ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ (Εισηγήτρια της Μειοψηφίας): Θα ήθελα να κάνω μια ερώτηση προς τον κύριο Κουρκουμέλη, τον Αναπληρωτή Προϊστάμενο της Εφορείας Εναλίων Αρχαιοτήτων του Υπουργείου Πολιτισμού και η ίδια ερώτηση αφορά και τον κύριο Καρλιάμπα από το ΣΕΑ. Έχουμε, λοιπόν, στο παρόν νομοσχέδιο τη σύσταση του φορέα διαχείρισης επισκέψιμων χώρων ενάλιας πολιτιστικής κληρονομιάς, όπου στο άρθρο 64 ορίζονται τα τυπικά προσόντα του Γενικού Διευθυντή και θα ήθελα να σας ρωτήσω εάν θεωρείτε σωστό το ότι, εκτός από την περίπτωση του τυπικού προσόντος του αρχαιολόγου, υπάρχει δυνατότητα να ορίζεται Γενικός Διευθυντής ένας Νομικός ή ένας Οικονομολόγος χωρίς, φυσικά, να υπάρχει οποιαδήποτε διευκρίνιση ούτε σε διδακτορικό ούτε, για παράδειγμα, σε μεταπτυχιακό να υπάρχει συνάφεια και με την ενάλια πολιτιστική κληρονομιά.

Το δεύτερο ερώτημά μου είναι ότι στο άρθρο 71 συστήνονται 35 οργανικές θέσεις και το ερώτημα το οποίο προκύπτει είναι ότι εάν αυτές οι 35 οργανικές θέσεις συστήνονταν στην Εφορεία Εναλίων Αρχαιοτήτων τότε θα ήταν απαραίτητη η ίδρυση ενός νομικού προσώπου, όπως γίνεται τώρα με το παρόν νομοσχέδιο ή θα μπορούσε να επιτελέσει ακόμα καλύτερα τις αρμοδιότητες και τις υπηρεσίες της; 

Το δεύτερο ερώτημα, το οποίο θέλω να θέσω, είναι προς τον κ. Χριστόπουλο, του ΕΚΚΟΜΕΔ. Είπατε κύριε Χριστόπουλε, ότι είναι θετική η σύσταση της πενταμελούς Κεντρικής Επιτροπής Επιλογής των έργων. Διότι, όπως είπατε ήταν ένα αίτημα του Διοικητικού Συμβουλίου και πλέον, θα υπάρχουν και εκεί 3 κινηματογραφιστές. Επομένως, λοιπόν, η απόφαση φεύγει από το Διοικητικό Συμβούλιο και πάει στην Επιτροπή.

 Εάν, λοιπόν, αυτό είναι κάτι, το οποίο είναι προς τη θετική κατεύθυνση, για ποιο λόγο οι κινηματογραφιστές έχουν εκφράσει τις απόψεις τους και στη διαβούλευση με σχόλια, ότι δεν είναι υπέρ της συγκεκριμένης Επιτροπής και αντιστοίχως, αυτή θα είναι και ερώτηση προς την ΠΟΘΑ, προς τον κ. Σταματόπουλο και προς τον ΣΑΠΟΕ. Την άποψή τους λοιπόν, για τη σύσταση της Κεντρικής Επιτροπής Επιλογής Έργου. 

Μια ακόμα ερώτηση, για τον κ. Χριστόπουλο. Στο άρθρο 84, παράγραφος 5, σχετικά με το πρόγραμμα, αναφέρεται ότι για συγκεκριμένες δράσεις του προγράμματος, ο Κανονισμός δύναται να προβλέπει απευθείας έγκριση χρηματοδότησης, χωρίς προηγούμενη φάση προέγκρισης και θα θέλαμε να δώσετε ένα παράδειγμα. 
Ευχαριστώ.

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε και εμείς. Ο λόγος για τον κύριο Ιωάννη Δελή, από το Κομμουνιστικό Κόμμα Ελλάδος.

ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «ΚΟΥΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Ευχαριστώ πολύ κύριε Πρόεδρε. Έχω 3 παρατηρήσεις που καταλήγουν σε 3 ερωτήματα.

 Ξεκινώ με την Ανώνυμη Εταιρεία. Εμείς, δεν αμφιβάλλουμε ότι η εταιρεία αυτή, θα βοηθήσει στην οικονομική ανάπτυξη, στην οικονομική πλευρά του πολιτισμού της Πολιτιστικής Κληρονομιάς, μάλλον, με την αύξηση των εισιτηρίων, των πωλητηρίων, με την αξιοποίηση των χώρων και τα λοιπά. Ούτε αμφισβητούμε, ότι αυτό προβλεπόταν από το νόμο για τον ΟΔΑΠ, τον ιδρυτικό νόμο του ΟΔΑΠ, το 2020, τον οποίο θυμίζω το ΚΚΕ είχε καταψηφίσει. Η ένστασή μας, δεν είναι γι’ αυτά. Φυσικά, το ζήτημα είναι, αν όλο αυτό το εγχείρημα υποστηρίζει το δικαίωμα του ελληνικού λαού, να έχει πρόσβαση στον Πολιτισμό, στην Πολιτιστική Κληρονομιά. Εάν, δηλαδή, η δραστηριότητα του Υπουργείου και των Υπηρεσιών του, αφορά αυτή την πλευρά. Γιατί, την εμπορική πλευρά την υποστηρίζει και με το παραπάνω. Βεβαίως, το ερώτημα αυτό, απευθύνεται στους φορείς, σε όποιους νομίζουν ότι μπορούν να απαντήσουν.

 Το δεύτερο ερώτημα, έχει να κάνει με αυτό που αναδείχθηκε, ίσως όχι, τόσο όσο θα έπρεπε. Μιλάμε για την ανάπτυξη του οπτικοακουστικού τομέα και της δημιουργίας, αλλά πρέπει να δούμε, ότι αυτή δεν γίνεται από μόνη της, ότι αυτή προκύπτει από τη δουλειά χιλιάδων εργαζομένων. Ποιες είναι οι συνθήκες εργασίας αυτών των ανθρώπων;

 Ακούστηκαν ορισμένα πράγματα, θα θέλαμε να «φωτιστεί» ακόμα περισσότερο. Στην τηλεόραση, στον κινηματογράφο, στις πολύ προβεβλημένες σειρές και στα γυρίσματα μεγάλων ξένων παραγωγών στη χώρα μας.

 Το τελευταίο ερώτημα, είναι στον κ. Χριστόπουλο, τον Διευθύνων Σύμβουλο του ΕΚΚΟΜΕΔ. Θα θέλαμε μία σαφή απάντηση, σχετικά με το ποια είναι σήμερα τα εργαλεία χρηματοδότησης, αμιγώς του Ελληνικού Κινηματογράφου. 
Ευχαριστώ.

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε, κύριε Δελή. Ο κ. Θεόφιλος Ξανθόπουλος, εκ μέρους του «ΣΥΡΙΖΑ». Δεν είναι εδώ. 

Η κυρία Σοφία Ασημακοπούλου από την Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ», έχει τον λόγο.

ΣΟΦΙΑ - ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»): Σας ευχαριστώ, κύριε Πρόεδρε.

 Θα ήθελα να απευθύνω μια ερώτηση, στο Ελληνικό Κέντρο Κινηματογράφου Οπτικοακουστικών Μέσων και Δημιουργίας. Υπάρχουν διατάξεις του παρόντος νομοσχεδίου που δυσχεραίνουν, αντί να διευκολύνουν την ανάπτυξη της οπτικοακουστικής παραγωγής;

 Στο Τμήμα Αγρονόμων και Τοπογράφων Μηχανικών του Αριστοτελείου Πανεπιστημίου Θεσσαλονίκης. Διασφαλίζει το νομοσχέδιο, επαρκώς τη διαφάνεια, στη διαχείριση της ακίνητης πολιτιστικής περιουσίας;

 Στο Σύνδεσμο Ανεξάρτητων Παραγωγών Οπτικοακουστικών Έργων. Το νομοσχέδιο διευκολύνει πραγματικά τους ανεξάρτητους παραγωγούς ή ευνοεί κυρίως μεγαλύτερους επιχειρηματικούς φορείς; Ποιες αλλαγές θεωρείτε απολύτως αναγκαίες, ώστε να στηριχτούν οι μικρομεσαίες παραγωγές;

 Προς την Ένωση Παραγωγών Οπτικοακουστικών Έργων. Θεωρείται ότι το νέο θεσμικό πλαίσιο, αυξάνει ή μειώνει την ανταγωνιστικότητα της ελληνικής παραγωγής; Υπάρχουν διατάξεις που δημιουργούν αβεβαιότητα ή αποθαρρύνουν επενδύσεις στον οπτικοακουστικό τομέα;

 Στον Σύλλογο Ελλήνων Αρχαιολόγων. Θεωρείται ότι μετά την ψήφιση του νομοσχεδίου οι κρίσιμες αποφάσεις για τη διαχείριση των μνημείων, θα λαμβάνονται πλέον με επιστημονικά ή επιχειρηματικά κριτήρια; Ποιο θεωρείτε, ότι είναι το σοβαρότερο πλήγμα που επιφέρει στη δημόσια προστασία της Πολιτιστικής Κληρονομιάς, το παρόν νομοσχέδιο;

 Προς Πανελλήνια Ομοσπονδία Θεάματος Ακροάματος. Ποιες είναι οι μεγαλύτερες ελλείψεις του νομοσχεδίου, ως προς τους εργαζόμενους στον Πολιτισμό;

 Προς την Ελληνική Ακαδημία Κινηματογράφου. Το νομοσχέδιο ανταποκρίνεται στις πραγματικές ανάγκες της ελληνικής κινηματογραφικής κοινότητας; Ποιες διατάξεις θεωρείτε, ότι χρειάζονται άμεση αναθεώρηση;

 Προς την Ένωση Κινηματογραφιστών Βόρειας Ελλάδας. Το νέο πλαίσιο ενισχύει ουσιαστικά την Περιφέρεια ή εξακολουθεί να συγκεντρώνει τις περισσότερες δυνατότητες στην Αθήνα; Ποιες δυσκολίες αντιμετωπίζουν σήμερα οι κινηματογραφιστές της Περιφέρειας, που το νομοσχέδιο δεν επιλύει;

Προς την Ένωση Τεχνικών Ελληνικού Κινηματογράφου και Τηλεόρασης - Οπτικοακουστικών Τομέας. Το νομοσχέδιο βελτιώνει τις συνθήκες εργασίας των τεχνικών ή παραμένουν σημαντικά προβλήματα; Υπάρχουν ζητήματα επαγγελματικών δικαιωμάτων ή εργασιακής ασφάλειας που παραμένουν άλυτα;

 Προς τον Οργανισμό Διαχείρισης και Ανάπτυξης Πολιτιστικών Πόρων. Εάν ο ΟΔΑΠ, ενισχυόταν με το απαραίτητο Προσωπικό και τους αναγκαίους οικονομικούς πόρους, θα μπορούσε να ασκήσει τις αρμοδιότητες που σήμερα μεταφέρονται στο νέο καθεστώς, χωρίς να απαιτείται η ίδρυση νέας Ανώνυμης Εταιρείας;

 Σας ευχαριστώ.

 ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε, κυρία Ασημακοπούλου. Ο κ. Τσιρώνης, από την Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ‘’ΝΙΚΗ’’»,  έχει τον λόγο.

ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ‘’ΝΙΚΗ’’»): Σας ευχαριστώ. Να καλωσορίσω και να ευχαριστήσω όλους τους φορείς που συμμετείχαν σήμερα στην συζήτηση. Να με συγχωρέσετε, θα κάνω μερικές ερωτήσεις μη γνωρίζοντας και μη ακούγοντας με ακρίβεια όλους, γιατί αυτή την στιγμή στην Ολομέλεια, υπάρχει μια κορυφαία διαδικασία της Αναθεώρησης του Συντάγματος, οπότε πρέπει να είμαστε σε 2 μέρη και να παρακολουθούμε. Οπότε, αν κάτι από αυτά που ρωτήσω, έχει ήδη ειπωθεί, μην το λάβετε υπόψιν.

 Προς τον Σύλλογο Ελλήνων Αρχαιολόγων. Πώς αξιολογείται το γεγονός, ότι στο άρθρο 1, ο σκοπός του φορέα ιεραρχεί την εμπορική λειτουργία και την αύξηση των εσόδων, έναντι της επιστημονικής έρευνας και πώς κρίνετε την ανάθεση του σχεδιασμού του ψηφιακού περιεχομένου και της τεχνητής νοημοσύνης για τα μνημεία μας, σε μια Ανώνυμη Εταιρεία;

 Μια δεύτερη ερώτηση. Ποιοι είναι οι επιστημονικοί και αρχαιολογικοί κίνδυνοι από τις διατάξεις του άρθρου 25, για την εμπορική συλλογή καρπών και βιομάζας της χλωρίδας εντός κηρυγμένων αρχαιολογικών χώρων, χωρίς να προβλέπεται η πρότερη σύμφωνη γνώμη του ΚΑΣ;

 Προς την Πανελλήνια Ένωση Υπαλλήλων Φυλάξεως Αρχαιοτήτων. Η πρώτη ερώτηση. Πώς σχολιάζεται η μισθολογική πρόβλεψη του άρθρου 23, η οποία θεσπίζει ειδικά επιδόματα παραγωγικότητας, μόνο για τους ταμίες και διαχειριστές εσόδων με βάση την επισκεψιμότητα, εξαιρώντας πλήρως το Προσωπικό φύλαξης και συντήρησης, που μεριμνά για την ασφάλεια των μνημείων.

Μια δεύτερη ερώτηση. Θεωρείτε, ότι οι υποστελεχωμένες, υφιστάμενες δομές φυλάξεων μπορούν να εγγυηθούν την ασφάλεια και την προστασία των μνημείων, κατά την επέκταση δραστηριοτήτων σε Ενάλιους Αρχαιολογικούς χώρους;

 Προς το Ελληνικό Τμήμα του Διεθνούς Συμβουλίου Μουσείων. Πώς επηρεάζει τη μουσειακή δεοντολογία και την επιστημονική ερμηνεία της ιστορίας, το γεγονός ότι η Κεντρική Οργανική Μονάδα του νέου φορέα, στην εταιρεία, με αντικείμενο το branding και την εμπορική αξιοποίηση, στο άρθρο 19.

 ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Κύριε Τσιρώνη, δεν έχει κληθεί.

ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ‘’ΝΙΚΗ’’»): Ενώ, απουσιάζει παντελώς, η Διεύθυνση Μουσειακής Αρχαιολογικής Προστασίας.

 ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Δεν έχουν κληθεί, κύριε Τσιρώνη.

ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ‘’ΝΙΚΗ’’»):  Ναι, ναι. Περιμένω με υπόμνημα, γι’ αυτό το λέω.

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):  Υπόμνημα. Ναι.

ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ‘’ΝΙΚΗ’’»): Μια 2η ερώτηση. Ποιες είναι οι επιπτώσεις στην πνευματική ιδιοκτησία του δημόσιου πολιτιστικού πλούτου και στην ποιότητα των εκθεμάτων από την εκχώρηση της παραγωγής φυσικών επετειακών μοντέλων και πιστοποιημένων αντιγράφων μνημείων σε μια Ανώνυμη Εταιρεία Ιδιωτικού Δικαίου;

 Προς τον Πανελλήνιο Σύλλογο Έκτακτου Προσωπικού του Υπουργείου Πολιτισμού. 1η  ερώτηση. Πώς κρίνετε τη θεσμοθέτηση εργασιακών σχέσεων ορισμένου χρόνου ….

 ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ξέρετε, κ. Τσιρώνη, συγνώμη,  με ακούτε;

 Δεν έχουνε κληθεί. Οπότε, δεν θα στείλουν υπόμνημα. Τις ερωτήσεις που κάνετε, τις κάνετε εν κενώ. 
ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Τον λόγο έχει ο κύριος Μπιμπίλας. 

ΣΠΥΡΙΔΩΝ ΜΠΙΜΠΙΛΑΣ: Για τους εργαζόμενους του ΥΠΠΟ και του ΟΔΑΠ. Αν επηρεάζονται οι εργασιακές σχέσεις ή η υπηρεσιακή κατάσταση του προσωπικού, αν υπάρχει κίνδυνος επικάλυψης αρμοδιοτήτων μεταξύ της νέας Α.Ε. και του ΟΔΑΠ; 

Για τους Επιστημονικούς και Αρχαιολογικούς Φορείς. Πώς διασφαλίζεται ότι η προστασία της πολιτιστικής κληρονομιάς θα παραμένει προτεραιότητα έναντι της εμπορικής αξιοποίησης και αν είναι επαρκείς εγγυήσεις διαφάνειας και λογοδοσίας κατά την άποψή σας; 

Για το Συμβούλιο του ΕΚΚΟΜΕΔ και την Ένωση Κινηματογραφιστών Βορείου Ελλάδας. Θα υπάρχουν εργαλεία χρηματοδότησης ικανά πιστεύεται για ανεξάρτητες μικρές παραγωγές δεδομένου ότι υπάρχουν σκηνοθέτες παραγωγοί στη Βόρεια Ελλάδα, με τους οποίους έχω συνεργαστεί, όπως ο Βασίλης Τσικάρας και κάποιοι ακόμα που επανειλημμένα παλαιότερα είχαν ζητήσει τη συνδρομή και τη βοήθεια αλλά δεν την πήραν. Θα υπάρχουν τέτοιες δυνατότητες για αυτούς τους μικρούς παραγωγούς για να μπορέσουν να κάνουν τα όνειρά τους πραγματικότητα; 

Επίσης για την Ένωση Αρχαιολόγων. Πιστεύετε ότι μέσα στα μέτρα αυτά που λαμβάνει αυτό το νομοσχέδιο, μήπως θα έπρεπε, αυτό το ρωτάω και στην κυρία Υπουργό, να γίνει μια θεσμοθέτηση ώστε οι Έλληνες να πηγαίνουν στα μουσεία και τους αρχαιολογικούς χώρους με χαμηλότερο εισιτήριο; 

ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Δεν μπορούν διαφορετικά οι Έλληνες από τους Ευρωπαίους πολίτες. Ο Έλληνας είναι Ευρωπαίος πολίτης και ως Ευρωπαίος πολίτης έχει τα ίδια δικαιώματα με τους λοιπούς Ευρωπαίους πολίτες. Αντίστοιχα οι Ευρωπαίοι πολίτες έχουν τα ίδια δικαιώματα με τους Έλληνες. 

ΣΠΥΡΙΔΩΝ ΜΠΙΜΠΙΛΑΣ: Αλλά όχι τις ίδιες αμοιβές. Αυτό είναι το δυστύχημα. Αυτά ήθελα να ρωτήσω. 

Ο άλλος σκηνοθέτης που έχει κάνει επίσης δουλειά είναι ο κύριος Νίκος Μουρατίδης. Είναι συνωνυμία με τον άλλον. Αλλά δυστυχώς ούτε αυτός είχε λάβει ποτέ κάποια επιδότηση. Εγώ θα ήθελα πάρα πολύ να ασχοληθείτε με αυτούς που βρίσκονται και στη Βόρεια Ελλάδα και κάνουν έργο πολύτιμο. Δεδομένου ότι ο κ. Τσικάρας ετοιμάζει ταινία για το μακεδονικό αγώνα και αυτό είναι πάρα πολύ σημαντικό. 
Ευχαριστώ. 

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε. Κυρία Ρούσσου έχετε τον λόγο. 

ΕΛΛΗ ΡΟΥΣΣΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»): ΘΑ ήθελα να ρωτήσω το ΕΚΚΟΜΕΔ. Θα πρέπει να χρηματοδοτούν τα ριάλιτι, ψυχαγωγικές εκπομπές ή να μείνουν μόνο οι χρηματοδοτήσεις στην ανάπτυξη του οπτικοακουστικού τομέα στις ταινίες, κινηματογραφικές ταινίες και ντοκιμαντέρ; Επίσης, τι συμβαίνει με τα ντοκιμαντέρ; Παραπονούνται ότι δεν χρηματοδοτούνται όπως θα έπρεπε. Το τρίτο θέμα είναι ότι οι τηλεοπτικοί σταθμοί δεν δίνουν το 1,5% για την ενίσχυση του κινηματογράφου, αυτό που υποχρεούνται. Μήπως θα πρέπει να το συμψηφίσουν με το διαφημιστικό χρόνο. Τι λέει το ΕΚΚΟΜΕΔ ως προς αυτό; 
Ευχαριστώ πάρα πολύ. 

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε κυρία Ρούσσου. Ο κύριος Ξανθόπουλος παρακαλώ. Έχετε τον λόγο. 

ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»): Ευχαριστώ κύριε Πρόεδρε. 

Προς την κυρία Προέδρου. Απ’ ότι αντιλήφθηκα διαφωνείτε με τη δομή του σχεδίου νόμου. Θα σας παρακαλέσω, επειδή είχατε πολύ λίγο χρόνο, αν το κατάλαβα καλά, να μας διευκρινίσετε πού ακριβώς έγκειται η διαφωνία σας. Επειδή δεν έχω αντιληφθεί το πλαίσιο του καθενός φορέα που καλέσαμε σήμερα, θα κάνω μία ερώτηση και όποιος κρίνει ότι τον αφορά, παρακαλώ να απαντήσει. Με το νέο καθεστώς οι Αρχαιοφύλακες θα εξακολουθήσουν να απασχολούνται στις εργασίες τους ή κινδυνεύουν και οι θέσεις αυτών των Αρχαιοφυλάκων; 

Στον κύριο Κατοπόδη της ΠΟΘΑ. Ακούσαμε από πολλούς για το 1,5%. Εκτός από τις χρηματικές διακοινώσεις που κάνετε, υπάρχει ένα σαφές πλαίσιο διεκδίκησης για αυτό το 1,5%; Επίσης θέλω να μου εξηγήσετε τις διαφορές μεταξύ του οργανισμού πνευματικής ιδιοκτησίας και του οργανισμού διαχείρισης πνευματικών δικαιωμάτων και πώς αυτοί ενσωματώνονται στο παρόν νομοσχέδιο; 

Στον κύριο Τσιλιφώνη. Κατ’ αρχάς μια ερώτηση προσωπική. Είστε ο Σκηνοθέτης της ταινίας «Η Πόλη Ποτέ δεν Κοιμάται»; Μετά από 43 χρόνια, θερμά συγχαρητήρια, χαίρομαι που σας γνωρίζω. Μια ερώτηση. Γιατί είναι αντικίνητρο το ολοκληρωμένο σενάριο; Είπατε ότι σε καμία περίπτωση, φεύγουν ας πούμε και δεν το συζητάνε. Γιατί είναι αντικίνητρο το ολοκληρωμένο σενάριο; 

Στον κύριο Καρλιάμπα, από τους Αρχαιολόγους. Είπατε κάτι σημαντικό κατά τη γνώμη μου, ότι η Ανώνυμη Εταιρεία θα διαμορφώνει το δημόσιο λόγο για την πολιτιστική κληρονομιά. Πως το δικαιολογείτε αυτό και δώστε μας και μερικά παραδείγματα πώς ακριβώς το εννοείτε. 
Ευχαριστώ κύριε Πρόεδρε. 

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε κύριε Ξανθόπουλε. Τον λόγο έχει η κυρία Βέττα, από τους Βουλευτές του ΣΥΡΙΖΑ. 

ΚΑΛΛΙΟΠΗ ΒΕΤΤΑ: Κύριε Πρόεδρε, ευχαριστώ πολύ. Λοιπόν έχω κάποιες ερωτήσεις. 

Ερωτήσεις για τον Οργανισμό Διαχείρισης και Ανάπτυξης Πολιτιστικών Πόρων τον ΟΔΑΠ. Ο ΟΔΑΠ ιδρύθηκε το 2020, υποτίθεται για μεγαλύτερη ευελιξία και αποτελεσματικότητα στη διαχείριση των αρχαιολογικών πόρων και για πλήρη εκσυγχρονισμό της δομής, οργάνωσης και λειτουργίας του. Ιδρύθηκαν κιόλας νέα τμήματα και διευθύνσεις και προβλέφθηκαν 300 οργανικές θέσεις. Παράλληλα, το 2023 η Κυβέρνηση προφανώς και με τη δική σας εισήγηση, τροποποίησε 12 άρθρα του νόμου αυτού για την αποδοτικότερη λειτουργία του ΟΔΑΠ. Άρα, επί 3 χρόνια αυτή δεν είχε επιτευχθεί. Το 2024 τροποποιήθηκε για τρίτη φορά με την ίδια δικαιολογία, ενώ μέχρι σήμερα οι οργανικές θέσεις του οργανισμού δεν έχουν καλυφθεί. Θα ήθελα να ρωτήσω λοιπόν. Πόσες θέσεις παραμένουν μέχρι σήμερα ακόμη κενές και γιατί; Αν αυτές είχαν καλυφθεί δεν θα μπορούσε ο οργανισμός να επιτελέσει καλύτερα τους σκοπούς του; 

Δεύτερη ερώτηση. Γιατί απαιτείται να λυθεί μια τόσο κοστοβόρα Α.Ε. Είναι κάτι που δεν γίνεται κατανοητό από τη στιγμή που εσείς οι ίδιοι δεν εφαρμόζετε τον ιδρυτικό σας νόμο και την πλήρωση θέσεων που προβλέπεται. Δεν συνιστά αυτό μία παραδοχή αποτυχίας και δική σας; Το γεγονός δηλαδή ότι αδυνατεί να υπηρετήσετε εσείς οι ίδιοι τους σκοπούς του Οργανισμού και χρειάζεται μια Α.Ε. για να υποκαταστήσει το έργο σας. 

Τρίτη ερώτηση. Όσα υποτίθεται ότι θα κάνει η Α.Ε., μπορούσε ήδη να το κάνει και ο ΟΔΑΠ ως φορέας του δημοσίου, σε τι εξυπηρετεί η ίδρυσή της; Πέρα από την αδιαφάνεια θα έλεγα εγώ. Ήταν απαίτηση της Υπουργού η εξέλιξη αυτή ή είναι το Διοικητικό Συμβούλιο του ΟΔΑΠ που ουσιαστικά εισηγείται και συμφωνεί με την αυτοκατάργησή του; Διότι περί αυτού πρόκειται. 

Ερωτήσεις προς τον κύριο Κουρκουμέλη, Προϊστάμενο της Εφορείας Εναλίων Αρχαιοτήτων και τον κ. Καρλιάμπα, Πρόεδρο του Συλλόγου Ελλήνων Αρχαιολόγων. Πρώτη ερώτηση. Εφορεία Εναλίων Αρχαιοτήτων άνοιξε τα πρώτα ναυάγια το 2020 και το 2021, άλλωστε, ήταν υποχρέωσή της από τον αρχαιολογικό νόμο και να προστατεύει τους αρχαιολογικούς χώρους, αλλά και να τους αναδεικνύει και να τους αποδίδει στο κοινό όπως όλες οι Εφορείες Αρχαιοτήτων, άλλωστε. Αν η Εφορεία Εναλίων έπαιρνε 35 άτομα προσωπικό τα οποία τώρα, θα πάνε στον Φορέα δεν θα μπορούσε να λειτουργήσει τους ενάλιους  αρχαιολογικούς χώρους με επάρκεια;

 Δεύτερη ερώτηση. Πώς κρίνετε ότι δεν αναφέρεται πουθενά αυτό, στα προσόντα ούτε του Γενικού Διευθυντή, ούτε του Διοικητικού Συμβουλίου του νέου φορέα η Ενάλια Αρχαιολογία; 

Τρίτη ερώτηση. Με την ίδρυση του φορέα προκύπτει ένα διοικητικό και επιστημονικό παράδοξο, αφού από τα 60 λοιπόν ναυάγια του αρχιπελάγους, των Φούρνων, τα 2 έχουν κηρυχθεί επισκέψιμα. Άρα, τα 2 περνάνε στο φορέα, ενώ τα 58 μένουν στην Εναλίων. Από τα πολλά ναυάγια της Αλοννήσου και των Σποράδων, τα τέσσερα έχουν κηρυχθεί επισκέψιμα. Άρα, τα τέσσερα περνάνε στον φορέα και τα υπόλοιπα μένουν στην εναλίων. Αυτό θα γίνει; Με βάση ποια διοικητική αρχή, ή ποια αρχή ολοκληρωμένης προστασίας της ενάλιας πολιτιστικής κληρονομιάς μπορεί να γίνει αυτό; Ειδικά με τη σύσταση των μουσείων νομικών προσώπων δημόσιου δικαίου που είδαμε  και θα έλεγα διοικητικά επικράτησε ένα χάος και επικρατεί ακόμα ένα μπάχαλο  και να θυμίσω ότι προχθές στο μουσείο Ηρακλείου δεν λειτουργούσαν τα κλιματιστικά, σε μέρα καύσωνα και αυτό έγινε και το 2023 όλο το καλοκαίρι. 

Επίσης, για την Εφορεία Εναλίων Αρχαιοτήτων και το Σύλλογο Ελλήνων Αρχαιολόγων αν γνωρίζει ο σύλλογος. Πρώτη ερώτηση. Θα θέλαμε να μας πείτε, σε ποιο σημείο βρίσκεται η κατασκευή του Μουσείου Εναλίων Αρχαιοτήτων του Πειραιά διότι ,αυτή αφορά δαπάνη άνω των 100 εκατομμυρίων από το Ταμείο Ανάκαμψης. Επίσης,  πόσα χρήματα έχουν απορροφηθεί μέχρι τώρα, πόσα υπολείπονται και από πού θα καλυφθούν αυτά; Έχει αλλάξει το χρονοδιάγραμμα; Και αν, ναι, ποιο είναι αυτό το χρονοδιάγραμμα; 

Δεύτερη ερώτηση. Πόσο αναμένεται, να κοστίσει η ίδρυση του νέου φορέα διαχείρισης επισκέψιμων χώρων ενάλιας πολιτιστικής κληρονομιάς και τι είναι αυτό που δεν μπορεί να κάνει η Εφορεία Εναλίων Αρχαιοτήτων αν ενισχυθεί σε πόρους και προσωπικό. Αυτή η πρωτοβουλία ήταν εισήγηση της αρχαιολογικής υπηρεσίας; Ήταν απόφαση της Υπουργού Πολιτισμού; Πραγματικά, δεν έχει γίνει αντιληπτός ο λόγος αυτός, για τον κατακερματισμό του έργου της εφορείας εναλίων αρχαιοτήτων που προβλέπεται στο νομοσχέδιο. 

Ερωτήσεις για την Πανελλήνια Ομοσπονδία Εργαζομένων του Υπουργείου Πολιτισμού. Στο νομοσχέδιο υπάρχει, για μια ακόμη φορά, το άρθρο 123, σχετικά με την παράταση προθεσμίας περάτωσης εκκαθάρισης του Ταμείου Αλληλοβοήθειας Υπαλλήλων του Υπουργείου Πολιτισμού, η οποία αποφασίστηκε το Δεκέμβριο του 2019 και υποτίθεται ότι αυτή η εκκαθάριση  θα διαρκούσε ένα χρόνο. Η Ομοσπονδία σας, που εμπλέκεται άμεσα, το ξέρουμε όλοι αυτό, με την υπόθεση αυτή, είχε χαιρετίσει τότε την ετήσια  αυτή  εκκαθάριση.  Πώς κρίνετε λοιπόν, το γεγονός ότι έχουν περάσει 6 χρόνια από τότε και η εκκαθάριση κάθε ένα χρόνο ή κάθε έξι μήνες συνεχώς, παρατείνεται; Θα θέλαμε παρακαλώ τη γνώμη σας.

 Ερωτήσεις τώρα, για την Ένωση Τεχνικών Ελληνικού Κινηματογράφου και Τηλεόρασης. Μετά από αρκετά χρόνια είναι το μόνο Σωματείο, όπως ειπώθηκε άλλωστε, που υπέγραψε κλαδική συλλογική σύμβαση εργασίας στο Θέαμα -Ακρόαμα. Όταν ένας παραγωγός παρακάμπτει αυτή τη συλλογική σύμβαση ή παραβιάζει την εργασιακή νομοθεσία, αποδεδειγμένα, θα έχει κυρώσεις, θα συνεχίσει να λαμβάνει επιχορηγήσεις ή το cash rebate; Υπάρχει σχετική πρόβλεψη τιμωρίας των αθέμιτων  πρακτικών  στο νομοσχέδιο;

 Δεύτερη ερώτηση. Καθώς υπάρχει συλλογική σύμβαση, μία παραγωγή υποχρεούται να προσλαμβάνει εργαζόμενους με σύμβαση εξαρτημένης εργασίας. Μαθαίνουμε ότι υπάρχει μια στρεβλή πρακτική να προσλαμβάνονται σε θέσεις εργασίας, εργαζόμενοι με μπλοκάκι και οι παραγωγές αυτές να εξακολουθούν να λαμβάνουν κανονικά το cash rebate. Αυτές οι πρακτικές ελέγχονται; Λειτουργεί εδώ η Επιθεώρηση Εργασίας;

  Ερωτήσεις για την ΠΟΘΑ. Το νομοσχέδιο μιλάει για επιδότηση των τηλεοπτικών  σταθμών για παραγωγές τηλεπαιχνιδιών καθώς και για εκπομπές ριάλιτι δηλαδή, κοινωνικού κουτσομπολιού. Πόσο, κατά τη γνώμη σας, θα μπορέσει να λειτουργήσει με ποιοτικά χαρακτηριστικά ένας τέτοιος Οργανισμός; 

Δεύτερη ερώτηση. Το μητρώο που προβλέπεται στο παρόν νομοσχέδιο, έχει κάποια σχέση με αυτά που ζητάνε οι καλλιτέχνες και οι εργαζόμενοι στην τέχνη και τον πολιτισμό; Ευχαριστώ  κύριε Πρόεδρε.

 ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):  Τον λόγο έχει η κυρία Αναγνωστοπούλου.

ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ: Κύριε Πρόεδρε και χθες πέντε λεπτά είχαμε να μιλήσουμε. Είναι η Αναθεώρηση του Συντάγματος, το πήραμε και αργά το νομοσχέδιο, μέσα στην Αναθεώρηση του Συντάγματος και είναι καλό που ήρθαν οι φορείς και τους ευχαριστούμε που ήρθαν,  για να γίνει λίγος διάλογος. 
Θέλω καταρχάς, κύριε Πρόεδρε και μου κάνει εντύπωση γιατί ξέρω ότι είσαστε προσεκτικός εσείς σε αυτά τα θέματα, γιατί δεν κλήθηκε σήμερα η Ένωση του Ελληνικού Ντοκιμαντέρ. Δεν είναι δυνατόν και να μην χρησιμοποιηθεί σας παρακαλώ, ως δικαιολογία ότι ήταν πολλοί φορείς, γιατί αυτό δεν στέκει. Είναι ένας φορέας, το Ελληνικό Ντοκιμαντέρ  και είναι πάρα πολύ σημαντικός και λίγες φορές, έχει τον τρόπο να έχει δημόσια παρέμβαση, για να πιέσει για τα δικά του θέματα. Επειδή, είναι κρίσιμο το νομοσχέδιο και για το ελληνικό ντοκιμαντέρ, θα παρακαλούσα να διανεμηθεί το υπόμνημα που έχουν στείλει σε όλους τους Βουλευτές και τις Βουλεύτριες, για να το πάρουμε υπόψη μας, στην κατά άρθρο  συζήτηση, όσο προλαβαίνουμε. 

 Θέλω λοιπόν να ξεκινήσω με την κυρία Μαραγκάκη, καταρχάς. Με εντυπωσίασε μία φράση που είπε για την Ανώνυμη Εταιρεία, τον τρόπο που συστήνονται τα μνημεία μας και προβάλλονται στο εξωτερικό. Με όλο το σεβασμό, τη βρίσκω πάρα πολύ αλαζονική αυτή την έκφραση. «Τον τρόπο που συστήνονται τα μνημεία μας»; Τι πάει να πει αυτό; Και στο εξωτερικό; Είναι ένα θέμα που μου χτύπησε πάρα πολύ άσχημα. Θέλω λοιπόν, να τη ρωτήσω, στο άρθρο 6, αυτού του νομοσχεδίου που αφορά την Ανώνυμη Εταιρεία, προβλέπει ότι θα αναπτύξει το ηλεκτρονικό εισιτήριο, συστήματα πρόσβασης, ψηφιακή πύλη, ηλεκτρονικό κατάστημα, εργαστήρια αντιγράφων, εμπορική διάθεση, αγροδιατροφικά κλπ.
Θέλω να σας ρωτήσω, κυρία Μαραγκάκη και από τη θέση που έχετε στον ΟΔΑ είναι ή δεν είναι αλήθεια και τι ισχύει, ότι ο ΟΔΑΠ είχε τις ίδιες λειτουργίες με αυτές που προβλέπονται στην Ανώνυμη Εταιρεία και θέλω να ρωτήσω, παρεμπιπτόντως, επειδή είμαστε στο ελληνικό κοινοβούλιο και οφείλουν να γνωρίζουν οι Έλληνες πολίτες. Ο προϋπολογισμός του διαγωνισμού για το εισόδημα ΙΣΟ ήταν 656.208 ευρώ; Παραγωγική λειτουργία του ηλεκτρονικού πωλητηρίου του ΙΣΟ του ΟΔΑΠ 272.800 ευρώ ήταν ο προϋπολογισμός του διαγωνισμού για την κατασκευή σελίδας Facebook, Instagram, Google και λοιπά; 
Για τα 59 αναψυκτήρια σε όλη τη χώρα  που προκήρυξε ο ΟΔΑΠ διαγωνισμό, εμφανίστηκε ένας διάδοχος και το ίδιο για τα πωλητήρια σε 27 αρχαιολογικούς χώρους. Για τη διαχείριση των εισιτηρίων 8 άλλων χώρων, μεταξύ των οποίων και η Κνωσσός, με  προϋπολογισμό 5.000.000, ένας ανάδοχος. Διαγωνισμός, για τις τουαλέτες της Ακρόπολης, με μηνιαίο μίσθωμα 2.258 ευρώ και εκτιμώμενο μηνιαίο τζίρο 40.000 ευρώ, ένας ανάδοχος. 
Θα ήθελα πριν προχωρήσουμε στη δημιουργία αυτής της Ανώνυμης Εταιρείας, να ξέρω, ποιες από τις λειτουργίες που είχε ο ΟΔΑΠ οι οποίες είναι ίδιες με την Ανώνυμη Εταιρεία, ποιες έγιναν, πως έγιναν, με τι προϋπολογισμούς και γιατί πάντα ένας ανάδοχος;

 Επειδή έχουν γίνει πολλές ερωτήσεις, θα ήθελα να ρωτήσω τον κ. Καρλιάμπα  και αυτό επειδή είχα και μία αντιπαράθεση όπως προβλέπεται στην κοινοβουλευτική διαδικασία και όπως πρέπει να γίνεται με την Υπουργό χθες, θέσατε πολύ σημαντικά θέματα, πώς θα διασφαλιστεί ο αναδιανεμητικός ρόλος των εσόδων και  όλα αυτά. 

Θέλω όμως μία διευκρίνιση περαιτέρω για τη γαστρονομία κ. Καρλιάμπα. Αυτά τα περίφημα ιδιωτικά γεύματα, γιατί εγώ καταλαβαίνω απολύτως ότι η γαστρονομία είναι πολιτισμός και είναι άυλη πολιτιστική κληρονομιά, άυλος πολιτισμός. Αλλά από την άλλη μεριά τα ιδιωτικά γεύματα σε αρχαιολογικούς χώρους, σε χώρους εμβληματικούς όπως είναι το Επταπύργιο ή το Γεντί Κουλέ της Θεσσαλονίκης, θέλω την γνώμη σας, την άποψη ενός αρχαιολόγου. 
Κλείνω με τον ΕΚΚΟΜΕΔ, άκουσα τον Πρόεδρο, τον κ. Καταπόδη και θέλω να κάνω την ερώτηση στον ίδιο. Ότι είναι δύο κουβάδες, ο ένας που πηγαίνει στα τηλεοπτικά και ο άλλος που πηγαίνει κινηματογράφο κλπ. Αυτοί οι δύο κουβάδες ήθελα να σας ρωτήσω, ο ένας κουβάς που είναι τα τηλεοπτικά σε αυτόν λοιπόν τον κουβά εντάσσονται τα ριάλιτι, με ποια κριτήρια πολιτισμού; 

Δεν απαξιώνω καθόλου οτιδήποτε, βεβαίως δεν το θεωρώ πολιτισμό τους διαγωνισμούς μαγειρικής, τραγουδιού και όλα αυτά, αλλά ακόμα και να πούμε ότι πρόκειται για πολιτιστικά προϊόντα, παράγουν πολιτισμό κλπ., δεν θα έπρεπε να είναι απόλυτη προϋπόθεση το 1,5% αφού είναι αυτός ο κουβάς για τα τηλεοπτικά. Το 1,5% των ιδιωτικών καναλιών που η ΕΡΤ αποδίδει ως δημόσιος φορέας, τα ιδιωτικά κανάλια δεν μπορούν; Δεν θα πρέπει να επιβάλλεται να αποδίδουν αυτό το 1,5% ; 

Χθες είπα, πάλι, εδώ στην Επιτροπή ότι τα εργασιακά δικαιώματα, οι εργασιακές συνθήκες των εργαζομένων παντού, του πολιτισμού, θα έπρεπε να είναι κατοχυρωμένες. Πάλι άκουσα τα γνωστά ότι κάτι δεν έχω καταλάβει και είπα «Δεν πειράζει». Σας άκουσα, όμως, πολλούς από εσάς, και εσάς κ. Κατοπόδη, από την ΠΟΘΑ και πολλούς άλλους και θέλω να ρωτήσω. Δεν θα έπρεπε να είναι απαράβατος όρος για χρηματοδότηση για τις συνθήκες εργασίας των εργαζομένων; Δεν θα έπρεπε να υπάρχει ρητά και για τις συλλογικές συμβάσεις και για το ωράριο κλπ.; 

Αυτές, είχα πάρα πολλές, αλλά τις είπαν οι προλαλήσαντες και οι προλαλήσασες οπότε θα περιοριστώ μόνο σε αυτές. 

Ευχαριστώ. 

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε κυρία Αναγνωστοπούλου. Θα απαντήσουν οι φορείς. Ο κ. Παπαδημητρίου έχει δεχθεί ερώτηση από την κυρία Βέττα και την «ΕΛΛΗΝΙΚΗ ΛΥΣΗ». 

ΠΑΝΑΓΙΩΤΗΣ ΠΑΠΑΔΗΜΗΤΡΙΟΥ (Πρόεδρος του ΔΣ της Ένωσης Τεχνικών Ελληνικού Κινηματογράφου και Τηλεόρασης - Οπτικοακουστικός Τομέας (ΕΤΕΚΤ – ΟΤ)): Θα προσπαθήσω σε τρία λεπτά, κάτι που θα με κάνει λίγο πιο δύσκολο να φέρω σε πέρας όλες τις ερωτήσεις αυτές. Ξεκινάω και λέω, αν μπαίναμε στη διαδικασία για το ΣΕΠΕ, για τα τιμολόγια, για τα ωράρια, δεν θα γινόταν καμία ξένη παραγωγή, θα σταματάγανε όλες οι ξένες παραγωγές. Ο λόγος που προσπαθούμε 7 χρόνια με το Υπουργείο Πολιτισμού να βάλουμε κανόνες και παράλληλα με τους παραγωγούς που έχουμε κάνει μια συλλογική σύμβαση, να ενταχθούν στο νομοσχέδιο, είναι για να αποφύγουμε αυτή τη διαμάχη και το Υπουργείο Πολιτισμού μας «γυρνάει την πλάτη». 

Μας υποχρεώνει από τον Σεπτέμβριο, γιατί δεν έχουμε άλλη υπομονή, να ασχοληθούμε με το ΣΕΠΕ, με όλη τη διαδικασία των 15 ωρών γυρισμάτων, τις αδήλωτες ώρες και να τις καταθέσουμε στο ΕΚΚΟΜΕΔ που το ΕΚΚΟΜΕΔ τι λαμβάνει; Οκτώ ώρες εργασία και αυτό μπορούν να βγουν αύριο να μας δείξουν τα χαρτιά ότι είναι δηλωμένα όλα τα ωράρια. Εμείς δεν είχαμε αυτή τη διαδικασία και δεν θέλαμε να το κάνουμε αυτό. Όταν μας «γυρνάει την πλάτη» όμως το Υπουργείο Πολιτισμού, μη θέτοντας μέσα σε ένα νομοσχέδιο κάποιες δικλείδες ασφαλείας ή ρήτρες, είμαστε υποχρεωμένοι. 
Τι ζητήσαμε εμείς; Να μπει η ρήτρα στο νομοσχέδιο, η συλλογική σύμβαση, να λειτουργήσει το Μητρώο, όχι που δεν είναι υποχρεωτικό να γίνει υποχρεωτικό, γιατί κοροϊδεύουνε τους εργαζόμενους στο χώρο του κινηματογράφου και γενικά δεν έχει ασχοληθεί κανείς με το Μητρώο. Το Μητρώο έχει κοστίσει 500.000 ευρώ, δεν είναι υποχρεωτικό και αυτή τη στιγμή το μόνο που κάνει είναι να ελέγχει τα οικονομικά μας. 
Το πρόβλημα το σοβαρό που έχουμε εμείς είναι ο χώρος εργασίας. Θέλει το Υπουργείο Πολιτισμού να βρεθούμε απέναντι με τη διαδικασία των επιθεωρήσεων εργασίας; Θα το κάνουμε. Δεν το θεωρούμε σωστό, αλλά θα υποχρεωθούμε να το κάνουμε από τη στιγμή που δεν μας προστατεύει στο χώρο εργασίας. Να συμπληρώσω κάτι άλλο που άκουσα από τον Βουλευτή του ΚΚΕ, ξέρουμε όλοι εδώ μέσα, ποια είναι τα ωράρια εργασίας του κινηματογράφου, ούτε οκτάωρο δουλεύουμε, ούτε βγαίνει δουλειά σε 8 ώρες. Ακόμα και στην ελληνική απλή τηλεόραση, τα σίριαλ που βλέπουμε στην τηλεόραση, των 60 και 70 επεισοδίων, που έχουν διάρκεια γυρισμάτων 5 μήνες, είναι κάθε μέρα 10 και 11 ώρες εργασίας. Πείτε μου εσείς, νομικά, από το Υπουργείο Εργασίας ή από την Επιθεώρηση Εργασίας, πώς δηλώνονται αυτά; 

Αν μπόρεσα να σας καλύψω στα τρία λεπτά, γιατί αυτά τα πράγματα δεν μπορούνε να συζητηθούνε ούτε να απαντηθούνε σε τρία λεπτά. Απλώς προσπαθώ να τα εντάξω όλα μέσα στα τρία λεπτά. 

Ευχαριστώ. 

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστώ. Τον λόγο έχει  ο κ. Δημήτρης Καμπάς, έχει δεχθεί ερωτήσεις από την κυρία Ασημακοπούλου, από την κυρία Ρούσσου και τον κ. Μπιμπίλα.  

ΔΗΜΗΤΡΙΟΣ ΚΑΜΠΑΣ (Πρόεδρος της Ένωσης Κινηματογραφιστών Βόρειας Ελλάδας (ΕΚΒΕ)): Η απάντηση είναι η εξής. Δεν έχει γίνει καμία ειδική πρόβλεψη για την Περιφέρεια και όταν λέμε ότι είμαστε της Βόρειας Ελλάδας δεν εννοούμε μόνο τη Θεσσαλονίκη, τον Έβρο ή τα Γιάννενα, να κοιτάξουμε και γύρω γύρω τι γίνεται.
Αν θέλουμε να βγάλουμε λοιπόν μια παραγωγή, μακριά από τα 30 χιλιόμετρα του Συντάγματος, τα πάντα ανεβαίνουν σε κόστος. Άρα, είναι πολύ δύσκολο να έρθει μια παραγωγή προς τα εδώ πάνω, όπου είναι αυτό το εδώ πάνω. Τώρα, να μην συγχέουμε το τι είχε γίνει το 2021 με τις ταινίες που πραγματοποιήθηκαν εδώ στη Θεσσαλονίκη, διότι στηρίχτηκε ναι μεν στο ΕΚΟΜΕ, στο τότε ΕΚΟΜΕ, αλλά η εγγύτητα των στούντιο της Βουλγαρίας ήταν αυτή που συνετέλεσε στο να αναπτυχθούν και να γυριστούν 4, 5 ταινίες. Δεν υπάρχει καμία πρόβλεψη. Αυτό που θα σκεφτόμουν, ότι το 1,5% και των ιδιωτικών καναλιών αλλά και των streamers, στο οποίο δεν ξέρω γιατί δεν έχει τεθεί και δεν εφαρμόζεται; Ίσως με μια λογική ανάπτυξη της Περιφέρειας θα μπορούσε να βοηθήσει. Αυτά είχα να πω. 

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε πολύ κ. Καμπά. Η κυρία Ασημίνα Προέδρου έχει δεχθεί ερωτήσεις από την «ΕΛΛΗΝΙΚΗ ΛΥΣΗ», την κυρία  Ασημακοπούλου δηλαδή και τον κ. Ξανθόπουλο. Κυρία Πρόεδρου έχετε τον λόγο.  

ΑΣΗΜΙΝΑ ΠΡΟΕΔΡΟΥ (Αντιπρόεδρος του ΔΣ της Ελληνικής Ακαδημίας Κινηματογράφου (ΕΑΚ)): Σας ευχαριστώ. Σε σχέση με την ερώτηση που μας τέθηκε, για το αν διαφωνούμε με τη δομή του νομοσχεδίου, η θέση μας είναι η εξής - αν κατάλαβα καλά την ερώτηση. Επισημάναμε και εξακολουθούμε να επισημαίνουμε ότι, κατά την άποψή μας, ο νόμος πρέπει να θεσπίζει τις βασικές αρχές και θεσμικές εγγυήσεις, ενώ επιμέρους διαδικασίες, θα πρέπει να ρυθμίζονται στους κανονισμούς χρηματοδότησης του ΕΚΚΟΜΕΔ. 
Για παράδειγμα, στο άρθρο 85 περιγράφεται αναλυτικά η σύνθεση και ο τρόπος λειτουργίας της Επιτροπής. Κατά τη γνώμη μας, αυτού του είδους οι λεπτομέρειες θα ήταν προτιμότερο να ρυθμίζονται στους κανονισμούς χρηματοδότησης του ΕΚΚΟΜΕΔ και μάλιστα μετά από διαβούλευση με τους φορείς, για να μπορούν να προσαρμόζονται ευκολότερα στις εξελισσόμενες ανάγκες. Παρόλα αυτά, στην παρούσα φάση δεν ζητάμε απόσυρση του συγκεκριμένου άρθρου, δεν ξέρω αν καλύφθηκε η ερώτηση.

Με συγχωρείτε, δεν έχω συγκρατήσει την άλλη ερώτηση.

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ωραία, σε υπόμνημα που θα καταθέσετε, θα μπορείτε να τοποθετηθείτε.

Τον λόγο για να απαντήσει έχει ο κ. Κατοπόδης, που έχει δεχτεί ερωτήσεις από την κυρία Ασημακοπούλου, από τον κ. Ξανθόπουλο και από την κυρία Βέττα.

 ΤΑΣΟΣ ΚΑΤΟΠΟΔΗΣ (Γενικός Γραμματέας της Πανελλήνιας Ομοσπονδίας Θεάματος Ακροάματος (ΠΟΘΑ)): Ευχαριστώ πάρα πολύ, κύριε Πρόεδρε.

Όσον αφορά τις Επιτροπές, μιλάμε για το άρθρο 85, στο οποίο προβλέπεται η Κεντρική Επιτροπή Αξιολόγησης και Επιλογής για τον κινηματογράφο και ουσιαστικά συμπεριλαμβάνονται ο Γενικός Διευθυντής, ο Γενικός Διευθυντής Οικονομικής, ο Πρόεδρος του Διοικητικού Συμβουλίου του Διεθνούς Φεστιβάλ Κινηματογράφου, ο Πρόεδρος του Διοικητικού Συμβουλίου της Ελληνικής Ακαδημίας και ένα πρόσωπο με αποδεδειγμένη επαγγελματική εμπειρία στον κινηματογράφο και οπτικοακουστικό τομέα. 
Εμάς η θέση μας είναι, ότι αυτές οι Επιτροπές θα έπρεπε να διευρυνθούν με εκπροσώπους της κινηματογραφικής κοινότητας και των επαγγελματικών φορέων, οι οποίοι να συμμετέχουν και στις διαδικασίες της εποπτείας, ούτως ώστε να υπάρχει ακόμα μεγαλύτερη διαφάνεια.

Όσον αφορά το άρθρο 79, που αφορά το cash rebate, εδώ συμβαίνει κάτι πολύ παράδοξο. Οι δύο αξιολογητές οι οποίοι προβλέπονται, εάν και εφόσον έχουν μία διάσταση απόψεων και ο ένας απορρίπτει και ο άλλος δέχεται, τότε το έργο απορρίπτεται. Σε αυτή την περίπτωση, αν το λάθος το κάνει αυτός που απορρίπτει, τι γίνεται; Θα έπρεπε να υπάρχει ένα δεύτερο επίπεδο, ένας τρίτος αξιολογητής, ούτως ώστε να μπορέσει να αποσβεστεί, σε αυτή την περίπτωση, αυτό το λάθος το οποίο δημιουργείται.

Επίσης, υπάρχει στο άρθρο 79, ακόμα ένα παράδοξο, όπου ο επιχορηγούμενος μπορεί να δώσει υποθήκη σε μια τράπεζα για να πάρει προκαταβολή να ξεκινήσει το έργο του. Αυτό, μάλλον καινοφανές είναι.

Ποιες είναι οι ελλείψεις, σε ότι αφορά τα εργασιακά μέσα στο νομοσχέδιο; Λοιπόν, εδώ πραγματικά δεν υπάρχει καμία πρόνοια, σε ό,τι αφορά τις εργασιακές συνθήκες - υγεία ασφάλεια, συλλογικές συμβάσεις εργασίας - τίποτα, δηλαδή, αφήνουμε τον οποιοδήποτε, ανά πάσα ώρα και στιγμή να πάρει μια επιχορήγηση και αν δεν εφαρμόσει αυτά τα οποία προβλέπονται μέσα από συλλογικές συμβάσεις εργασίας και την εργασιακή νομοθεσία για να αφήσει κάποιους ανασφάλιστους, δεν υπάρχει καμία επίδραση πάνω στο επιχορηγούμενο έργο το οποίο πράττει.  

Όσον αφορά το 1,5%, εδώ είναι το πιο σκανδαλώδες απ’ όλα. Ενώ η ΕΡΤ το αποδίδει προς την κατεύθυνση της δημιουργίας κινηματογραφικού έργου, κανένα από τα ιδιωτικά κανάλια τα οποία και θα χρηματοδοτηθούν μέσα σε αυτή η διαδικασία, δεν προβαίνουν σε αυτές τις ενέργειες, ούτως ώστε να χρηματοδοτήσουν ένα έργο κινηματογραφικό, κατόπιν μιας πρόσκλησης και με δικές τους πρωτοβουλίες, όπως προβλέπεται από το νόμο και αυτό το αφήνει το ελληνικό κράτος και δημιουργεί και έναν νέο νόμο αυτή τη στιγμή, χωρίς να περιλαμβάνει αυτή τη ρύθμιση, η οποία είναι υποχρέωση, με βάση την αδειοδότηση των καναλιών. 

Σε ό τι αφορά το νόμο που αφορά τις ρυθμίσεις για την ΑΕΠΙ, εγώ θέλω να πω ότι αυτό το άρθρο είναι εντελώς ελλιπές και θα δημιουργήσει προβλήματα. Γιατί έχουμε μία καταδικασμένη εταιρεία, πάμε να μοιράσουμε με τον κανονισμό διανομής της, έχουμε διάδοχη κατάσταση η οποία νομιμοποιείτο, που είναι η ΕΥΕΔ και θα έπρεπε να ληφθεί υπόψιν. Δεν ξεκαθαρίζει πού θα δοθούν τα χρήματα, οι δικαιούχοι αυτή τη στιγμή έχουν ενεργές συμβάσεις με οργανισμούς συλλογικής διαχείρισης, θα δοθούν στους ίδιους, θα δοθούν στους οργανισμούς συλλογικής διαχείρισης; 

Αν δοθούν στους οργανισμούς συλλογικής διαχείρισης, το άρθρο προβλέπει, ότι θα γίνονται κρατήσεις υπέρ της πτωχευτικής περιουσίας. Στη συνέχεια, οι οργανισμοί συλλογικής διαχείρισης θα κάνουν και δεύτερη κράτηση; Τρίτο και πιο σημαντικό σε αυτό το σημείο, δεν αναφέρεται πουθενά τι θα γίνει με τις προκαταβολές. Όλοι έχουμε ακούσει για τις περιβόητες προκαταβολές πάνω σε αυτά τα θέματα.

Επί των συγγενικών και πνευματικών δικαιωμάτων, το οποίο ρωτήσατε, το άρθρο 117 που αφορά την τριετία της απόφασης του ΟΠΙ και αυτό δεν θα έπρεπε να γίνει, θα έπρεπε να ισχύσει η υφιστάμενη κατάσταση.

Σε ό,τι αφορά τα ποιοτικά χαρακτηριστικά των ριάλιτι και τα λοιπά, εδώ τοποθετηθήκαμε επαρκώς. Είναι μια απαράδεκτη κατάσταση, δεν μπορεί ο ελληνικός κορβανάς να χρηματοδοτεί τέτοιες καταστάσεις. 

Σε ό,τι αφορά το Μητρώο, το Μητρώο, ενώ υπάρχει ο ν. 5039/2023 αρχικώς, δεν προχωράει πουθενά η υπόθεση λειτουργίας του μητρώου, με την έννοια των προδιαγραφών του νόμου. Αυτή τη στιγμή πάλι, επικαιροποιείται ένα άρθρο, σε ότι αφορά τα οικονομικά χαρακτηριστικά, δηλαδή, τι έχεις κάνει, βάσει του ΕΡΓΑΝΗ και αν και εφόσον θεωρηθείς και επιχειρηματίας, να καταγράψουμε, για να έχεις περαιτέρω προβλήματα μετά τα επιδόματα τα οποία πρέπει να πάρεις. 

Αυτές, νομίζω, ήταν οι ερωτήσεις που δέχτηκα, αν υπάρχει και κάτι άλλο, θα απαντήσω στη συνέχεια. Ευχαριστώ, κύριε Πρόεδρε.

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Σας ευχαριστούμε, κύριε Κατοπόδη, συνεχίζουμε με τον κ. Τσιλιφώνη, που έχει δεχθεί ερωτήσεις από την κυρία Ασημακοπούλου και τον κ. Ξανθόπουλο.

ΑΝΔΡΕΑΣ ΤΣΙΛΙΦΩΝΗΣ (Αντιπρόεδρος της Ένωσης Παραγωγών Οπτικοακουστικών Έργων - PACT): Σας ευχαριστώ.

Ρώτησε ο κ. Ξανθόπουλος, γιατί το σενάριο - την μη υποβολή του ολοκληρωμένου σεναρίου - λειτουργεί σαν αντικίνητρο. Το σενάριο είναι το πολυτιμότερο στοιχείο που υπάρχει σε μια παραγωγή και όσο πάμε σε πιο μεγάλες παραγωγές, χωρίς να πούμε ότι δεν υπάρχουν και εξαιρέσεις, γιατί πιθανόν ένα σενάριο που είναι γραμμένο σε ένα βιβλίο είναι γνωστό το τι συμβαίνει, αλλά τουλάχιστον οι δημιουργοί που γράφουν οι ίδιοι τα σενάριά τους και ξέρουν τι θέλουν, δεν το αποκαλύπτουν. 

Σ’ εμάς που θα δουλέψουμε πάνω σε αυτό το σενάριο, μας έρχεται ένα μικρό κομμάτι που μας αφορά και γράφει το όνομά μας επάνω, οπότε μία σελίδα να μας ξεφύγει, έχουμε υπογράψει απίστευτες ρήτρες, γιατί για να πάρω ένα σενάριο, γράφει το όνομά μου επάνω. Όλα τα σενάρια βγαίνουν ονομαστικά. Καταρχάς, δεν βοηθάει σε τίποτα, γιατί δεν είναι εύκολο να διαβάσεις ένα σενάριο. Είναι ένα εργαλείο ειδικό και δεν πρόκειται να καταλάβεις τίποτα περισσότερο. Χρειάζεται προστασία ο χώρος; Προφανώς. Πρέπει να ξέρουμε τι θα γίνει; Πρέπει. Πρέπει να έχουν καθοριστεί όλα αυτά τα πράγματα, δεν είπαμε ότι μπαίνεις μέσα και αρχίζεις και τραβάς οπουδήποτε θες να πας. Δεν είναι αυτός ο στόχος, άρα πρέπει με κάποιο τρόπο να το προστατεύσουμε, γιατί οι μεγάλοι σκηνοθέτες που θα θέλαμε να προσελκύσουμε, δεν θα έρθουν. 

Η κυρία Ασημακοπούλου ρώτησε, αν αυξάνει ή μειώνει τη συνολική παραγωγή το νέο νομοσχέδιο. Για μένα, την αυξάνει, αυτό που λέω όμως είναι, ότι με κάποιες μικρές τροποποιήσεις - καθαρά γραφειοκρατικού χαρακτήρα που έχουμε - μπορούμε να την αυξήσουμε ακόμη περισσότερο. Όπως σας είπα, αυτή τη στιγμή εμείς κινούμαστε γύρω στα 200 εκατομμύρια το χρόνο σαν κλάδος, γι’ αυτό έχουμε κάνει και προτάσεις που δεν πρόλαβα να καταθέσω για το θέμα του tax-credit. Η Ιταλία έχει φτάσει στα 500 εκατομμύρια το χρόνο, η Ουγγαρία είναι στα 400 εκατομμύρια το χρόνο. Έχουμε πάρα-πάρα πολύ μεγάλο περιθώριο ανάπτυξης, απλώς πρέπει να βρούμε αυτές τις διαδικασίες που θα το κάνουν πιο ταχύτερα. Ο νόμος είναι στη σωστή κατεύθυνση. 

Είπαμε κάποια πράγματα εδώ, ένα στοιχείο το οποίο δεν προλάβαμε να πούμε είναι ότι πρέπει να λειτουργήσει το tax credit, όπως το βάλατε, αλλά με δύο σημαντικότατους όρους. Γι’ αυτό δεν λειτούργησε και αν πάτε να το ξαναεφαρμόσετε χωρίς αυτούς τους δύο όρους, δεν θα ξαναλειτουργήσει. Ποιοι είναι αυτοί οι δύο όροι; Ότι πρώτον, πρέπει το tax-credit, να μπορεί να το υποβάλλει κάποιος σε όλη τη διάρκεια της παραγωγής, δηλαδή από την επόμενη μέρα που έκανε το αίτημα, μέχρι την ημέρα που θα κάνει το αίτημα του ορκωτού ελεγκτή για έλεγχο - να το κάνει ο παραγωγός αυτό το πράγμα - και το πιο σημαντικό που δουλεύει σε όλο τον κόσμο, είναι ότι πρέπει το voucher αυτό να είναι μεταβιβάσιμο. Σε όλο τον κόσμο, θα πάρει κάποιος ένα voucher και θα το δώσει. Αυτό θα δώσει επιπλέον χρήματα, που δεν θα πρέπει να εκταμιεύσει το ελληνικό κράτος. 

Ευχαριστώ.

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε και συνεχίζουμε με τον κ. Χριστόπουλο, που έχει δεχθεί ερωτήσεις από την κυρία Γρηγοράκου, από την κυρία Αναγνωστοπούλου, από τον κ. Δελή και από την κυρία Ασημακοπούλου. 

ΛΕΩΝΙΔΑΣ ΧΡΙΣΤΟΠΟΥΛΟΣ (Διευθύνων Σύμβουλος του Ελληνικού Κέντρου Κινηματογράφου Οπτικοακουστικών Μέσων και Δημιουργίας (ΕΚΚΟΜΕΔ)): Ευχαριστώ κύριε Πρόεδρε. Κατ’ αρχάς να ευχαριστήσω πάρα πολύ για όλες τις ερωτήσεις. Είναι εξαιρετικές και μου δίνουν και την ευκαιρία, τη δυνατότητα, να διευκρινίσω πολλά ζητήματα του σχεδίου νόμου για να μην υπάρχουν και παρερμηνείες. Νομίζω, ότι καλό είναι να τα συγκεντρώσω όλα σε ενότητες για να μπορέσω να απαντήσω σε όλους όσο το δυνατόν πιο γρήγορα, γιατί είναι πολλές οι ερωτήσεις.

Κατ’ αρχάς μιλάμε για ένα νομοσχέδιο το οποίο καλείται να εφαρμόσει ένα πενταετές σχέδιο δράσης το οποίο ενέκρινε η Κυβέρνηση και το οποίο καλείται να υλοποιήσει το ΕΚΚΟΜΕΔ για την ανάπτυξη όλου του οπτικοακουστικού τομέα. Κινηματογράφος, τηλεόραση, animation, video gaming, ότι συγκροτεί τον οπτικοακουστικό τομέα. Σε ότι αφορά το Cash Rebate, το είπα και στην αρχική του τοποθέτηση αλλά ίσως αξίζει να διευκρινίσουμε λίγο παραπάνω τώρα. Το  Cash Rebate πια, έρχεται και ενσωματώνεται στο νόμο αυτό που ήδη υπήρχε ως Υπουργικές Αποφάσεις και το 2025 και το 2026, δηλαδή, δύο δράσεις ξεχωριστές. Μία για το κινηματογραφικό προϊόν, τον κινηματογράφο, με περίπου 40 εκατομμύρια και μία για το τηλεοπτικό προϊόν που αφορά καθημερινές τηλεοπτικές σειρές, αφορά τηλεοπτικές παραγωγές ψυχαγωγίας κτλ. και οι οποίες είναι στα 20 εκατομμύρια, δηλαδή η κατανομή του 2026 σταθεροποιείται για τα επόμενα πέντε χρόνια.

Άρα, για να απαντήσω και σε ένα ερώτημα που τέθηκε. Ο κινηματογράφος, αν συμπεριλάβουμε τη δράση FILM του cash rebate και τη δράση των επιλεκτικών, έχει ένα σύνολο 55 εκατομμυρίων το χρόνο και η τηλεοπτική παραγωγή έχει ένα σύνολο 20 εκατομμυρίων το χρόνο. Τώρα, εγώ δεν θα πω καθόλου στη συζήτηση τι είναι και τι δεν είναι υποκειμενικά πολιτιστικό προϊόν κτλ. Εγώ, θα πω το εξής, γιατί προφανέστατα κάποιοι άνθρωποι τους αρέσει να βλέπουν τηλεοπτικές παραγωγές τα βράδια στην τηλεόραση και δεν τους αρέσει να βλέπουν art house ταινίες. Σε κάποιους αρέσει να βλέπουν art house ταινίες και καθόλου τηλεοπτικές παραγωγές. Είναι εντελώς υποκειμενικό αυτό το πράγμα. 
Εγώ, θα πω το εξής όμως. Τα επιλεκτικά προγράμματα, 15 εκατομμύρια το χρόνο, είναι εκεί με ποιοτικά καλλιτεχνικά κριτήρια για να στηρίξουν τον ελληνικό κινηματογράφο, 15 εκατομμύρια από 4 εκατομμύρια που ήταν το 2024 και πιο πριν ακόμα λιγότερα. Το cash rebate είναι ένα αυτόματο εργαλείο με αυτόματα κριτήρια τα οποία τα έχει εγκρίνει η Ευρωπαϊκή Επιτροπή, το Ελληνικό Κράτος, όλοι, για όλη την οπτικοακουστική βιομηχανία. Λέω όλη την οπτικοακουστική βιομηχανία, εννοώ και την τηλεόραση, εννοώ και τον κινηματογράφο, εννοώ και το animation, εννοώ και το video gaming. 
Σε αυτές τις παραγωγές, οι ίδιοι άνθρωποι δουλεύουν, είναι εργαζόμενοι. Είναι ηθοποιοί, είναι σεναριογράφοι, είναι τεχνικοί. Όλοι αυτοί δουλεύουν και στην τηλεόραση και στον κινηματογράφο. Δεν κατανοώ, δηλαδή αυτόν τον τεχνικό διαχωρισμό ως ένα εργαλείο το οποίο είναι αναπτυξιακό εργαλείο, δεν είναι πολιτιστικό καλλιτεχνικό εργαλείο. Είναι για να προσελκύσει διεθνείς παραγωγές, να αναπτύξει τον εγχώριο κινηματογράφο, να δώσει δουλειά και να αναπτύξει και την ελληνική τηλεόραση και το ελληνικό video gaming.

Άρα, ναι, εκεί μπορεί να υπάρχουν και τηλεοπτικές εκπομπές όπως υπάρχουν και σε άλλες χώρες. Η Ιρλανδία έκανε tax credit για τα ριάλιτι. Υπάρχουν και σε άλλες χώρες όπου ένα κομμάτι του αυξημένου προϋπολογισμού που δίνει πια το ελληνικό κράτος, πηγαίνει και στην τηλεοπτική παραγωγή με δικαιούχους κανάλια, εταιρείες συνδεδεμένες με κανάλια, με αδειοδοτημένους σταθμούς, καθώς και με εκτελεστές παραγωγής, μικρομεσαίες επιχειρήσεις οι οποίες συμφωνούν με τα κανάλια. Άρα, να τα διαχωρίσουμε λιγάκι αυτά τα πράγματα.

Στο ερώτημα για την Κεντρική Επιτροπή Επιλογής. Όπως είπα και στην πρώτη μου τοποθέτηση, επί δύο χρόνια ακούμε για το διοικητικό συμβούλιο του ΕΚΚΟΜΕΔ και είναι μια κριτική η οποία υπάρχει, «Είναι τεχνοκράτες, δεν είναι άνθρωποι του χώρου, δεν ξέρουν τον κινηματογράφο, δεν ξέρουν τις ιδιαιτερότητες του κινηματογράφου κτλ.». Δεν θα μπω στο τι έχει κάνει το Διοικητικό Συμβούλιο αυτά τα δύο χρόνια γιατί δεν χρειάζεται. Θα πω όμως, ότι αυτή η κριτική έρχεται να εισακουστεί και να ενταχθεί μέσα σε μια λογική που λέει, ότι αυτό που ζήτησαν από τη διαβούλευση που κάναμε το Σεπτέμβριο και τον Οκτώβριο του 2024 - τα περισσότερα, όχι όλα τα σωματεία - που ήταν μία Κεντρική Επιτροπή στην οποία να μπορούν να κάνουν pitching, στην οποία να μπορούν να έρθουν για συνεντεύξεις, στις οριακές βαθμολογίες να μπορεί να καθορίσει μια τέτοια Επιτροπή τι θα συμβεί, την φτιάξαμε, της δώσαμε την αποφασιστική αρμοδιότητα, την πήραμε από το Διοικητικό Συμβούλιο.

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Κύριε Χριστόπουλε, θέλετε να εστιάσετε στις απαντήσεις;

ΛΕΩΝΙΔΑΣ ΧΡΙΣΤΟΠΟΥΛΟΣ (Διευθύνων Σύμβουλος του Ελληνικού Κέντρου Κινηματογράφου Οπτικοακουστικών Μέσων και Δημιουργίας (ΕΚΚΟΜΕΔ)): Ναι, αυτό κάνω.

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Όχι, κάνετε αναδρομή στο παρελθόν, δεν έχετε άλλο χρόνο, παράκληση. Η διαχείριση του χρόνου είναι σημαντικό, σε ένα λεπτό μπορείτε εάν θέλετε να απαντήσετε.

ΛΕΩΝΙΔΑΣ ΧΡΙΣΤΟΠΟΥΛΟΣ (Διευθύνων Σύμβουλος του Ελληνικού Κέντρου Κινηματογράφου Οπτικοακουστικών Μέσων και Δημιουργίας (ΕΚΚΟΜΕΔ)): Πολύ ωραία, θα απαντήσω πολύ πιο γρήγορα.

Γιατί μου λέτε ότι οι κινηματογραφιστές δεν συμφωνούν. Προφανώς δε συμφωνούν όλοι. Είναι ένα ενιαίο σώμα οι κινηματογραφιστές; Για παράδειγμα, κάποιοι δεν θέλουν οι παραγωγοί να είναι στους αναγνώστες. Εμείς, θεωρούμε, ότι οι παραγωγοί πρέπει να μπουν στο σώμα των αναγνωστών. Έχουμε δεχτεί 21 σχόλια από 14 διαφορετικούς συλλογικούς φορείς με αντικρουόμενες θέσεις. Κάποιοι μας λένε ότι ο κανονισμός του 2021 είναι καλός, κάποιοι λένε ότι δεν είναι πολύ καλός και χρηματοδοτεί τους ίδιους και τους ίδιους. Τι πρέπει να κάνουμε; Κάποια στιγμή πρέπει να πάρουμε μια απόφαση για το τι θα κάνουμε. 
Η απόφαση λοιπόν που λέμε, είναι ότι θα υπάρχει μία Επιτροπή με τρεις κινηματογραφιστές. Η Ελληνική Ακαδημία Κινηματογράφου και το Φεστιβάλ Θεσσαλονίκης για πρώτη φορά εντάσσονται σε μια τέτοια διαδικασία, για πρώτη φορά, δεν έχει ξαναγίνει αυτό. Εμείς, τους εντάσσουμε πρώτη φορά σε μια ανεξάρτητη, λειτουργικά, Επιτροπή που δεν χρειάζεται προέγκριση που με ρωτήσατε. Ήδη, δεν χρειαζόταν προέγκριση στην έτοιμη ταινία, δεν χρειαζόταν στη ραφή, στην ανάπτυξη. Ο βασικός κανόνας των προγραμμάτων είναι ότι παίρνεις μια προέγκριση δύο ετών αλλά υπάρχουν κάποιες υποδράσεις των προγραμμάτων, οι οποίες πάνε κατευθείαν με έγκριση. Το development, η γραφή, η έτοιμη ταινία, με το που εγκρίνεται κάτι, παίρνουν κατευθείαν τα χρήματα. Πάντα γινόταν αυτό.

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Κύριε Χριστόπουλε, δεν έχετε άλλο χρόνο. Με συγχωρείτε.

ΛΕΩΝΙΔΑΣ ΧΡΙΣΤΟΠΟΥΛΟΣ (Διευθύνων Σύμβουλος του Ελληνικού Κέντρου Κινηματογράφου Οπτικοακουστικών Μέσων και Δημιουργίας (ΕΚΚΟΜΕΔ)): Να απαντήσω;

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Δεν γίνεται έτσι.

ΛΕΩΝΙΔΑΣ ΧΡΙΣΤΟΠΟΥΛΟΣ (Διευθύνων Σύμβουλος του Ελληνικού Κέντρου Κινηματογράφου Οπτικοακουστικών Μέσων και Δημιουργίας (ΕΚΚΟΜΕΔ)): Ήταν πάρα πολλές οι ερωτήσεις.

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Τρεις ερωτήσεις είχατε. Εσείς κάνετε αναδρομή και καταγραφή απόψεων και λοιπά. Ο κύριος Καρλιάμπας έχει τον λόγο. Έχει δεχθεί ερώτηση από την κυρία Αναγνωστοπούλου, την κυρία Βέττα, από τον κύριο Ξανθόπουλο, από την κυρία Ασημακοπούλου, από την «ΝΙΚΗ», από την «ΕΛΛΗΝΙΚΗ ΛΥΣΗ» και από το «ΠΑΣΟΚ» νομίζω, την κυρία Γρηγοράκου.

ΙΩΑΝΝΗΣ ΚΑΡΛΙΑΜΠΑΣ (Πρόεδρος του Συλλόγου Ελλήνων Αρχαιολόγων (ΣΕΑ)): Επειδή έχω δεχτεί πολλές ερωτήσεις θα προσπαθήσω να είμαι όσο το δυνατόν συντομότερος στις απαντήσεις μου.

Η πρώτη ερώτηση που, αν θυμάμαι καλά, έγινε από την κυρία Γρηγοράκου και έχει να κάνει με το Νομικό Πρόσωπο Δημοσίου Δικαίου για την Ενάλια. Η πρώτη ερώτηση είναι αν ο Γενικός Διευθυντής πρέπει να είναι Αρχαιολόγος με ειδίκευση. Δεν θυμάμαι ακριβώς τη διατύπωση αλλά το ζητούμενο ήταν αυτό. Βλέπουμε ότι στο νομοσχέδιο δεν προβλέπεται ειδικευμένος Αρχαιολόγος με ειδίκευση μάλιστα στις Ενάλιες Αρχαιότητες. Εμείς, προφανώς, θεωρούμε, ότι δεν είναι δυνατό αυτό. Εγώ, που δεν έχω καμία σχέση, καμία εμπειρία με τις Ενάλιες Αρχαιότητες, δεν θα δεχόμουν να αναλάβω μια τέτοια θέση γιατί δεν θα μπορούσα να ανταπεξέλθω στις απαιτήσεις της.

Το δεύτερο στοιχείο, για το οποίο ρωτήθηκα, ήταν αν τα 35 άτομα με τα οποία θα στελεχωθεί το Νομικό Πρόσωπο Δημοσίου Δικαίου προσλαμβάνονταν και στελέχωναν την Εφορεία Εναλίων Αρχαιοτήτων, αν αυτό θα δημιουργούσε άλλες προϋποθέσεις για την εξυπηρέτηση αυτώ των στόχων από την ίδια την Εφορεία Εναλίων Αρχαιοτήτων. 
Φυσικά και σε αυτή την ερώτηση, η άποψή μας έχει διατυπωθεί σε διάφορες φάσεις και είναι αυτή. Η ίδια η Εφορεία Εναλίων Αρχαιοτήτων από τους 17 δυνάμει επισκέψιμους Ενάλιους Αρχαιολογικούς χώρους που υπάρχουν ήδη από το 2020 - 2021 όπως αναφέρθηκε και από άλλους στη συζήτηση έχουν καταφέρει να έχουν καταστήσει τέσσερις επισκέψιμους. Νομίζω ότι είναι σαφής η απάντηση που δίνουμε εμείς σε αυτό. Πιστεύουμε πραγματικά, ότι η στελέχωση της Εφορείας Εναλίων Αρχαιοτήτων με επιπλέον προσωπικό και μάλιστα με ένα προσωπικό 35%, που είναι άνω του 50% του προσωπικού, το οποίο υπηρετεί τώρα στην Εφορεία Εναλίων, φυσικά θα οδηγούσε σε αυτή την κατεύθυνση.

Στην ερώτηση από την κυρία Ασημακοπούλου. Θεωρούμε ότι οι κρίσιμες αποφάσεις θα παίρνονται από την Ανώνυμη Εταιρεία. Είναι απολύτως βέβαιο μια που η Ανώνυμη Εταιρεία αναλαμβάνει τουλάχιστον, σε ότι αφορά την οικονομική διαχείριση, τα πάντα. 

Οπότε οι κρίσιμες αποφάσεις σχετικά με την οικονομική διαχείριση των εσόδων του Υπουργείου Πολιτισμού θα παίρνονται από αυτή την Ανώνυμη Εταιρεία. Δεν χωράει αμφιβολία γι’ αυτό και γι’ αυτό εγείρουμε και τις ενστάσεις μας, τις οποίες παρουσιάσαμε και στην τοποθέτησή μας και μπορούμε να ξαναπούμε και να τις λέμε συνέχεια. Το να λαμβάνονται τόσο κρίσιμες αποφάσεις από μία Ανώνυμη Εταιρεία, παρά το γεγονός ότι είναι η Ανώνυμη Εταιρεία του δημοσίου, δεν λειτουργεί με όρους δημοσίου. Δεν υπάρχει ουσιαστικός θεσμικός έλεγχος. Οι αποφάσεις λαμβάνονται και ελέγχονται από το Διοικητικό Συμβούλιο και από τους μηχανισμούς της εταιρικής διακυβέρνησης. 

Ποιο είναι το σοβαρότερο πλήγμα που δεχόμαστε με αυτό τον τρόπο; Νομίζω ότι είναι συνολικά η υποβάθμιση της προσέγγισης της πολιτιστικής κληρονομιάς, η υποβάθμιση όλων των διαστάσεών της και η προσέγγισή της μόνο ως πεδίο οικονομικής εκμετάλλευσης. Αυτό είναι προβληματικό και από την άποψη της επιστημονικής προσέγγισης για την πολιτιστική κληρονομιά, αλλά είναι ιδιαίτερα προβληματικό μακροπρόθεσμα ακόμη και για την επίτευξη των οικονομικών στόχων. Μιλάμε γι’ αυτό που στα αγγλικά θα λέγαμε trivialization. 

Οι επόμενες ερωτήσεις που έχω σημειώσει είναι από τον κ. Τσιρώνη αλλά δυστυχώς την πρώτη ερώτηση δεν την άκουσα καλά γιατί υπήρχε ένα πρόβλημα στη σύνδεση και δεν ξέρω τι ειπώθηκε γιατί υπήρχαν κάποιες επιστροφές. 

Η δεύτερη ερώτηση είναι ποιοι είναι οι κίνδυνοι από τη συλλογή και την παραγωγή αγροδιατροφικών προϊόντων στους αρχαιολογικούς χώρους. Οτιδήποτε συνδέεται με επεμβάσεις στους αρχαιολογικούς χώρους πρέπει να αντιμετωπίζεται με τους όρους που προβλέπονται από τον αρχαιολογικό νόμο και από ότι προβλέπεται για την προστασία των αρχαιολογικών χώρων. Μια διάσταση που θα έβλεπα εγώ σε έναν αρχαιολογικό χώρο π.χ. με τη συλλογή της ελιάς και την διαχείριση των ελαιόδεντρων, μέσα σε ένα αρχαιολογικό χώρο, είναι ότι αυτά τα δέντρα αποτελούν ένα αναπόσπαστο κομμάτι του αρχαιολογικού χώρου, το τμήμα του φυσικού περιβάλλοντος ενός ανθρωπογενούς δομημένου χώρου όπως είναι ο αρχαιολογικός. 
Δίπλα στο μνημειακό περιβάλλον υπάρχει το φυσικό του περιβάλλον στο οποίο εντάσσονται και είναι τα δένδρα, δηλαδή, υπάρχει πάντοτε σοβαρός κίνδυνος της πρόκλησης αισθητικής βλάβης στον αρχαιολογικό χώρο όταν έχουμε τέτοιου είδους επεμβάσεις και ανάλογα με τον τρόπο που γίνεται. 

Αν κάποια στιγμή, ενδεχομένως, δούμε ότι τα έσοδα από το λάδι που παράγεται από τις ελιές, ας πούμε στον αρχαιολογικό χώρο των Σταγείρων ή της Ολυμπίας ή οποιουδήποτε αρχαιολογικού χώρου, είναι πολλά τι θα κάνουμε; Θα αρχίσουμε να επεκτείνουμε την καλλιέργεια μέσα στο αρχαιολογικό χώρο ουσιαστικά αλλοιώνοντας τη φυσιογνωμία του; 

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε πολύ κύριε Καρλιάμπα. Αν θέλετε προσθετικά μπορείτε να δώσετε ένα υπόμνημα που θα το πάρουν οι Βουλευτές για να το επεξεργαστούν. Δεν έχετε άλλο χρόνο. Σας ευχαριστώ. 

Αυτό που είπα ισχύει για όλους τους προσκεκλημένους. Μπορούν, αν νομίζουν ότι δεν κάλυψαν τις ερωτήσεις που τους υπεβλήθησαν, να δώσουν υπόμνημα που θα προωθηθεί στους ερωτώντες.  

Ο κ. Παπαδημητρίου έχει τον λόγο καθώς έχει δεχθεί ερώτηση από την «ΕΛΛΗΝΙΚΗ ΛΥΣΗ», από την κυρία Ασημακοπούλου. 

ΚΙΜΩΝ ΠΑΠΑΔΗΜΗΤΡΙΟΥ (Μέλος Εργαστηριακού Διδακτικού Προσωπικού του Τμήματος Αγρονόμων και Τοπογράφων Μηχανικών του Αριστοτέλειου Πανεπιστημίου Θεσσαλονίκης (ΤΑΤΜ - ΑΠΘ)): Αν θυμάμαι καλά έχω δεχθεί τρεις ερωτήσεις και παρακαλώ διορθώστε με ή συγχωρήστε με αν παραβλέπω κάτι. Το ένα αφορά για τα κριτήρια επιλογής των χώρων για τυχόν παρεμβάσεις και εγώ το κράτησα ως σημείωση «ισορροπία μεταξύ προστασίας και πρόσβασης» και θα προσπαθήσω να απαντήσω και στις τρεις μαζί. 

Καταρχήν, να κάνω μια διευκρίνιση, ότι η προσέγγιση, μεθοδολογικά, όπως έχουμε ασχοληθεί σαν ομάδα του Πανεπιστημίου, αφορά όχι εν γένει στους Ενάλιους Αρχαιολογικούς χώρους αλλά σε αυτούς που θα είναι επισκέψιμοι. Άρα υπάρχουν κάποια βασικά κριτήρια. Η βασική αρχή είναι ότι δεν είναι όλοι οι χώροι για μαζική ελεύθερη πρόσβαση γιατί προστατεύονται με κάποιο καθεστώς που περιορίζει αυτή την πρόσβαση. 
Από εκεί και πέρα οι χώροι που επιλέγονται να γίνουν επισκέψιμοι θα υπόκεινται σε μια αρχική αξιολόγηση καταλληλότητας που αφορά την πολιτιστική αξία του χώρου - δηλαδή, υπάρχουν κάποια κριτήρια επιστημονικά και με βάση αυτά κρίνονται κατά πόσο είναι κατάλληλοι για επισκεψιμότητα - το βαθμό ετοιμότητας σε επίπεδο υποδομών - γιατί είναι δεδομένη η πολιτιστική αξία ενός χώρου από τη στιγμή που είναι κηρυγμένος αρχαιολογικός χώρος - και βέβαια και το επίπεδο κινδύνου  εφόσον μιλάμε για επισκεψιμότητα. Κατά πόσο, δηλαδή, το κοινό που θα βρεθεί σε αυτό το χώρο εκτίθεται και σε ποιο βαθμό, σε κάποιους κινδύνους που αφορούν και την ίδια τη δραστηριότητα εφόσον πραγματοποιείται μέσα στο νερό. 
Άρα, αυτό κατά κάποιον τρόπο δίνει, από τη δική μας τη μεριά, την επιστημονική διαφάνεια στη διαδικασία επιλογής κάποιου χώρου ότι υπάρχουν και πληρούνται κάποια κριτήρια. Από εκεί και πέρα δεν αρκεί μόνο αυτό. Χρειάζεται να γίνει μια τεκμηρίωση που αυτό περιλαμβάνει πέρα από τις διαδικασίες αρχαιολογικού ιστορικού ενδιαφέροντος και διαδικασίες εκτίμησης των περιβαλλοντικών συνθηκών ή άλλων παραγόντων. Θα μπορούσε κάποιος να πει και τεχνικών παραγόντων δηλαδή, τι δυνατότητες υπάρχουν για ανάπτυξη.  
Ο θαλάσσιος χωροταξικός σχεδιασμός είναι ένα κρίσιμο σημείο σε αυτή την κατεύθυνση. Το αν υπάρχει ετοιμότητα από την τοπική κοινωνία ή τις επιχειρήσεις που θα παρέχουν τις υπηρεσίες να μπορέσουν να ανταποκριθούν σε κάτι τέτοιο. Αυτό συνεπάγεται ότι τεκμηριώνεται μια κατάσταση και με βάση αυτά τα κριτήρια ορίζονται συγκεκριμένοι όροι πρόσβασης για να αποφασιστεί τελικά από τον φορέα - αυτό είναι ευθύνη του φορέα να το κάνει και όχι δικιά μας, εμείς δίνουμε τα εργαλεία ως επιστήμονες - για να γίνει αυτή η ένταξη. Είναι μια διαδικασία που ακολουθεί - θα το πω - τον τρόπο που λειτουργεί το Υπουργείο προς αυτή την κατεύθυνση. 

Δεν ξέρω αν απαντάω σε μεγάλο μέρος των ερωτήσεων. Αυτό που θα ήθελα να προσθέσω σε σχέση με την ισορροπία μεταξύ προστασίας πρόσβασης, αλλά και τυχόν παρεμβάσεων είναι κάτι που γίνεται μόνο κατόπιν της επιστημονικής μελέτης της παρέμβασης που είναι να γίνει. Στην προκειμένη περίπτωση είναι η Εφορεία Εναλίων Αρχαιοτήτων, είναι οι Αρχαιολόγοι. Αν αυτό αφορά σε κάτι που έχει να κάνει με απομάκρυνση, οι αλληλεπιδράσεις που υπάρχουν με το φυσικό περιβάλλον είναι κάτι που πρέπει να εξεταστεί σε συνεργασία με κάποιον που ασχολείται με το θαλάσσιο περιβάλλον, ενδεχομένως, συντηρητές, χημικούς και στο βαθμό που επηρεάζει ή όχι την επισκεψιμότητα του χώρου, αποτελεί ένα πολύ βασικό κριτήριο για να αποφασιστεί μια άλλη προσέγγιση. 
Να σημειώσω, εδώ, ότι πάντα υπάρχει δυνατότητα να γίνεται μια ψηφιακή προσέγγιση και να απευθύνεται στο ευρύτερο κοινό χωρίς να είναι απαραίτητη η πρόσβαση στον ίδιο το χώρο που αυτό συνδέεται και με την ισορροπία προστασίας πρόσβασης. Κάθε χώρος έχει, αυτό που λέμε, τη λεγόμενη «φέρουσα ικανότητα», δηλαδή, λόγω διαστάσεων θα πρέπει να υπάρχει κάποιος έλεγχος. Άρα, αυτό καθορίζεται τόσο από το ίδιο το πολιτιστικό αγαθό όσο και από το περιβάλλον που είναι εκτεθειμένο. 

Ελπίζω να απάντησα σε όλες τις ερωτήσεις.  

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε πολύ κ. Παπαδημητρίου. 

Τον λόγο έχει ο κ. Δημήτριος Κουρκουμέλης - Ροδόσταμος, Αναπληρωτής Προϊστάμενος της Εφορείας Εναλίων Αρχαιοτήτων του Υπουργείου Πολιτισμού που έχει δεχθεί ερώτηση από την κ. Γρηγοράκου και την κυρία Βέττα.
ΔΗΜΗΤΡΙΟΣ ΚΟΥΡΚΟΥΜΕΛΗΣ - ΡΟΔΟΣΤΑΜΟΣ (Αναπληρωτής Προϊστάμενος της Εφορείας Εναλίων Αρχαιοτήτων του Υπουργείου Πολιτισμού): Ευχαριστώ πολύ, κύριε Πρόεδρε, θα προσπαθήσω να είμαι συνοπτικός και στοχευμένος. Αρχικά, με τις 35 οργανικές θέσεις που προβλέπει ο Φορέας Διαχείρισης, ο τρόπος με τον οποίο τίθεται το πρόβλημα, είναι κατ’ εμέ λανθασμένος. Δεν είναι ο σκοπός να πάνε αυτές οι 35 θέσεις στην Εφορεία Εναλίων Αρχαιοτήτων ή οπουδήποτε αλλού, ο Φορέας έχει μια συγκεκριμένη πολυδιάστατη και διεπιστημονική αρμοδιότητα, που του δίνει ακριβώς αυτή το καταστατικό ίδρυσης. 
Επομένως, το ότι χρειάζεται κάποιος οργανικές θέσεις, χρειάζεται για να μπορέσει να λειτουργήσει σε αυτό, δεν τίθεται αμφιβολία, οι πραγματικές αρμοδιότητες είναι αυτές που προσδιορίζουν ακριβώς τις θέσεις. Για παράδειγμα, μπορεί ο Φορέας να κρίνει ότι χρειάζεται να έχει στο επιστημονικό προσωπικό έναν θαλάσσιο Βιολόγο, διότι πρέπει να ελεγχθεί η βιοποικιλότητα ενός επισκέψιμου Ενάλιου Αρχαιολογικού χώρου και πώς αυτό επηρεάζεται από τις επισκέψεις. Αυτό η Εφορεία Εναλίων δεν θα μπορούσε ποτέ να το κάνει, γιατί οργανικά και από τον Οργανισμό δεν μπορεί να το κάνει. Επομένως αυτές ακριβώς είναι οι λύσεις που δίνει η δημιουργία αυτού του Φορέα. 

Για μένα είναι πάρα πολύ σημαντικό και το είπα και προηγουμένως, ότι το Υπουργείο Πολιτισμού αντιμετώπισε αυτό το πρόβλημα που υπάρχει ως προς τον τρόπο διαχείρισης αυτών των χώρων. Είναι μια πρωτοτυπία παγκόσμια, πραγματικά, δηλαδή, πρωτοπορεί αυτή τη στιγμή το Υπουργείο με αυτό τον τρόπο, όπως πρωτοπόρησε, επίσης και με το άνοιγμα του Αρχαίου Ναυαγίου της Περιστέρας και ακριβώς νομίζω, ότι η λύση που προτείνεται είναι η βέλτιστη, αυτή τη στιγμή, ως προς αυτή τη διαχείριση. 

Όσον αφορά τα κριτήρια επιλογής του Γενικού Διευθυντή, νομίζω, ανεξάρτητα με αυτά που αναφέρονται στο σχέδιο νόμου, το ότι δεν αναφέρεται συγκεκριμένα η ειδικότητα της Ενάλιας Αρχαιολογίας, δεν σημαίνει ότι δεν μπορεί και ένας εξειδικευμένος Ενάλιος Αρχαιολόγος να υποβάλει την αίτησή του και ενδεχομένως να επιλεγεί όταν έρθει η ώρα. 

Όσον αφορά το θέμα, γενικότερα, της διαχείρισης, νομίζω, ότι ο Φορέας έχει την διαχείριση των επισκέψιμων Ενάλιων Αρχαιολογικών χώρων. 

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος Επιτροπής): Τον λόγο έχει η κυρία Μαραγκάκη. 

ΑΓΓΕΛΙΚΗ ΜΑΡΑΓΚΑΚΗ (Διευθύντρια Ανάπτυξης και Προβολής του Οργανισμού Διαχείρισης και Ανάπτυξης Πολιτιστικών Πόρων (ΟΔΑΠ)): Ευχαριστώ, κύριε Πρόεδρε.  Σας ευχαριστώ για τις ερωτήσεις σας και το γόνιμο διάλογο που προκαλείται, θα προσπαθήσω να απαντήσω σε όλα, αν και οι ερωτήσεις ήταν και πολλές και ανάκατες, θα προσπαθήσω να τα βάλω σε μια σειρά. 

Ο ιδρυτικός νόμος του ΟΔΑΠ και οι μεταγενέστερες τροποποιήσεις, όπως αναφέρθηκαν, εξυπηρέτησαν πλήρως τους σκοπούς του Οργανισμού. Αυτό είναι εμφανές στην αποδεδειγμένη αναβάθμιση των υπηρεσιών προς τον επισκέπτη, στην ενίσχυση της συμπερίληψης και φυσικά στη μετρήσιμη αύξηση των εσόδων, που τελικά επιστρέφουμε στην κινητή και ακίνητη πολιτιστική μας κληρονομιά. Είναι άλλωστε μετρήσιμα τα μεγέθη, τα ποσά έχουν αυξηθεί και είναι στη διάθεσή σας. Με το νέο νόμο, θα επαναλάβω, ότι η Ανώνυμη Εταιρεία αναλαμβάνει αρμοδιότητες του ΟΔΑΠ, τις οποίες θα ασκεί, όμως, για τον ΟΔΑΠ, στο όνομα και στο λογαριασμό του ΟΔΑΠ. Αυτό καθίσταται σαφές σε όλο το νόμο, στον οποίο μπορείτε να ανατρέξετε ξανά. Ελέγχεται από τον Οργανισμό και το Υπουργείο Πολιτισμού και εφαρμόζει δημόσιο λογιστικό, αφαιρεί διοικητικό φόρτο από τον Οργανισμό, δημιουργείται, με πιο απλά λόγια, μπας και είναι πιο κατανοητό, ο επιχειρησιακός εκτελεστικός βραχίονας υπό την εποπτεία του Οργανισμού και του Υπουργού Πολιτισμού. 

Τέθηκε ένα ερώτημα ως προς τη στελέχωση του ΟΔΑΠ, έχουν ήδη καλυφθεί 234, αν δεν απατώμαι, θέσεις από τις 300. Αναλυτικά, όμως, στοιχεία, περιλαμβάνονται επίσης στο σχέδιο νόμου, είτε για το μόνιμο προσωπικό είτε για τους ΙΔΑΧ. 

Ως προς την υλοποίηση των προγραμμάτων και τις διαγωνιστικές διαδικασίες, αναφέρω πλατφόρμα Hellenic Heritage, e-shop, πωλητήρια, αναψυκτήρια. Ο ΟΔΑΠ εφάρμοσε ανοιχτές διεθνείς διαγωνιστικές διαδικασίες σύμφωνα με τις διατάξεις του ν. 4412/2016, καθώς και ανοικτούς δημόσιους πλειοδοτικούς διαγωνισμούς, με δημοσιότητα πολύ μεγαλύτερη από αυτή που προβλέπουν οι διατάξεις του 715. Υπάρχουν συγκεκριμένα θεσμικά όργανα που ελέγχουν τις ανοιχτές δημόσιες διαδικασίες και τον πλήρη έλεγχο νομιμότητας και διαφάνειας. Τα αποτελέσματα δε των διαγωνιστικών διαδικασιών, δείχνουν, ότι οι διαδικασίες αυτές αποφέρουν περισσότερα έσοδα στο Φορέα και καλύτερες υπηρεσίες. 

Ως προς την τιμολογιακή πολιτική και την πρόσβαση της ελληνικής οικογένειας κάποια σχόλια που έγιναν, ιδιαίτερη μέριμνα δόθηκε από τον Οργανισμό και το Υπουργείο Πολιτισμού στην ίση μεταχείριση και στην καθολική πρόσβαση. Ο πολιτισμός είναι παγκόσμιο αγαθό. Για πρώτη φορά, όλα τα παιδιά και οι νέοι έως 18 ετών, εισέρχονται δωρεάν στους Αρχαιολογικούς Χώρους και τα Μουσεία μας, ανεξαρτήτως εθνικότητας ή χώρας προέλευσης. Παράλληλα, διατηρήθηκε μειωμένο εισιτήριο για τους πολίτες άνω των 65 ετών από την 1η Οκτωβρίου έως την 31η Μαΐου. Οι μέρες ελευθέρας εισόδου αυξήθηκαν σημαντικά, καθώς προστέθηκαν η πρώτη και η τρίτη Κυριακή κάθε μήνα από το Νοέμβριο έως το Μάρτιο. 

Άφησα για το τέλος το σχολιασμό σας, ότι τα Μνημεία συστήνονται και ειλικρινά προσπαθώ να καταλάβω, γιατί δεν κατανοώ, γιατί πρέπει να διστάζουμε να μιλήσουμε για τα Μνημεία μας με ένα σύγχρονο αφηγηματικό τρόπο, που προσελκύει και εμπνέει τον επισκέπτη. Η πολιτιστική μας κληρονομιά αποτελεί συγκριτικό πλεονέκτημα της χώρας μας και δεν πρέπει να φοβόμαστε να την αναδείξουμε, πάντοτε με τον οφειλόμενο σεβασμό. 

Αυτά, σας ευχαριστώ. 

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος Επιτροπής): Τον λόγο έχει ο κ. Τσακοπιάκος.

ΙΩΑΝΝΗΣ ΤΣΑΚΟΠΙΑΚΟΣ (Πρόεδρος της Πανελλήνιας Ομοσπονδίας Εργαζομένων του Υπουργείου Πολιτισμού (ΠΟΕ – ΥΠΠΟ)): Εγώ έχω δεχτεί την ερώτηση από την κυρία Βέττα, που έλεγε για την παράταση της εκκαθάρισης. Εμείς, από την ημέρα που μπήκε ο εκκαθαριστής στο Ταμείο Αλληλοβοήθειας, αποχωρήσαμε, δεν είναι δική μας υπόθεση, είναι υπόθεση του εκκαθαριστή, που είναι μια άλλη διαδικασία. 
Πιστεύουμε, ότι με βάση τις νομικές συμβουλές και τις υποχρεώσεις που έχει η  εκκαθάριση, προχωράνε σε αυτές τις διαδικασίες. Δεν έχουμε καμία, μα καμία σχέση εμείς με τον Φορέα, που λέγεται πλέον «Εκκαθάριση του Ταμείου Αλληλοβοήθειας» και έτσι κι αλλιώς, γι’ αυτό μπήκε στη διαδικασία η εκκαθάριση, για να μην έχουμε εμείς  καμία σχέση. 

Σε ότι αφορά τώρα την ερώτηση που έγινε για τους Αρχαιοφύλακες και ότι αν θα θιχτούν, γιατί και αυτό ήταν μια ερώτηση που απευθυνόταν σε εμένα, αν θα θιχτεί το καθεστώς τους με τη νέα εταιρεία. Νομίζω, ότι αποδεικνύεται πάρα πολύ απλά αν κανείς δει, ότι ολοκληρώνεται η διαδικασία του ΑΣΕΠ, όπου για πρώτη φορά, μετά από πάρα πολλά χρόνια, 450 νέοι Αρχαιοφύλακες θα στελεχώνουν το Υπουργείο Πολιτισμού ως μόνιμοι υπάλληλοι από τον Σεπτέμβρη λογικά και μετά. Άρα, λοιπόν, όχι μόνο δε θίγετε, αλλά στους τομείς που χρειάζεται να ενισχυθεί ο δημόσιος χαρακτήρας και οι δημόσιοι υπάλληλοι, γίνεται πολύ μεγάλη προσπάθεια και από το Συνδικαλιστικό Κίνημα, αλλά και από την Υπουργό Πολιτισμού. 

Τέλος, σε ότι αφορά τα έσοδα, να το ξεκαθαρίσουμε για άλλη μια φορά, τα έσοδα από τον ΟΔΑΠ πηγαίνουν κανονικά στις Αρχαιολογικές Υπηρεσίες, στο Υπουργείο Πολιτισμού, έτσι θα συνεχίσει και την επόμενη ημέρα και βεβαίως, όταν θα αυξηθούν, θα φτάσουν σε ένα σημείο να διασφαλίζουμε καλύτερη και μεγαλύτερη εργασία στο Υπουργείο Πολιτισμού. 

Σας ευχαριστώ. 

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Τον λόγο έχει η κυρία Υπουργός. 

ΣΤΥΛΙΑΝΗ ΜΕΝΔΩΝΗ (Υπουργός Πολιτισμού): Κύριε Πρόεδρε, δεν θέλω να μιλήσω, θέλω απλώς να σημειώσω κάποια πράγματα, τα οποία, καθώς έγινε όλη αυτή η συζήτηση, μου δίνει την εντύπωση, ότι δεν έχουν ξεκαθαριστεί. Καταρχήν, ως προς τα θέματα της προστασίας της πολιτιστικής κληρονομιάς, η προστασία της πολιτιστικής κληρονομιάς, υλικής και άυλης, είναι αποκλειστική αρμοδιότητα του Κράτους διά του Υπουργείου Πολιτισμού και το πλαίσιο προστασίας του είναι ο ν. 4858/2021, ο Κώδικας, δηλαδή, της προστασίας της πολιτιστικής κληρονομιάς.


Αυτό δεν αλλάζει από τον συγκεκριμένο νόμο, δεν τροποποιείται τίποτε από τον αρχαιολογικό νόμο. Γιατί ακούω για ελλιπή προστασία. Η προστασία ήταν και παραμένει έτσι όπως την ορίζει το Σύνταγμα και ο αρχαιολογικός νόμος. Ακούω, επίσης, για την Ανώνυμη Εταιρεία, την ιδιωτικοποίηση, τα έσοδα, την αδιαφάνεια, κλπ.. Εάν διαβάσει κανείς το νόμο, δεν χρειάζεται να είναι πολύ προσεκτικός γιατί διατρέχει το νόμο η αντίληψη ότι αποκλειστικοί μέτοχοι της Ανώνυμης Εταιρείας είναι το ελληνικό δημόσιο, κατά 90% το Υπουργείο Πολιτισμού και κατά 10% ο Οργανισμός Διαχείρισης και Ανάπτυξης Πολιτιστικών Πόρων. Αυτό πρακτικά σημαίνει, πέρα από όλα τα άλλα, τους ελεγκτικούς μηχανισμούς, κλπ., εφαρμογή δημόσιου λογιστικού, προσλήψεις με ΑΣΕΠ και ν. 4412/2016 για τα έργα. Επομένως, πού είναι η πλημμελής παρουσία του δημοσίου;

Τρίτον, επίσης, διατρέχει τον νόμο. Η Ανώνυμη Εταιρεία, το είπε και η κυρία Μαραγκάκη, ενεργεί με εντολή και αποκλειστικά στο όνομα του ΟΔΑΠ και για λογαριασμό του ΟΔΑΠ. Δεν αλλάζει τίποτα, επομένως, ως προς την εξυπηρέτηση των αναγκών της Αρχαιολογικής Υπηρεσίας και των φορέων του σύγχρονου πολιτισμού από τα έσοδα, δεν επηρεάζεται τίποτε, δεν αλλάζει τίποτε. Αντίθετα, ο στόχος της Ανώνυμης Εταιρείας είναι να αυξήσει τα έσοδα. Η Ανώνυμη Εταιρεία δεν είναι τίποτε άλλο παρά ο επιχειρησιακός και εμπορικός βραχίονας του ΟΔΑΠ, έτσι όπως ορίζεται από το νόμο. Δεν λειτουργεί, επομένως, αυτόνομα και χωρίς έλεγχο, εκτός από όλα τα άλλα και από το Υπουργείο Πολιτισμού και από τον ίδιο τον ΟΔΑΠ.

Τέλος, θα παρακαλούσα να μην αμφισβητείται η επιστημοσύνη και η αντικειμενική επιστημονική άποψη των υπηρεσιακών στελεχών του Υπουργείου Πολιτισμού έναντι της αντίστοιχης άποψης των συνδικαλιστών. Διότι, άκουσα ότι θα θέλαμε τη γνώμη ενός Αρχαιολόγου για τα θέματα της γαστρονομίας. Το είπα και χθες, όλα αυτά είναι εισηγήσεις της Αρχαιολογικής Υπηρεσίας δια των αρμόδιων Εφορειών Αρχαιοτήτων, άρα δια των Αρχαιολόγων των υπηρεσιών. Το ίδιο ισχύει και για το νομικό πρόσωπο για τη διαχείριση των Εναλίων. Ας μην αμφισβητούμε, λοιπόν, την επιστημονική επάρκεια των υπηρεσιακών στελεχών έναντι των συνδικαλιστών. 
Ευχαριστώ, κύριε Πρόεδρε.

ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε πολύ, κυρία Υπουργέ. Σε αυτό το σημείο θα θέλαμε να ευχαριστήσουμε τους παριστάμενους εκπροσώπους των θεσμικών φορέων για τη συμβολή τους σε αυτή τη διαδικασία. 
Λύεται η συνεδρίαση. 
Θα κάνουμε 15 λεπτά διάλειμμα για την τρίτη συνεδρίαση, η οποία θα γίνει στον ίδιο χώρο. Παράκληση, οι Εισηγητές και οι Ειδικοί Αγορητές να είναι από την αρχή για να ψηφίσουν. Ευχαριστούμε.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αλεξοπούλου Χριστίνα, Αμυράς Γεώργιος, Αραμπατζή Στεργιανή (Στέλλα), Βαρτζόπουλος Δημήτριος, Βλαχάκος Νικόλαος, Γιώργος Ιωάννης, Δεληκάρη Αγγελική, Καλλιάνος Ιωάννης, Καπετάνος Χρήστος, Κατσανιώτης Ανδρέας, Καφούρος Μάρκος, Κεφαλογιάννης Κωνσταντίνος, Κούβελας Δημήτριος, Κουλκουδίνας Σπυρίδων, Κυριαζίδης Δημήτριος, Κυριάκης Σπυρίδων, Λιάκος Ευάγγελος, Λιβανός Μιχαήλ, Λυτρίβη Ιωάννα, Μακρή Ζωή (Ζέττα), Μηταράκης Παναγιώτης (Νότης), Μονογυιού Αικατερίνη, Μπαρτζώκας Αναστάσιος, Παππάς Ιωάννης, Πασχαλίδης Ιωάννης, Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιάρας Κωνσταντίνος, Τσιλιγγίρης Σπυρίδων (Σπύρος), Γρηγοράκου Παναγιώτα (Νάγια), Θρασκιά Ουρανία (Ράνια), Πάνας Απόστολος, Παπανδρέου Γεώργιος, Παραστατίδης Στέφανος, Χρηστίδης Παύλος, Δάγκα Παρασκευή (Βιβή), Δελής Ιωάννης, Διγενή Ασημίνα (Σεμίνα), Κτενά Αφροδίτη, Ξανθόπουλος Θεόφιλος, Ασημακοπούλου Σοφία Χάιδω, Μπούμπας Κωνσταντίνος, Βορύλλας Ανδρέας, Τσιρώνης Σπυρίδων, Μπιμπίλας Σπυρίδων, Ρούσσου Έλλη, Ηλιόπουλος Αθανάσιος (Νάσος), Κοντοτόλη Μαρίνα, Κοροβέση Μυρτώ και Τζούφη Μερόπη.

Τέλος και περί ώρα 13.25΄ λύθηκε η συνεδρίαση.

Ο ΠΡΟΕΔΡΟΣ ΤΗΣ ΕΠΙΤΡΟΠΗΣ



Η ΓΡΑΜΜΑΤΕΑΣ


ΧΡΙΣΤΟΔΟΥΛΟΣ ΣΤΕΦΑΝΑΔΗΣ


          ΑΓΓΕΛΙΚΗ ΔΕΛΗΚΑΡΗ

